2.7.2008
PREDLOG RESOLUCIJE
k izjavi Evropskega sveta in Komisije
v skladu s členom 103(2) poslovnika,
ki ga predlaga Vittorio Agnoletto
v imenu skupine GUE/NGL
o razmerah na Kitajskem po potresu in pred olimpijskimi igrami
Resolucija Evropskega parlamenta o razmerah na Kitajskem po potresu in pred olimpijskimi igrami
Evropski parlament ,
–
ob upoštevanju svojih prejšnjih resolucij o Kitajski,
–
ob upoštevanju olimpijske listine,
–
ob upoštevanju rezultatov 25. kroga dialoga o človekovih pravicah med EU in Kitajsko na Brdu, Slovenija, 15. maja 2008,
–
ob upoštevanju člena 103(2) poslovnika,
A.
ker je glede na zadnje ocene potres na Kitajskem, ki je opustošil obsežne predele države, zlasti pa provinco Sečuan, prizadel 10 milijonov ljudi, ker je skoraj 70.000 ljudi izgubilo življenje, med katerimi so bili tisoči šolarjev, ki so umrli, ko so se zrušile njihove učilnice,
B.
ker je v potresu vsaj 5 milijonov ljudi izgubilo domove; ker so bili uničeni tudi milijoni glav živine in zelo veliko kmetijskih površin in pridelkov, vključno z 12,5 milijoni živali;
C.
ker kitajska vlada ocenjuje, da se je ob potresu zrušilo več kot 7.000 učilnic,
D.
ker so kot posledica potresa stopnje 8,0 in številnih močnih popotresnih sunkov reke zajezili veliki plazovi, zaradi katerih so nastala potresna jezera, katerih zapore bi lahko popustile pod težo naraščajoče vodne mase, kar bi ogrozilo mnoga življenja,
E.
ker je kitajska vlada nemudoma uvedla reševalne ukrepe in organizirala humanitarno pomoč, ker so reševalna prizadevanja Kitajske stekla hitro in so bila zelo učinkovita,
F.
ker je mednarodna skupnost Kitajski hitro ponudila pomoč in se je Kitajska pomoči iz tujine razveselila, ker je EU zagotovila hitro dostavo humanitarne pomoči v višini 2 milijona EUR,
G.
ker so dosežki Kitajske na področju varovanja človekovih pravic skromni, zlasti na primer človekovih pravic v Tibetu, ker država uporablja mučenje, smrtno kazen in krši pravice zapornikov in ker je na splošno pravic premalo, da bi lahko govorili o demokraciji, kot sta svoboda izražanja in neodvisnost medijev,
H.
ker je v obojestranskem interesu Evropske unije in Ljudske republike Kitajske, da najdeta mednarodno politično in geostrateško skupno izhodišče, ki bo presegalo trgovinske odnose, to pa vključuje spoštovanje in spodbujanje temeljnih pravic in demokratičnih vrednot, za kar si prizadevajo narodi po vsem svetu; ker se takšno skupno izhodišče lahko doseže le z dialogom in medsebojnim spoštovanjem,
I.
ker je strukturirani dialog o človekovih pravicah med EU in Kitajsko, ki se je začel v letu 2000, izjemnega pomena,
1.
izraža globoko sožalje kitajskemu ljudstvu in še posebej žrtvam hudega potresa v provinci Sečuan;
2.
izraža največje spoštovanje kitajski vladi ob njenem ravnanju v razmerah po potresu;
3.
pozdravlja takojšen odziv Komisije in ponujeno nadaljnjo pomoč; poziva Komisijo, naj v tesnem sodelovanju s kitajsko vlado preuči potrebe po humanitarni pomoči in obnovi;
4.
izraža prepričanje, da so olimpijske igre v Pekingu za Kitajsko izjemna priložnost, da se odpre svetu in obratno, pokaže, da je sposobna svojo zavezanost spodbujanju temeljnih pravic uveljavljati v odnosu do vsega kitajskega ljudstva brez razlikovanja;
5.
ponavlja svoje stališče, da lahko podpora olimpijskim igram in spodbujanje človekovih pravic potekata hkrati; ugotavlja, da pomeni organizacija olimpijskih iger na Kitajskem in zagotovilo Pekinga, da bo dovolil svobodno poročanje o igrah in vzporednem dogajanju, močno spodbudo za razprave o človekovih in demokratičnih pravicah na Kitajskem;
6.
poziva kitajsko vlado, naj vzpostavi svobodnejše razmere za mednarodne in tudi kitajske medije ter jim dovoli svobodno delovanje na celotnem ozemlju Ljudske republike Kitajske, vključno s Tibetom in Xinjiangom;
7.
poziva Kitajsko, naj spoštuje lastne javne zaveze na področju človekovih pravic in pravic manjšin, demokracije in vladavine prava, ki jih je oznanila ob odločitvi Mednarodnega olimpijskega komiteja, da Kitajski dovoli organizacijo iger;
8.
opozarja Kitajsko na obljubo njenih vladnih uradnikov in jo v zvezi s tem poziva, naj ratificira Mednarodni pakt Združenih narodov o državljanskih in političnih pravicah ter upa, da se bo to zgodilo pred olimpijskimi igrami; poziva Kitajsko, naj v celoti spoštuje in izvaja vse druge mednarodne sporazume in konvencije, ki jih je podpisala, še posebej tiste o človekovih pravicah;
9.
naroči svojemu predsedniku, naj to resolucijo posreduje Svetu in Komisiji, predsedniku, vladi in parlamentu Ljudske republike Kitajske ter Mednarodnemu olimpijskemu komiteju.
