Pregled plenarnega zasedanja - Bruselj, 9. in 10. april 2008 Pregled plenarnega zasedanja - Bruselj, 9. in 10. april 2008
Evropski parlament bo na začetku dvodnevnega plenarnega zasedanja potrdil novo evropsko komisarko s Cipra, nato pa se bo posvetil zunanjepolitičnim temam: razmeram v Libanonu in vstopanju Hrvaške ter Makedonije (FYROM) v Evropsko unijo. V sredo bo na dnevnem redu tudi razprava o boju proti raku, medtem ko bo glavna tema razprave pred četrtkovimi glasovanji boj proti podnebnim spremembam. Poslanci bodo med drugim sprejemali tudi resolucijo o razmerah v Tibetu.
Sreda, 9. april
Komisarka za zdravje: Parlament bo na začetku zasedanja glasoval o imenovanju Ciprčanke Androulle Vasiliou za novo evropsko komisarko za zdravje.
Libanon: o razmerah v tej državi bosta poslancem spregovorila državni sekretar Janez Lenarčič in komisarka za zunanje odnose Benita Ferrero-Waldner.
Hrvaška: odbor za zunanje zadeve izreka pohvalo Hrvaški, ker je napredovala na večini področij, kar je dober znak za proces integracije v Unijo (poročilo Swoboda).
Makedonija (FYROM): država izvaja reforme sodstva in javne uprave, obenem pa si prizadeva tudi za izboljšanje položaja manjšin ter razrešitev spora z Grčijo glede imena (poročilo Meijer).
Boj proti raku: ena od prednostnih nalog slovenskega predsedovanja Uniji, Parlament bo resolucijo o problematiki, ki je še posebej pereča v novih članicah Unije, sprejemal v četrtek.
Proračun 2009: Parlament bo razpravljal o proračunskih smernicah za evropske institucije (razen za Komisijo) za prihodnje leto (poročilo Lewandowski).
Četrtek, 10. april
Podnebne spremembe: resolucija, ki jo je pripravil začasni parlamentarni odbor, poziva Unijo in države članice k doslednejšemu ukrepanju ter izpolnjevanju zadanih časovnih ciljev za zmanjšanje izpustov toplogrednih plinov.
Tibet: po razpravi na izrednem zasedanju 26. marca bodo evropski poslanci sprejemali resolucijo o razmerah v tej kitajski pokrajini.
20080407INS25826