9.7.2007
PREDLOG RESOLUCIJE
z zahtevo za uvrstitev na dnevni red za razpravo o primerih kršitev človekovih pravic, demokracije in načela pravne države
v skladu s členom 103 Poslovnika,
ki ga vlagajo Cristiana Muscardini, Michał Tomasz Kamiński, Adam Bielan, Hanna Foltyn-Kubicka, Inese Vaidere in Ryszard Czarnecki
v imenu skupine UEN
o Pakistanu
Resolucija Evropskega parlamenta o Pakistanu
Evropski parlament ,
–
ob upoštevanju sporazuma o partnerstvu in razvoju med Evropsko skupnostjo in Islamsko republiko Pakistan, katerega sklenitev je Parlament odobril 22. aprila 2004,
-
ob upoštevanju izjav, ki so jih nedavno podali člani delegacije ZDA pod vodstvom Johna Negroponteja v Islamabadu,
–
ob upoštevanju prejšnjih resolucij o človekovih pravicah in demokraciji v Pakistanu, zlasti tisto z dne 10. februarja 2004 in tisto z dne 22. aprila 2004,
–
ob upoštevanju člena 103 svojega poslovnika,
A.
ker je po spopadih med talibanom naklonjenimi študenti iz mošeje in silami predsednika generala Perveza Mušarafa pri mošeji Lal Mazdžid v Islamabadu, imenovani Rdeča mošeja, od torka dalje umrlo najmanj 24 ljudi, številni pa so bili ranjeni;
B.
ker je bila Rdeča mošeja žarišče dejavne kampanje za uvedbo šarije, ene od oblik islamskega prava v Pakistanu,
C.
ker je ta incident po vsem Pakistanu zanetil nasilje, zaradi katerega je vedno več žrtev,
D.
ker po samomorilskem atentatu na političnem zborovanju v Pešavaru 28. aprila letos, v katerem je umrlo 30 ljudi, notranji minister Šerpao pa je bil v njem ranjen, notranja varnost zbuja vedno večjo zaskrbljenost,
E.
ker se je minuli konec tedna zgodil še en poskus umora predsednika Mušarafa, kar odraža politično nestabilnost razmer,
F.
ker je bil predsednik Mušaraf soočen s politično krizo, potem ko je 12. marca odstavil vrhovnega sodnika Iftikarja Čaudhrija, s čimer je sprožil val odstopov sodnikov in proteste v podporo neodvisnosti sodstva,
G.
ker Evropski parlament odločno in dosledno podpira vključitev določb o človekovih pravicah v sporazume o trgovini in sodelovanju,
H.
ker Evropska unija Pakistanu zagotavlja precejšnja sredstva za zmanjševanje revščine in razvoj socialnega sektorja,
I.
ker zadnji spopadi v Rdeči mošeji in njeni okolici, ki so terjali veliko smrtnih žrtev, jasno kažejo moč radikalnega islamističnega gibanja,
1. poziva Evropsko unijo, naj odločno podpre določbo o demokraciji in človekovih pravicah v sporazumih s Pakistanom ter si prizadeva za poglobljen politični dialog o človekovih pravicah; pozdravlja dejstvo, da bo Evropska unija spremljala splošne volitve v Pakistanu in se bo Evropski parlament udeležil misije za spremljanje volitev;
2. poudarja, da bi bilo kakršna koli poseganje v volilni proces nesprejemljivo in da je treba volitve izvesti po ustavni poti;
3. še zlasti poziva, naj se preuči možnost vzpostavitve posebnega dialoga o človekovih pravicah s Pakistanom in ustanovitve posebnega pododbora za človekove pravice, zadolženega za obe državi, po zgledu nekaterih drugih držav;
4. poziva mednarodno skupnost, naj od predsednika Mušarafa zahteva, da izpolni svoje zaveze, zlasti glede izvajanja resničnega preverjanja medres, ki jih nadzirajo nasilne sektaške skupine, ter omogoči poštene in v celoti izvedene volitve v letu 2007;
5. poziva vlado, naj poveča pomoč sistemu javnega šolstva in ga prenovi, med drugim tudi tako, da odstrani sektaške in džihadu naklonjene elemente;
6. poziva Pakistan, naj si bolj prizadeva za sproščanje napetosti v političnih odnosih z Indijo, še posebej glede razmer v Kašmirju;
7. obžaluje, da ima vojska še vedno močan vpliv v politiki in na pakistansko vlado;
8. opozarja na resno zaskrbljenost mednarodne skupnosti v zvezi s pakistansko vlogo pri širjenju jedrskega orožja;
9. ugotavlja, da je Pakistan že naredil nekaj korakov kot odziv na nekatere pomisleke mednarodne skupnosti; vseeno poudarja, da se ne sme spregledati ključnih pomislekov glede demokracije, človekovih pravic, položaja žensk, otrok in manjšin, svobode izražanja, širjenja jedrskega orožja in vloge vojske v sporu in pakistanskem političnem življenju, kot tudi ne permisivnega odnosa do skrajnežev;
10.
naroči svojemu predsedniku, naj to resolucijo posreduje Svetu, Komisiji, vladam držav članic in pakistanski vladi.
