P7_TA(2010)0235
Izraelska vojaška operacija proti humanitarnemu konvoju in blokada Gaze
B7-0345 , 0347 , 0350 , 0379 in 0389/2010
Resolucija Evropskega parlamenta z dne 17. junija 2010 o izraelski vojaški operaciji proti humanitarnemu konvoju in o blokadi Gaze
Evropski parlament
, –
ob upoštevanju prejšnjih resolucij o Gazi, zlasti resolucije z dne 15. januarja 2009 o razmerah v Gazi UL C 46 E, 24.2.2010, str. 100.
in resolucije z dne 18. februarja 2009 o človekoljubni pomoči Gazi UL C 76 E, 25.3.2010, str. 1.
,
–
ob upoštevanju beneške izjave iz leta 1980,
–
ob upoštevanju predhodnih izjav četverice o Bližnjem vzhodu, zlasti z dne 19. marca 2010 o ponovni potrditvi temeljnih načel, sprejetih v Trstu 26. junija 2009, ter z dne 11. maja 2010 o obnovitvi pogovorov o približevanju med Izraelci in Palestinci,
–
ob upoštevanju resolucij varnostnega sveta Organizacije združenih narodov št. S/RES/1860(2009) z dne 8. januarja 2009 in št. S/RES/1850(2008) z dne 16. decembra 2008,
–
ob upoštevanju izjave visoke predstavnice EU/podpredsednice Komisije Catherine Ashton v imenu EU o izraelski vojaški operaciji proti humanitarnemu konvoju z dne 31. maja 2010,
–
ob upoštevanju izjave predsednika varnostnega sveta ZN (S/9940) z dne 31. maja 2010,
–
ob upoštevanju sklepov Sveta o mirovnem procesu na Bližnjem vzhodu z dne 8. decembra 2009,
–
ob upoštevanju izjave predsednika Evropskega parlamenta Jerzyja Buzka z dne 31. maja 2010,
–
ob upoštevanju resolucije, ki jo je sprejel svet ZN za človekove pravice o hudem napadu izraelskih sil proti konvoju humanitarnih ladij dne 2. junija 2010,
–
ob upoštevanju resolucije, ki jo je sprejela generalna skupščina Svetovne zdravstvene organizacije 18. maja 2010,
–
ob upoštevanju poročila Svetovnega programa za hrano in Organizacije ZN za prehrano in kmetijstvo o razmerah v Gazi, objavljenega novembra 2009,
–
ob upoštevanju člena 110(4) svojega poslovnika,
A.
ker je zaradi vojaške operacije Izraela v mednarodnih vodah 31. maja 2010 proti ladijskemu konvoju človekoljubne pomoči na poti v Gazo umrlo devet civilistov, ranjenih pa je bilo 38 civilistov in sedem izraelskih vojakov,
B.
ker so mejni prehodi v Gazo in iz nje zaprti od junija 2007, ko je Hamas prevzel oblast z vojaškimi sredstvi, blokada pretoka ljudi in blaga pa je povečala revščino, zaustavila obnovo in zdesetkala gospodarstvo v Gazi, kar je povzročilo nebrzdano rast črnega trga, ki ga med drugimi nadzoruje Hamas; ker ta blokada ni povzročila izpustitve Gilada Šalita, kakor so pričakovale izraelske oblasti in k čemur je večkrat pozval Evropski parlament; ker ta blokada ni dosegla namena spodkopati skrajneže, ter je s tem, ko je prizadela zlasti najbolj ranljive dele prebivalstva še spodbudila rast radikalizacije,
C.
ker je v skladu s prejšnjimi izjavami organov ZN blokada območja Gaze kolektivna kazen, ki je v nasprotju z mednarodnim humanitarnim pravom,
D.
ker je 80 % prebivalstva Gaze odvisnih od pomoči v hrani, več kot 60 % jih je v prehranski negotovosti, brezposelnost je okoli 50 %, higienske in okoljske razmere pa so se zelo poslabšale,
E.
ker je v prvih treh mesecih tega leta le okoli 3600 tovornjakov s pomočjo v hrani vstopilo v Gazo, v prvih treh mesecih leta 2007 pa jih je bilo 36.000, in ker je v Gazo dovoljen vstop le 81 izdelkom, medtem ko Agencija Združenih narodov za pomoč in zaposlovanje palestinskih beguncev na Bližnjem vzhodu ocenjuje, da je za zadostitev temeljnih humanitarnih potreb potrebnih 6000 izdelkov,
F.
ker so palestinska ozemlja največji prejemnik sredstev EU iz tretje države, ta pomoč pa ima pomembno vlogo pri poskusu, da se omili humanitarna katastrofa v Gazi; ker Evropska unija še naprej zagotavlja humanitarno pomoč Gazi, tudi prek agencije Združenih narodov za pomoč in zaposlovanje palestinskih beguncev na Bližnjem vzhodu,
G.
ker je rešitev z dvema državama še naprej temelj za trajen mir med Izraelci in Palestinci, zato bi bilo treba preprečiti vsako enostransko dejanje, ki bi lahko spodkopalo to rešitev; ker pogovori o približevanju, ki potekajo, lahko vodijo do ponovnega zagona neposrednih mirovnih pogajanj za ustanovitev palestinske države, ki bi lahko preživela ter mirno in varno obstajala ob državi Izrael,
H.
ker Hamas še vedno preprečuje vstop tovora s humanitarno pomočjo iz ladijskega konvoja v Gazo,
1.
izraža svoje sožalje družinam žrtev;
2.
obsoja napad na konvoj v mednarodnih vodah, ki predstavlja kršitev mednarodnega prava;
3.
poziva k hitri mednarodni in nepristranski preiskavi tega napada, vztraja, naj se spoštujeta načeli odgovornosti in obveznosti, ter poziva visoko predstavnico/podpredsednico in države članice EU, naj zagotovijo, da bodo storjeni potrebni koraki za uresničitev te zahteve;
4.
poziva Izrael, naj nemudoma prekine blokado Gaze, ki je povzročila humanitarno katastrofo in povečala radikalizacijo, kar postaja vir negotovosti za Izrael in celotno regijo;
5.
zahteva takojšnjo prekinitev vseh napadov na Izrael in svari tiste, ki jih izvajajo, da morajo prevzeti zanje polno odgovornost;
6.
poziva visoko predstavnico/podpredsednico in države članice, naj si prizadevajo za zagotovitev trajnostnega odprtja vseh mejnih prehodov v Gazo in iz nje, vključno s pristaniščem v Gazi, pod ustreznim mednarodnim nadzorom, da se omogočijo neoviran pretok humanitarnega in trgovskega blaga, ki je potrebno za ponovno izgradnjo in samozadostno gospodarstvo, pa tudi pretok denarja in neovirano gibanje ljudi;
7.
poziva visoko predstavnico/podpredsednico, naj bo pobudnica in četverici predloži načrt EU, ki bi za cilj imel konec blokade Gaze in reševanje izraelskih varnostnih vprašanj z zagotovitvijo mednarodnega nadzora prehodov, vključno s ponovno oceno mandata misije Evropske unije za pomoč na mejah, morda s pomorsko razsežnostjo, ter njenim ponovnim zagonom in namestitvijo mednarodne pomorske flote, ki bi nadzorovala obalo v Gazi;
8.
opozarja, da četudi bi bila EU pripravljena razširiti svoj sveženj pomoči na Palestince, ta zaveza ni časovno neomejena, in poudarja, da čeprav mora humanitarna pomoč ostati brezpogojna, EU mora igrati politično vlogo, ki bo dala konkretne rezultate na poti k oblikovanju obstojne palestinske države, ki bodo skladni z njeno znatno finančno pomočjo in gospodarsko težo v regiji;
9.
izraža podporo pogovorom o približevanju med Izraelom in palestinsko oblastjo ter poudarja, da jih je treba nadaljevati, da bi se ponovno sprožila neposredna pogajanja;
10.
je prepričan, da je nujno celovito preoblikovati politiko EU do Bližnjega vzhoda, da bi EU dobila odločilno in dosledno politično vlogo, ki bi jo spremljala učinkovita diplomatska orodja v interesu miru in varnosti v tej sosedski regiji, ki je za EU bistvenega strateškega pomena; meni, da jo je treba razširiti na vse politike EU, med drugim tudi trgovinsko in razvojno politiko;
11.
izraža pohvalo delu Agencije Združenih narodov za pomoč in zaposlovanje palestinskih beguncev na Bližnjem vzhodu in, ker se zaveda finančne stiske, s katero se bo soočala ob koncu tega leta, poziva mednarodno donatorsko skupnost, naj spoštuje svoje obveze in dodatno poviša svoje prispevke;
12.
ugotavlja, da so nedavni dogodki močno načeli odnose med Turčijo in Izraelom; spodbuja turško vlado, naj osredotoči svoja diplomatska in politična prizadevanja na lajšanje stisk palestinskega ljudstva ter naj prispeva k bližnjevzhodnemu mirovnemu procesu;
13.
pozdravlja nedavno odprtje prehoda v Rafi s strani egiptovskih oblasti;
14.
poziva k takojšnji izpustitvi izraelskega vodnika Gilada Šalita, ki ga je Hamas ugrabil na izraelskem ozemlju 25. junija 2006 in ki je od tedaj priprt v izolaciji;
15.
poziva Svet, naj nemudoma skliče pridružitveni svet EU-Izrael za razpravo o sedanjem stanju;
16.
poziva Svet, naj skliče tudi skupni odbor EU-palestinska oblast;
17.
naroči svojemu predsedniku, naj to resolucijo posreduje Svetu, Komisiji, visoki predstavnici EU za zunanje zadeve in varnostno politiko, vladam in parlamentom držav članic, generalnemu sekretarju OZN, odposlancu četverice na Bližnjem vzhodu, generalnemu sekretarju Lige arabskih držav, izraelski vladi, knesetu, predsedniku palestinske oblasti, palestinskemu zakonodajnemu svetu, vladi in parlamentu Turčije ter vladi in parlamentu Egipta.
