Širitev schengenskega območja še pred Božičem
Schengen
2007-11-13 - 16:42
3,6 km2 Evrope brez meja
Še pred božičnimi prazniki bodo padle notranje meje med starimi in devetimi novimi članicami, ki so k Uniji pristopile leta 2004. Deveterica namreč izpolnjuje vse pogoje za odpravo kontrol. Zapornice na notranjih kopenskih in morskih mejah se bodo dvignile 21. decembra 2007, odprava kontrole na letališčih pa se bo zgodila marca 2008. Notranji ministri bodo dokončno odločitev sprejeli 6. decembra, pred tem pa bo o tem vprašanju na plenarnem zasedanju ta teden razpravljal še Evropski parlament.
Po poročilu neodvisne evalvacijske skupine Slovenija, Madžarska, Slovaška, Poljska, Češka, Litva, Latvija, Estonija in Malta izpolnjujejo vse pogoje za odpravo kontrol na mejah, za fizično varovanje mej in uporabo schengenskega informacijskega sistema.
Iz petih na štiriindvajset
Leta 1985 je pet držav članic takratne Evropske gospodarske skupnosti - Belgija, Francija, Luksemburg, Nemčija in Nizozemska - podpisalo schengenski sporazum. 19. junija 1990 pa je bila podpisana Schengenska konvencija, ki je stopila v veljavo leta 1995. Podpisnice so se na medvladni ravni sporazumele o postopni odpravi nadzora na njihovih skupnih mejah ter uvedbi prostega pretoka ljudi na svojem ozemlju, t.i. schengenskem območju.
Vzporedno z odpravo nadzora na notranjih mejah so države okrepile zunanji nadzor, sodelovanje med upravnimi, policijskimi in sodnimi organi, sprejele so skupno vizumsko politiko in vzpostavile informacijski sistem SIS.
Postopno so se schengenskemu sporazumu pridružile tudi ostale članice Unije: Italija (1990), Španija in Portugalska (1991), Grčija (1992), Avstrija (1995), Finska, Švedska in Danska (1996). Irska in Velika Britanija sodelujeta samo delno, saj ohranjata mejni nadzor, leta 1996 pa sta se sporazumu pridružili tudi ne-članici Norveška in Islandija, ki pa imata omejeno pravico pri sprejemanju odločitev.
Z vstopom v EU leta 2004 je 10 novih članic sprejelo tudi schengenski pravni red in letošnja širitev je največja doslej, saj bo v območje vstopilo devet držav (novinke iz leta 2004 razen Cipra).
Parlament o schengenski širitvi razpravlja ta teden
Evropski poslanci bodo v torek popoldne v postopku posvetovanja razpravljali o predlogu sklepa Sveta EU o širitvi schengenskega območja brez nadzora na notranjih meja na devet novih članic.
Poročilo, ki ga je pripravil portugalski poslanec Carlos Coelho (EPP-ED, PT), podpira predlog sklepa. Čeprav nekatera vprašanja ostajajo odprta, ne pomenijo ovir za vstop v območje. Parlament pa od držav pričakuje, da v pol leta po vstopu v območje obvestijo Svet EU in Parlament o izvajanju priporočil in spremembah, ki jih morajo še izvesti.
Potrditev sklepa je formalne narave, saj bo imel zadnjo besedo Svet notranjih in pravosodnih ministrov, ki bo sklep sprejel na rednem zasedanju 6. in 7. decembra.
20071109STO12832 Prenos plenarnega zasedanja v živo Poročilo o schengenskem pravnem redu Nadaljnje informacije o schengenskem območju
SL
1
PHOTO
20071113PHT12927.jpg
SL
2
LINK
/wps-europarl-internet/faces/live/live-video.jsp;jsessionid=7B4E1DC787E3A0FF2B999F4E334D261F
SL
4
LINK
http://ec.europa.eu/youreurope/nav/sk/citizens/travelling/schengen-area/index_sl.html
-//EP//TEXT COMPARL PE-396.505 02 NOT XML V0//SL
-//EP//DTD IM-PRESS 20050901 STO DOC XML V0//EN
-//EP//STYLESHEET IM-PRESS 20050901 STO DOC XML V0//EN
