10.10.2005
PREDLOG RESOLUCIJE
k izjavi Sveta in Komisije
v skladu s členom 103(2) Poslovnika,
ki ga vlagajo Angelika Beer, Daniel Marc Cohn-Bendit, Monica Frassoni, Joost Lagendijk in Raül Romeva i Rueda
v imenu skupine Verts/ALE
o Iranu
Resolucija Evropskega parlamenta o Iranu
Evropski parlament ,
–
ob upoštevanju predsedniških volitev junija 2005 in imenovanja g. Ahmedinejada za novega predsednika Irana 6. avgusta 2005,
–
ob upoštevanju dodatnega protokola k Iranski zaščitni pogodbi, podpisani 18. decembra 2003, in pisma Islamske republike Iran z 18. decembra 2004, v katerem je navedeno, da bo Iran prostovoljno izvajal dodatni protokol, ki ga bo treba ratificirati, da bo postal zakonsko veljaven,
–
ob upoštevanju Pariškega sporazuma z 29. novembra 2004 med Iranom in Združenim kraljestvom, Francijo in Nemčijo (E3) v sodelovanju z visokim predstavnikom EU Javierjem Solano, ki določa, da se je "Iran prostovoljno odločil za nadaljevanje in razširitev prekinitve, v katero bo vključil vse dejavnosti, povezane s plemenitenjem in predelavo",
–
ob upoštevanju obsežnega paketa trgovinskih ugodnosti in jamstev za preskrbo z jedrsko energijo, ki je pogoj za to, da se Iran odpove svoji zahtevi po nadzoru nad celotnim jedrskim krogom, in ki je bil predložen iranski vladi 17. julija 2005,
–
ob upoštevanju izjav zunanje ministrice ZDA Condoleezze Rice o ameriški podpori pobudi E3,
–
ob upoštevanju odločitve Irana s 1. avgusta 2005, da obnovi aktivnosti pretvorbe urana v nasprotju z obveznostmi iz Pariškega sporazuma in ker je Iran 10. avgusta odstranil pečate s proizvodnih linij urantetrafluorida (UF4) v svojih obratih za pretvorbo urana (UCF) blizu Isfahana in je obnovil aktivnosti v zvezi z jedrskim gorivnim krogom,
-
ob upoštevanju resolucije, ki jo je sprejel Svet guvernerjev 11. avgusta 2005, o izvajanju zaščitnega sporazuma k Pogodbi o neširjenju jedrskega orožja (NPT) v Islamski republiki Iran, s katero poziva Iran, naj ponovno popolnoma zaustavi vse aktivnosti, povezane s plemenitenjem, na isti, pravno nezavezujoči osnovi, kot so to zahtevale prejšnje resolucije Sveta, in da dovoli generalnemu direktorju, da obnovi pečate, ki so bili v tem obratu odstranjeni, ne sklicujoč se na vprašanje, ali Iran krši Pogodbo o neširjenju jedrskega orožja (NPT),
–
ob upoštevanju resolucije Sveta guvernerjev Mednarodne agencije za jedrsko energijo (IAEA) s 24. septembra 2005,
–
ob upoštevanju predloga iranskega parlamenta z 28. septembra, ki zahteva, da se Iran umakne iz dodatnega protokola,
–
ob upoštevanju svoje resolucije s 13. januarja 2005 o mučenju v Iranu,
–
ob upoštevanju svoje resolucije z 10. marca 2005 o Pogodbi o neširjenju jedrskega orožja, Severni Koreji in Iranu,
–
ob upoštevanju izjave Sveta s 4. oktobra 2005,
–
ob upoštevanju člena 103(2) svojega Poslovnika,
A.
ker odnosi med EU in Iranom v zadnjih letih temeljijo na tridelnem pristopu, ki ga zaznamujejo pogajanja o sporazumu o trgovini in sodelovanju, političnem dialogu in dialogu o človekovih pravicah in ker teh treh vidikov ni mogoče ločiti,
B.
ker se je dialog o človekovih pravicah med EU in Iranom v zadnjih mesecih zaustavil in ker položaj človekovih pravic v Iranu še naprej nazaduje, kar se je pokazalo še posebej z zatiranjem tiska in zatiranjem manjšin (zlasti Kurdov), z nekaj izjemami kot je dovoljenje posebnim poročevalcem Združenih narodov, da obiščejo državo, kakor tudi moratorij na kamenjanje, ki ga upoštevajo,kot je videti, ob zadržku, da je težko pridobiti zanesljive informacije, saj neodvisnim organizacijam za človekove pravice v državi ni dovoljeno prosto delovati,
C.
ker se usmrtitve mladoletnikov in kršiteljev pravic otrok nadaljujejo kljub obstoječemu moratoriju,
D.
ker je zaradi spora o iranskih jedrskih ambicijah in v poskusu znižanja napetosti E3/EU julija 2005 ponudil Iranu obsežen paket trgovinskih ugodnosti in jamstev za preskrbo z jedrsko energijo, pod pogojem, da se Iran odpove zahtevi po kontroli celotnega jedrskega kroga, in ker je Iran 9. avgusta 2005 to ponudbo zavrnil,
E.
ker je 11. avgusta 2005 Svet guvernerjev v svoji resoluciji navedel, da ne more presoditi, ali Iran krši NTP ali ne,
F.
ker se je 24. septembra 2005 Svet guvernerjev IAEA strinjal s stališčem E3/ZDA in z večino glasov sprejel resolucijo o Iranu, rekoč "da mnoge nepravilnosti in kršitve obveznosti v okviru Zaščitnega sporazuma NPT... pomenijo neizpolnjevanje" Pogodbe NPT, še posebej v obdobju pred letom 2002,
G.
ker resolucija poziva Iran, naj ponovno vzpostavi popolno in trajno prekinitev vseh aktivnosti, povezanih s plemenitenjem in predelavo, poziva generalnega direktorja El Baradeija, naj si še naprej prizadeva za pogajanja in prepusti Svetu, da sam presodi, kdaj bo o Iranu poročal Varnostnemu svetu,
H.
ker Evropska unija zahteva, da se Iran odreče plemenitenju urana in s tem celotnemu jedrskemu krogu v zameno za zajamčeno preskrbo z jedrsko energijo in gospodarske pobude,
I.
ker poročilo IAEA z 11. avgusta navaja, da kontaminacija z visoko obogatenim uranom (HEU), pred časom odkrita na iranskem jedrskem orožju, izvira iz Pakistana, in ker so bili s tem izključeni ostali dokazi iranskega skrivnega programa jedrskega orožja,
J.
ker Iran sedaj sodeluje z IAEA, torej spoštuje sprejete obveznosti, kar je razvidno iz nedavnega poročila za obdobje po letu 2002; ker po letu 2002 ni bilo zaznati nikakršnega razvoja na področju jedrskih zmogljivosti in ker različni strokovnjaki zatrjujejo, da Iran še dolga leta ne bo pridobil nobene zmogljivosti za jedrsko orožje,
K.
ker so šeststranski pogovori z Demokratično ljudsko republiko Korejo (DLRK) privedli do sporazuma, objavljenega 19. septembra 2005, v katerem se je Severna Koreja obvezala, da bo opustila vse jedrsko orožje in obstoječe jedrske programe in da bo znova spoštovala Pogodbo NPT v zameno za zagotovilo ZDA, da ne bodo napadle DLRK,
L.
ker so se 19. julija 2005 ZDA hkrati odločile, da bodo odpravile embargo na izvoz jedrske tehnologije za Indijo, ki ni članica Pogodbe NPT, s čimer se bo spremenilo mednarodno stališče, ki obsoja Indijo, da se razvija v državo z jedrskim orožjem,
M.
ker države, ki imajo jedrsko orožje in so podpisnice Pogodbe NPT, ne izpolnjujejo svojih obveznosti iz Pogodbe, ki jim nalagajo, da se razorožijo in s tem spodbudijo države, da se odpovedo naporom za pridobivanje jedrskega orožja,
N.
ker so po neuspehu Revizijske konference NPT julija 2005 ogroženi prihodnje jedrsko razoroževanje in sistemi neširjenja jedrskega orožja, glede na to, da končni dokument s srečanja na vrhu na temo reforme ZN septembra 2005 ne omenja jedrskega razoroževanja in neširjenja jedrskega orožja ter glede na neuspeh konference o Pogodbi o prepovedi jedrskih poskusov konec septembra 2005,
1.
izraža veliko zaskrbljenost zaradi nazadovanja na področju človekovih pravic v Iranu; je še zlasti zaskrbljen glede tega, kje je in kakšno je zdravstveno stanje Akbarja Ganjija, ki so ga 3. septembra 2005 po koncu gladovne stavke ponovno zaprli, in znova poziva k njegovi takojšnji in brezpogojni izpustitvi v skladu z zahtevo generalnega sekretarja ZN Kofija Annana;
2.
protestira tudi proti zaprtju v samici pravnika Abdolfataha Soltanija, ki ga zadržujejo od julija 2005 in ki je bil gostujoči govornik v Evropskem parlamentu kot ustanovni član Centra zagovornikov človekovih pravic (DHRC) in odvetnik iransko-kanadske fotografinje Zahre Kazemi, ki je umrla julija 2003 za posledicami mučenja in slabega ravnanja med njenim pridržanjem v Iranu;
3.
ponavlja svoje stališče glede razvoja jedrskega orožja, s katerim podpira izjavo generalnega direktorja IAEA Mohameda El Baradeija, da "je jedrsko orožje recept za katastrofo";
4.
ponovno izraža svoje splošno nasprotovanje uporabi jedrske energije, zlasti zaradi visokega tveganja, ki ga prinaša celo uporaba jedrske tehnologije v civilne namene, še zlasti na območju, ki ga pogosto prizadenejo potresi, in poziva Iran, naj v bodoče prednost svojih velikih energetskih rezerv uporabi za obsežno vlaganje v sodobno in razumno uporabo fosilnih goriv in v razvoj obnovljivih virov energije, namesto da vlaga v zastarelo jedrsko energijo;
5.
močno podpira poskus E3/EU, da bi s pogajanji našli rešitev za jedrski spor z Iranom in poziva Evropsko unijo, naj nadaljuje v smeri zmanjševanja napetosti v duhu evropske varnostne strategije (ESS); v zvezi s tem v celoti podpira delo generalnega direktorja IAEA El Baradeija in poziva k ukrepom, ki bodo okrepili pristojnosti in delovne zmogljivosti inšpektorjev IAEA;
6.
je zaskrbljen zaradi predloga, ki ga je 28. septembra odobril iranski Majlis in ki določa vladni načrt za zaustavitev izvajanja dodatnega protokola NPT, dokler se Teheranu ne prizna pravica, da zaključi jedrski krog;
7.
ponovno opozarja, da Iran glede na poročilo generalnega direktorja z dne 10. novembra 2003 mnogokrat v podaljšanem časovnem obdobju ni izpolnil obveznosti v skladu z varnostnim sporazumom NPT glede poročanja o jedrskem materialu, njegovi predelavi in uporabi, kot tudi prijavi prostorov, kjer se je ta material predeloval in shranjeval;
8.
vendar upošteva, da člen 4 Pogodbe NPT določa "neodtujljivo pravico vseh sodelujočih v Pogodbi, da še naprej brez razlikovanja razvijajo, proizvajajo in uporabljajo jedrsko energijo v miroljubne namene" in da iranska vlada še naprej vztraja pri jedrski neodvisnosti glede na svoje prejšnje izkušnje z zalogami, ki jih še ima;
9.
upošteva varnostne pomisleke Irana glede na to, da ga obkrožajo države ali vojaška oporišča, opremljena z jedrskim orožjem, vključno z državami, kot so Pakistan, Izrael, Indija in Afganistan;
10.
poudarja dvome, ki jih je izrazil E3 glede miroljubnosti dolgoročnih namer iranskih jedrskih prizadevanj, ob upoštevanju dejstev, da v Iranu ne obratuje še niti ena jedrska elektrarna in da so zaloge nafte in zemeljskega plina te države med največjimi na svetu;
11.
meni, da dejanska podelitev statusa "varne" države z jedrskim orožjem Indiji, ki ni članica NPT, ter obenem zavračanje, da bi se podpisniku NPT Iranu dovolila omejena dejavnost jedrskega gorivnega kroga, ki bi bila pod nadzorom IAEA, predstavljata resno grožnjo verodostojnosti NPT ter poudarjata neravnotežje pri obravnavanju držav z jedrskim orožjem in tistih brez njega, kar krepi težave z "dvojnimi merili";
12.
je seznanjen z izjavo Islamske republike Iran, da "izbira jedrskega orožja ni del obrambne doktrine Irana" in da je "odločen nadaljevati s popolnim sodelovanjem z IAEA", če se Iranu ne bo odrekalo neodtujljive pravice miroljubne rabe jedrske energije";
13.
pozdravlja dejstvo, da je Iran obljubil E3 prostovoljno izvajaje dodatnega protokola, čeprav ga ni ratificiral, kar inšpektorjem zelo povečuje pravice opravljanja tradicionalnih inšpekcij IAEA ter ob vključitvi obnovljenih dejavnosti v Isfahanu postavlja Iran na prvo mesto na svetu po številu inšpekcij IAEA v zadnjih dveh letih; zato poziva iranski parlament, da nemudoma ratificira dodatni protokol;
14.
verjame, da bi morala vsaka rešitev imeti za cilj ohranjanje članstva Irana v NPT, ker ukrepi razširjenih pregledov, ki jih ta predvideva, predstavljajo najboljše in edino zagotovilo, da Iran ne bo začel s kakršnimi koli nezakonitimi dejavnostmi in bodo razkrite vse kršitve;
15.
poziva Iran, da ratificira dodatni protokol kot ključni dokaz svojih dobrih namenov;
16.
poziva Evropsko unijo, da v interesu umirjanja položaja razišče druge koncepte, ki bodo manj daljnosežni od obravnave pred Varnostnim svetom, in pozdravlja izjavo Sveta na to temo z dne 4. oktobra 2005;
17.
nadalje poziva EU, naj upošteva dejavnejšo vlogo Kofija Annana pri prizadevanjih za posredovanje in poziva E3, da nujno preuči njegovo morebitno vlogo posrednika;
18.
poziva ZDA, naj dejavno podprejo pogajanja med E3/EU in Iranom, tako da Iranu podelijo varnostna zagotovila; meni, da bi tovrstni ukrepi enakovredno povečali tudi varnost Izraela;
19.
pozdravlja sklepe šeststranskih pogovorov o jedrskem programu Severne Koreje, za katere gre zahvala vladi ZDA, ki je podelila zahtevana varnostna zagotovila, vendar izraža zaskrbljenost zaradi protislovnih izjav Severne Koreje po podpisu sporazuma;
20.
poziva EU, da uporabi diplomatska sredstva z zadevnimi državami za izpolnitev akcijskega načrta za ustanovitev območja brez jedrske tehnologije na Bližnjem vzhodu, kakršno že obstaja v Latinski Ameriki, Afriki in Južnem Pacifiku; poudarja, da morajo takšne razprave zaradi verodostojnosti vključevati možnosti za Evropo brez jedrskega orožja;
21.
izraža zaskrbljenost zaradi namer obrambnega ministrstva ZDA, da v svoje scenarije preventivnega napada vključi možnost uporabe jedrskega orožja in poziva ZDA, naj nemudoma prekinejo vse tovrstne načrte v kontekstu prenovljene varnostne strategije;
22.
poziva iransko vlado in iranske oblasti, naj izpustijo politične zapornike, prenehajo s preganjanjem etničnih manjšin, odpravijo smrtno kazen in sprejmejo zakonodajo, s katero se starost pravne polnoletnosti dvigne na 18 let; ravno tako zahteva, da se v državi dovoli prosto delovanje neodvisnih organizacij za človekove pravice;
23.
iransko vlado in zadevne oblasti poziva, naj nujno in nemudoma izpustijo Akbarja Ganjija in Abdolfataha Soltanija;
24.
naroči svojemu predsedniku, naj to resolucijo posreduje Svetu, Komisiji, vladi Islamske republike Iran, Generalnemu direktorju IAEA in vladi ZDA.
