Finančna perspektiva: premalo za parlament, vrata za pogajanja ostajajo odprta
Evropsko državljanstvo
2005-12-20 - 16:35
Britanski premier Tony Blair
Britanski premier Tony Blair in predsednik Komisije Jose Manuel Barroso sta na konferenci predsednikov Evropskega parlamenta v torek predstavila vsebino sporazuma o predlogu finančne perspektive Unije za obdobje 2007-2013, ki so ga voditelji vlad in držav članic EU dosegli na vrhu v Bruslju. Poslanci so Blairu sicer dali priznanje za trud, obenem pa poudarili, da bo končna odločitev o perspektivi predmet sporazuma med parlamentom, Komisijo in Svetom.
Predlog, ki ga je potrdil Evropski svet, predvideva sedemletni proračun v višini 862,36 milijarde evrov , oziroma 1,045 odstotka BNP držav članic Evropske unije.
Predsedujoči Sveta EU Tony BLAIR se je na začetku nastopa zahvalil evropskim poslancem za tesno sodelovanje med šestmesečnim britanskim predsedovanjem, ki se izteče konec leta, in predstavitev zaključkov vrha strnil v tri točke:
Sporazum o finančni perspektivi
Blair je poudaril, da je proračunski predlog najboljši mogoč, ki bo omogočil, da bo širitev uspeh, saj so se, med drugim, sredstva za kohezijske sklade za sedemletno obdobje zvišala s 24 milijard na 170 milijard evrov. "Zavzemali smo se za širitev in potem res ni smiselno, če ne zagotovimo sredstev za ta projekt," je prepričan britanski premier, ki je dodal, da so s predlogom težko vsi zadovoljni, saj bodo nekateri vedno želeli več, drugi manj, pri tem pa je pomembno, da nove države članice niso v negotovosti in bodo lahko načrtovale vnaprej.
Dolgoročna reforma proračuna
Na vrhu je bil dosežen dogovor, da bo Komisija leta 2008 izvedla temeljito revizijo proračunske porabe, pri čemer naj bi pregledali kako se porabljajo sredstva in kakšna je dejanska realizacija ob tem pa bosta pod drobnogledom tako britanski rabat kot skupna kmetijska politika. "Evropski proračun je kot hiša z več sobami, ki so jih različni arhitekti zgradili v različnih obdobjih. Je sicer stavba, vendar pa ne ustreza več potrebam stanovalcev," je Blair s primero predstavil nujnost za posodobitev proračuna.
Prihodnost Evrope
Naslednji korak naj bi bil približati Evropo državljanom, vendar ne z neprestanim poudarjanjem minulih dosežkov, temveč z odgovori na izzive prihodnosti. Blair je poudaril, da se mora Unija hitreje odzivati na globalizacijo in več vlagati v raziskave in razvoj. Obenem mora širitev videti kot priložnost, vendar se ob tem tudi zavedati problemov, s katerimi se sooča kot odprta družba - predvsem nezakonito priseljevanje in nevarnost terorizma.
Predsednik Evropske komisije Jose Manuel BARROSO je izide vrha označil za pozitivne, saj se je Evropa izognila paralizi, vendar je dodal, da gre le za stališče Sveta EU pred pogajanji s Komisijo in Evropskim parlamentom o končni obliki finančne perspektive. "Želel bi si bolj ambiciozen in pravičen sporazum. Izid je pod pričakovanji Komisije, vendar se zavedam, da bi v teh razmerah, ob številnih pritiskih s strani mnogih držav članic, težko dosegli karkoli več. A to ni bistvo - bistvo je prihodnost Unije," je podal svojo oceno Barroso, ki je poudaril, da bo Komisija, tako kot je dogovorjeno, čez tri leta temeljito preučila proračun, njegove metode in strukturo ter podala svojo oceno in predloge za naprej. "Proračun ne bo samo pod drobnogledom uradnikov, ampak vseh: parlamenta, javnosti, državljanov in nič ne bo tabu pri njegovem ocenjevanju", je odločno zagotovil predsednik Komisije.
Predstavniki političnih skupin
V imenu Evropske ljudske stranke je Hans-Gert POETTERING (EPP-ED, DE) poudaril, da voditelji na vrhu niso sprejeli finančne perspektive, ampak predlog Sveta EU, o katerem se je parlament pripravljen pogajati. Pohvalil je Blaira za njegove nastope v slogu, znanem iz britanskega parlamenta in ker je vnesel "potrpežljivost in strast" , vendar je bil tudi kritičen: "Govorili ste o Evropi, ki mora biti bližje državljanom, obenem pa krčite sredstva za mlade in kulturo, prek katerih bi se lahko približala. To ni prav in temu bomo ostro nasprotovali."
Za skupino socialdemokratov je Hannes SWOBODA (PES, AT) sicer ugotavljal, da sta parlament in Svet EU pod britanskim predsedstvom dosegla soglasje pri določenih vprašanjih: direktiva o shranjevanju telekomunikacijskih podatkov, zakonodajni paket o registraciji kemikalij, razvojna politika in nadaljnja širitev EU. Proračun ni dovolj ambiciozen, saj je v njem premalo posodobitev, za kar pa ni odgovorna samo Britanija ampak vse države članice. "Proces, ki je pripeljal do sporazuma, je bil sramoten. To ni odgovorno. Hvaliti se s tem, da smo se izognili najslabšemu ne more biti politika Unije. Proračun je tak, kot pravi rek: premalo za živet', a preveč za umret'!"
Graham WATSON (ALDE, UK) je Blairu dal priznanje za pogum in uspeh na vrhu, saj je težko pravično zadovoljiti potrebe in pričakovanja petindvajsetih držav članic, pa vendar izid "sicer res ni nekaj, nad čemer bi se zmrdovali, a niti nekaj, kar bi občudovali. Predlog ni niti blizu zahtevanim 1,18 odstotka BNP in če bi danes o njem glasovali v parlamentu, bi ga zavrnili" . Po njegovem mnenju je še vedno nekaj manevrskega prostora za pogajanja, posebej glede sredstev za raziskave in razvoj, a to bo težko doseči s toliko različnimi interese, zato bi bilo treba spremeniti način. Watson je britansko predsedovanje EU na koncu nastopa označil kot zadovoljivo: "Nismo sicer videli enega od slabih predsedovanj velikih držav - pa tudi ne enega od najboljših."
Monica FRASSONI (Zeleni/EFA, IT), sopredsednica skupine Zelenih, je kritično dejala, da krize še ni konec, sprožil pa jo je tudi Blair sam, ko je leta 2003 podpisal pismo, s katerim je šest neto plačnic zahtevalo, da je zgornja meja za višino evropskega proračuna 1 odstotek GNP držav članic. Zeleni se zavzemajo za več fleksibilnosti in sredstev za širitev ter predlagajo, da se denar, med drugim, lahko najde tudi z ukinitvijo postavke za razvoj jedrske fizije, za katero je namenjenih 3 milijarde evrov.
Za skupino Evropske združene levice je Giusto CATANIA (GUE/NGL, IT) dejal, da je predlog Evropskega sveta nesprejemljiv in ga zavračajo, kriza pa se je še poglobila. "Ne poslušate državljanov in se niste naučili ničesar iz primerov francoskega ter nizozemskega referenduma. Gre za sporazum za vsako ceno, ki za 27 držav članic predvideva le četrtino sredstev, kot jih je bilo namenjenih za 15 držav - spet bodo poraženci revni deli Evrope," je zaključil Catania.
Nigel FARAGE (IND/DEM, UK) je v imenu skupine Neodvisnosti in demokracije kritično dejal, da britansko predsedstvo ni doseglo ničesar, razen začetka pogajanj s Turčijo, čemur večina evropskega javnega mnenja nasprotuje. Po njegovem mnenju je Blair izdal britanske nacionalne interese: "Zakaj bi britanski davkoplačevalci dajali denar za kanalizacijo v Budimpešti in metro v Varšavi, če morajo doma živeti s propadajočo infrastrukturo?" Zaključil je, da je Britanija izolirana v Evropi, če bi ji predsedovala še pol leta, pa bi jo ostale članice same izključile.
Brian CROWLEY (UEN, IE) je kot predstavnik Združenja za Evropo narodov pohvalil Blairov uspeh na vrhu in sodelovanje predsedstva s parlamentom ter ugotavljal, da je predlog kompromis, ki omogoča pot naprej.
Neodvisni britanski poslanec Roger HELMER (NI, UK) je kritiziral britansko predsedovanje, ker ni doseglo obljubljenih reform. Po njegovem mnenju je Blair dal denar, vendar ni dobil ničesar v zameno, kar je izdajstvo. Dediščina, ki jo bo zapustil, pa bo ta, da je uničil dediščino Margaret Thatcher.
20051219IPR03853 Predlog finančne perspektive Sveta EU Zaključki Evropskega sveta v Bruslju, 15. in 16. decembra 2005 Finančna perspektiva: opredelitev in dodatne informacije
SL
1
PHOTO
20051215PHT03819.jpg
SL
2
LINK
http://ue.eu.int/ueDocs/cms_Data/docs/pressData/en/misc/87677.pdf
SL
3
LINK
http://ue.eu.int/ueDocs/cms_Data/docs/pressData/en/ec/87642.pdf
-//EP//TEXT PRESS BI-20050601-1 0 NOT XML V0//SL
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
