Vprašanje za pisni odgovor E-9063/2010
za Komisijo
Člen 117 poslovnika
János Áder (PPE) , József Szájer (PPE) , Corien Wortmann-Kool (PPE) , Richard Seeber (PPE) , Pilar del Castillo Vera (PPE) , Romana Jordan Cizelj (PPE) in András Gyürk (PPE)
(3. november 2010)
Zadeva: Nesreča na Madžarskem zaradi izlitja strupenega rdečega blata
Največja ekološka nesreča na Madžarskem se je zgodila 4. oktobra 2010, ko je v tovarni aluminija počil zadrževalnik in je ogromen val strupenega rdečega blata prostornine milijon kubičnih metrov zalil mesta in vasi ter na svoji poti ubil najmanj osem ljudi, več sto pa je bilo ranjenih. Strupeni odpadki so onesnažili tudi kmetijske površine in plovne poti in veliko časa in napora bo potrebno za njihovo očiščenje. Poleg tega je več sto družin izgubilo svoje domove in materialno osnovo za življenje. Čeprav natančni podatki o škodi še niso na voljo, naj bi po predhodnih izračunih škoda bistveno presegla 100 milijonov EUR.
Ker madžarski primer in druge industrijske nesreče v Evropi v zadnjem desetletju kažejo na to, da se lahko takšne nesreče zgodijo kadarkoli in kjerkoli, solidarnostni sklad EU pa tem državam članicam ne omogoča, da bi v primeru katastrofe te vrste zaprosile za finančno pomoč EU, želimo Komisiji postaviti naslednja vprašanja: —
Ali je v okviru obstoječih evropskih finančnih instrumentov mogoče zagotoviti finančno pomoč v primeru takšnih katastrof? —
Ali Komisija meni, da bi bila možna uporaba ustreznejšega finančnega mehanizma za omejevanje škode po nesreči, na primer v obliki zavarovalnih obveznosti ali jamstva? —
Kaj namerava Komisija storiti, da bi izboljšala in utrdila obstoječo zakonodajo EU, zlasti glede varnostnih predpisov in nadzornih določb, ki se uporabljajo za morebitno nevarne industrijske dejavnosti, da se takšna katastrofa v EU ne bi več ponovila? —
Ali bo Komisija pregledala izvajanje zakonodaje EU po vsej Evropski uniji, zlasti v zvezi z okoljevarstvenimi predpisi v državah članicah? —
Ali bo Komisija izvedla oceno učinka glede kvalificiranja „rdečega blata“ kot strupene snovi v skladu z ustreznimi predpisi EU?