Zaupanje potrošnikov v digitalno okolje
Potrošniki
2007-06-21 - 14:39
Poslanci Evropskega parlamenta so v četrtek podprli poročilo na lastno pobudo, ki ga je pripravila poslanka Zuzana ROITHOVÁ (EPP-ED, CZ) in se ukvarja z vprašanjem zaupanja potrošnikov pri uporabi informacijskih tehnologij za elektronsko poslovanje, spletne storitve, digitalno komunikacijo in zabavo.
Parlament med drugim opozarja, da potrošniki pri uporabi spletne trgovine ne bi smeli biti preusmerjeni na drugo spletno stran brez ustreznega opozorila, saj to za kupca pomeni prikrivanje identitete dejanskega ponudnika storitev. Poslanci se zavzemajo za izboljšanje potrošniške zakonodaje in oblikovanje prostovoljnih skupnih standardov za čezmejno elektronsko trgovanje.
Komisija bi morala zato pripraviti ustrezen zakonodajni okvir, ki bi okrepil zaupanje uporabnikov, ustvaril privlačnejše okolje za poslovanje, zaščitil pravice potrošnikov in ustavil drobljenje notranjega trga v digitalnem okolju.
Ob pripravi ukrepov pa se ne bi smeli omejiti le na varovanje potrošnikov, ampak naj bi se ob tem izvedla tudi analiza netržnih dejavnikov, kot so varovanje zasebnosti, dostopnost informacijskih tehnologij širši javnosti in varnost na spletu.
Evropski znak zaupanja za čezmejno e-poslovanje
Parlament tudi poziva Komisijo, da po odstranitvi ovir za povezovanje na notranjem trgu na področju trgovine na drobno oceni možnosti za pripravo logotipa in določitev pogojev za pridobitev evropskega znaka zaupanja, ki naj bi zagotovil zanesljivost na področju čezmejnega e-poslovanja. Ob tem bi bilo treba oblikovati še pravni okvir za prostovoljne znake zaupanja, saj k temu poziva tudi direktiva o e-poslovanju.
Parlamentarci se zavzemajo za:
cenovno ugoden sistem,
nekonkurenčnost obstoječim znakom zaupanja ali kakovosti,
nastanek stroškov samo v primeru spora,
načelo samoregulacije (znaka ne podeljujejo institucije, temveč ga trgovci uporabljajo, če dokažejo, da so pravočasno zagotovili obvezne informacije, da uporabljajo priporočene pogodbe, da pritožbe obravnavajo brez zamud, da uporabljajo sisteme za alternativno reševanje sporov in da upoštevajo druge evropske standarde),
kazni za zlorabe.
Obenem pa se poslanci zavedajo, da se pri izvajanju učinkovitih shem pojavljajo težave, saj ponudniki storitev dostikrat niso pripravljeni vlagati v trženje in oglaševanje tovrstnih shem, ob odsotnosti ustreznega nadzora pa obstaja tudi velika možnost goljufij.
Parlament še poziva Komisijo, naj predstavi evropsko listino pravic uporabnikov, ki bo pojasnila pravice in obveznosti udeležencev v informacijski družbi, vključno s potrošniki, zlasti glede pravic v zvezi z digitalno vsebino. Če pa te listine zaradi tehnološkega razvoja ne bi bilo mogoče pravočasno pripraviti, naj Komisija predstavi vodilo o pravicah in obveznosti udeležencev v informacijski družbi v veljavnem pravnem redu.
20070615IPR07914 Poročilo: Zuzana Roithová - Zaupanje potrošnikov v digitalno okolje
-//EP//TEXT REPORT A6-2007-0191 0 NOT XML V0//SL
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
