Odgovor g. Oettingerja v imenu Komisije
(8. september 2011)
Države članice so pristojne za mešanico energetskih virov in so neodvisne v svojih odločitvah. Komisija ne posega v posamezne odločitve držav članic, če so te v skladu z zakonodajo EU in Euratomom.
Komisija trenutno v tesnem sodelovanju z ENTSO-E ocenjuje, ali obstaja kakršen koli vpliv na stabilnost omrežja in zanesljivost oskrbe. Kot kaže, to ne velja za poletno sezono.
Komisija z državami članicami, nacionalnimi regulativnimi organi in ENTSO-E trenutno tudi ocenjuje, kateri ukrepi so morda potrebni za srednje- in dolgoročno zagotovitev primernosti proizvodnje in omrežja, pri čemer upošteva nacionalne odločitve o proizvodni zmogljivosti v Nemčiji in drugod.
Na splošno se Komisija in države članice strinjajo, da mora energetska politika zagotavljati trajnost, zanesljivost oskrbe in konkurenčnost. Za to so potrebni različni ukrepi, vključno s popolnim povezovanjem notranjega trga, ukrepi za energetsko učinkovitost in tehnološki razvoj. Zlasti ukrepi za energetsko učinkovitost na ravni držav članic in evropski ravni lahko pripomorejo k zmanjšanju stroškov električne energije. Komisija bo še naprej razvijala ukrepe za okoljsko primerno zasnovo in energetsko označevanje ter je 22. junija 2011 predlagala nov pravni okvir za energetsko učinkovitost. Tehnološki razvoj in nadaljnje povezovanje trgov lahko prav tako prispeva k ustvarjanju novih delovnih mest v energetskem sektorju.
