Varna uporaba video iger
Volitve 2009
Potrošniki
2009-03-12 - 13:51
Poročilo o uporabi video iger, ki so ga evropski poslanci v četrtek sprejeli z 552 glasovi za, 12 proti in 6 vzdržanimi glasovi, ugotavlja, da je mogoča tudi zmernejša uporaba te predvsem med mladimi priljubljene oblike zabave. Besedilo predlaga dodatno označevanje iger, več pojasnil o njihovih možnih posledicah in tudi "rdeči gumb" za starševski nadzor.
Video igre so v Evropi vedno bolj priljubljene pri različnih starostnih skupinah. Po napovedih naj bi skupni prihodki industrije video iger leta 2008 presegli 7,3 milijarde evrov.
Poročevalec Toine MANDERS (ALDE, NL) meni, da so video igre povečini neškodljive in ne vsebujejo nasilja. Uporabiti se jih da tudi v izobraževalne namene, a vendar se hkrati razvija tudi vedno več video iger za odrasle, v katerih so elementi nasilja, ki utegnejo škodovati otrokom.
Zaradi tega je treba po mnenju Parlamenta nameniti pozornost varstvu potrošnikov, še posebej otrok. S tem varstvom bi se potrošnikom zagotovil dostop do pravih informacij o izdelku, ki ga kupijo, otrokom pa preprečil nakup iger, ki niso primerne za njihovo starost.
Poslanci pozivajo Komisijo in države članice, naj v sodelovanju z industrijo preučijo koristi razvoja "rdečega gumba", ki bi ga vključili v (mobilne) konzole ali igralne naprave in računalnike, z njim pa bi bilo mogoče onemogočiti določeno igro, omejiti časovni dostop, ali pa nadzirati dostop do določenih delov igre.
Sistem PEGI
Parlament meni, da industrija sicer potrebuje spodbudo za nadaljnji razvoj in izboljšave sistemov samourejanja, trenutno pa na tem področju ni potrebe po zakonodaji, ki bi veljala v vsej EU.
P roizvajalce videoiger in konzol poslanci pozivajo, naj še naprej izboljšujejo sistem PEGI (Pan-European Game Information) za ocenjevanje iger ter redno posodabljajo merila za ocenjevanje in označevanje primernosti za posamezno starostno skupino. Države članice pa bi morale ob tem zagotoviti, da noben nacionalni sistem ocenjevanja ne bo razvit na način, ki bi privedel do razdrobljenosti trga.
Poslanci so prepričani, da usklajena pravila za označevanje video iger zagotavljajo boljše poznavanje označevalnih sistemov, sočasno pa spodbujajo učinkovito delovanje notranjega trga. Zato pozdravlja prizadevanja Sveta in Komisije pri sprejemanju evropskih pravil za označevanje iger in oblikovanju prostovoljnega kodeksa ravnanja v zvezi z interaktivnimi igrami, namenjenimi otrokom.
Informacije za starše
Razvoj na področju video iger, še posebej spletnih oblik, zahteva večjo ozaveščenost javnosti glede njihove vsebine, starševskega nadzora in drugih instrumentov. Z informacijskimi akcijami bi lahko povečali ozaveščenost potrošnikov, zlasti mladih in njihovih staršev sistemu PEGI, te informacije pa bi morali posredovati tudi v šolah.
Parlament meni, da bi bilo treba organizirati nacionalne kampanje za osveščanje in pomoč potrošnikom, zlasti staršem, da bi ti lažje izbirali videoigre, ki so primerne starosti in znanju otrok, ter se izogibali proizvodom, ki niso ustrezno označeni.
Poslanci dodajajo kako pomembni so zadostni nadzorni ukrepi pri spletnih nakupih video iger, vključno z nakupi s kreditnimi karticami ali boni. Menijo tudi, da je treba raziskati različne pristope h krepitvi nadzora nad video igrami, hkrati pa priznavajo, da najverjetneje nobeden od njih ne bo popolnoma zagotovil, da otroci ne bodo imeli dostopa do neprimernih video iger.
Kodeks ravnanja
Vse države članice resda nimajo predpisov, ki bi trgovcem dovoljevali prodajo nasilnih iger samo odraslim, zato jih parlamentarci pozivajo, naj z ustreznimi ukrepi, na primer s preverjanjem identitete, preprečijo otrokom, da bi kupovali in igrali igre, namenjene starejšim. Prav tako pozivajo lastnike internetnih kavarn, naj otrokom preprečijo igranje tistih iger, ki so glede na oznako namenjene starejšim skupinam.
Na koncu pa Parlament še podpira predlog Komisije o uvedbi vseevropskega kodeksa ravnanja za trgovce na drobno in proizvajalce v sektorju videoiger, da bi preprečili prodajo nasilnih in škodljivih videoiger mladoletnikom.
Poročilo: Toine Manders (A6-0051/2009) - Varstvo potrošnikov, zlasti mladoletnih, pri uporabi video iger
Poročilo na lastno pobudo
Glasovanje: četrtek, 12. marec 2009
20090311IPR51575 Poročilo: Toine Manders (A6-0051/2009) - Varstvo potrošnikov, zlasti mladoletnih, pri uporabi video iger
-//EP//TEXT REPORT A6-2009-0051 0 NOT XML V0//SL
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
