P6_TA(2004)0066
Slonokoščena obala
B6-0166 , 0171 , 0175 , 0176 in 0179/2004
Resolucija Evropskega parlamenta o razmerah v Slonokoščeni obali
Evropski parlament
, -
ob upoštevanju svojih prejšnjih resolucij o Slonokoščeni obali,
-
ob upoštevanju Sporazuma o partnerstvu AKP-ES, podpisanega 23. junija 2000 v Cotonouju,
-
ob upoštevanju Sporazuma Linas-Marcoussis, ki so ga vse strani, vpletene v državljanski konflikt v Slonokoščeni obali, podpisale 24. januarja 2003,
-
ob upoštevanju Sporazuma Akra III, ki so ga strani v konfliktu podpisale 30. julija 2004, ki jasno določa časovni razpored za izvajanje Sporazuma Linas-Marcoussis in ki zlasti zadeva politično reformo in proces razorožitve, demobilizacije ter ponovne vključitve za pripravo svobodnih in transparentih volitev pred koncem leta 2005,
-
ob upoštevanju izjave predsedstva v imenu Evropske unije z dne 7. novembra 2004,
-
ob upoštevanju skupne izjave Ekonomske skupnosti zahodnoafriških držav (ECOWAS) in Evropske unije o stanju v Slonokoščeni obali z dne 8. novembra 2004,
-
ob upoštevanju sporočila z 19. seje Sveta za mir in varnost Afriške unije z dne 8. novembra 2004,
-
ob upoštevanju izjave generalnega sekretarja ZN Kofija Annana z dne 9. novembra 2004,
–
ob upoštevanju stališča, ki so ga sprejeli voditelji afriških držav, z dne 12. novembra 2004 v Abuji in Resolucije Varnostnega sveta Združenih narodov št. 1572, soglasno sprejete 15. novembra 2004,
–
ob upoštevanju člena 115(5) svojega Poslovnika,
A.
ker je 4. novembra 2004 vlada Slonokoščene obale z zračnim napadom na upornike v Bouakéju in Korhogoju znotraj območja zaupanja na severu kršila sporazum o premirju,
B.
ker so 6. novembra 2004 vladna letala bombardirala francoske mirovne enote na tem območju ter pri tem ubila 9 in ranila 31 oseb, kot posledica česar so Francozi uničili večji del državnih letalskih sil, kar je po drugi strani vodilo do tega, da so provladni aktivisti začeli ulične proteste v Abidjanu in nadlegovali ter ustrahovali tujce, podtaknili ogenj v francoskih šolah ter plenili francosko lastnino,
C.
ker francoske sile in misija ZN v Slonokoščeni obali (UNOCI), ki skupno štejejo približno 10.000 vojakov, nadzorujejo območje zaupanja in imajo dovoljenje za uporabo vseh potrebnih sredstev za preprečevanje sovražnih dejanj,
D.
ker so oblasti Slonokoščene obale prepovedale osem opozicijskih časopisov, provladni aktivisti so oplenili ter razdejali več sedežev zasebnih časopisov in so bili namerno sabotirani mednarodni radijski prenosi ter ker sta državna radio ter televizija spodbujala prebivalstvo k etničnemu nasilju in ksenofobiji, kar je sprožilo množičen odhod tujih državljanov,
E.
ker so razlogi za destabilizacijo razmer v Slonokoščeni obali starodavni in globoki, med njimi poslabšanje gospodarskega in socialnega položaja,
F.
ker trajajoče nasilje močno vpliva na že sedaj slabe humanitarne razmere v Slonokoščeni obali, v kateri je približno milijon prebivalcev odvisnih od mednarodne humanitarne pomoči, saj je veliko humanitarnih misij začasno ustavljenih in ker nasilje ter vedno večje tveganje množične selitve prebivalcev Slonokoščene obale lahko destabilizira širše območje zahodne Afrike, zlasti Liberijo,
G.
ker tudi nezadostno mednarodno financiranje zaostruje humanitarno krizo,
H.
ker Sporazum iz Akre predvideva razorožitev uporniških sil in milic od 15. oktobra 2004 dalje, ki pa ni bila izvedena,
I.
ker se strani v konfliktu niso držale niti rokov za politične reforme niti za razorožitev, ki jih predvideva Sporazum Akra III,
J.
ker brez ponovne sprave države ne moreta biti veljavno izvedena niti referendum niti organizirane pravične in svobodne volitve,
K.
ker se niso spoštovale obveznosti v zvezi s človekovimi pravicami, demokratičnimi načeli in pravno državo, ki so bistveni temelji Cotonoujskega sporazuma,
L.
ker je bilo v Južni Afriki odprto novo diplomatsko poglavje, v okviru katerega naj bi s pomočjo posredovanja južnoafriškega predsednika Mbekija poiskali politično rešitev za krizo,
1.
pozdravlja, po sprejetju stališča voditeljev afriških držav, zbranih 12. novembra 2004 v Abuji, resolucijo Varnostnega sveta o takojšnji uvedbi embarga na prodajo orožja, ki mu, če vpletene strani ne bodo spoštovale sporazuma, predvidoma sledi zamrznitev finančnih sredstev in omejitev potovanj v tujino za vse osebe, ki bi še naprej ogrožale mir in proces nacionalne sprave v državi, hkrati pa od oblasti Slonokoščene obale zahteva, naj takoj prekinejo z oddajanjem radijskih in televizijskih oddaj, ki vzpodbujajo sovraštvo, nestrpnost in nasilje;
2.
želi počastiti spomin na vse žrtve nedavnih dogodkov, ki so sledili kršitvi sporazumov o premirju, izraža sočutje z družinami žrtev, tako tistih iz Slonokoščene obale kakor tudi drugih afriških in francoskih, tega nasilja, še zlasti tistimi, ki so žrtve nasilja zagrešenega nad ženskami; obsoja nasilje, in ksenofobijo kakor tudi plenjenje ter vlado Slonokoščene obale poziva, naj prepreči in se odzove na te zlorabe, od katerih imajo koristi storilci in pobudniki takih dejanj;
3.
poziva vse strani v konfliktu, naj:
–
takoj prenehajo z vojaškimi operacijami in z drugimi sovražnimi dejanji,
–
nehajo napadati civiliste, vključno s humanitarnimi delavci, ne glede na njihovo narodnost, državljanstvo ali veroizpoved,
–
se vzdržijo in ukrepajo proti spodbujanju sovraštva in nasilja
–
se ponovno zavežejo k dialogu ter pogajanjem in k spoštovanju ter izvajanju obveznosti;
4.
pozdravlja mandat, ki sta ga Afriška unija in ECOWAS podelili južnoafriškemu predsedniku Thabu Mbekiju za posredovanje med stranmi v konfliktu in prizadevanje Afriške unije za politično reševanje krize v Slonokoščeni obali, ter izraža svojo polno podporo Afriški uniji in ECOWAS, skupaj z Združenimi narodi, pri iskanju hitre in trajne rešitve trenutne krize;
5.
obžaluje trenutno premalo narodnostno mešano sestavo mirovnih sil;
6.
poziva države članice EU, naj aktivno podprejo mirovno misijo, ki jo izvajajo Združeni narodi in Francija, in obžaluje, da misija Licorne, ki jo izvajajo izključno francoske sile, ni bila sestavljena na evropski ravni;
7.
obsoja uničenje prostorov opozicijskih strank in časopisov ter sabotaže tujih radijskih oddajnikov;
8.
poziva vlado Slonokoščene obale in predstavnike "novih sil", naj izvajajo Sporazum Akra III in naj sprejmejo vse potrebne ukrepe za ponovno vzpostavitev pravne države, za podporo in zagotavljanje spoštovanja človekovih pravic;
9.
poziva Svet, naj pri preprečevanju sporov obravnava globlje vzroke za krizo, zlasti gospodarske in socialne, ter podpira napotitev mirovnih sil Afriške unije v okviru "nudenja mirovne podpore " EFD; poziva EU in mednarodno skupnost, naj pospešijo financiranje humanitarne pomoči v Slonokoščeni obali, kakor hitro pogoji dovoljujejo povečane – in nujno potrebne – operacije;
10.
v tem kontekstu poziva Svet, naj v skladu s členoma 9 in 96 Cotonoujskega sporazuma razmisli o posvetovanjih med EU in Slonokoščeno obalo;
11.
naroči svojemu predsedniku, naj to resolucijo posreduje Komisiji, Svetu, generalnemu sekretarju ZN, Afriški uniji in ECOWAS ter predsedniku in vladi Slonokoščene obale.
