P6_TA(2005)0526
Spodbujanje in varovanje interesov potrošnikov v novih državah članicah
A6-0378/2005
Resolucija Evropskega parlamenta o spodbujanju in varovanju interesov potrošnikov v novih državah članicah ( 2004/2157(INI) )
Evropski parlament
, –
ob upoštevanju člena 45 svojega Poslovnika,
–
ob upoštevanju poročila Odbora za notranji trg in varstvo potrošnikov ( A6-0378/2005 ),
A.
ker je visoka raven varstva in zaupanja potrošnikov predpogoj za dobro delovanje notranjega trga,
B.
ker je notranji trg z zniževanjem cen in večanjem izbire prinesel dejanske koristi za potrošnike v EU,
C.
ker ima EU deset novih držav članic, v katerih je varstvo potrošnikov večinoma dokaj nova zadeva,
1.
z zadovoljstvom ugotavlja, da se varstvo potrošnikov v desetih novih državah članicah razvija v pozitivni smeri in se standardi zvišujejo, vendar je treba še veliko storiti;
2.
vztraja, da notranji trg ne bo deloval pravilno, če so potrošniki v nekaterih državah članicah slabše varovani kot v drugih; zato opozarja, da bosta visoka in enotna raven varovanja potrošnikov po državah članicah spodbujali čezmejne transakcije in zagotovili, da bodo potrošniki izkoriščali notranji trg;
3.
opozarja tudi, kako pomemben je člen 153 Pogodbe ES, ki državam članicam omogoča ohranjanje ali uvedbo strožjih zaščitnih ukrepov;
4.
poziva Komisijo, da opravi pregled usklajenosti zakonodaje s podrobnim pregledom sestave potrošniških organizacij in potrošniške politike v novih državah članicah;
Pravni okvir
5.
pozdravlja dobre dosežke novih držav članic glede prenosa pravnega reda Skupnosti; vseeno pa poudarja, da je treba zakonodajo Skupnosti učinkovito uporabljati tudi v praksi in jo izvajati; poziva vlade novih držav članic, naj natančno preučijo vse razpoložljive instrumente in metode, da bi določili sredstva, s katerimi bi potrošniško zakonodajo učinkovito uporabljali in izvajali v praksi;
6.
poziva h krepitvi struktur nadzora trga v novih državah članicah, da izdelki in storitve, ki krožijo na njihovih trgih, izpolnjujejo zahteve visokih standardov varnosti in da se kakršni koli poškodovani ali nevarni izdelki hitro umaknejo s trga;
7.
poudarja, da otroci kot potrošniki pogosto niso ustrezno zaščiteni pred izdelki, ki bi lahko škodili njihovemu zdravju in dobremu počutju; poziva države članice in Komisijo, naj bodo posebej pozorne na krepitev varstva potrošnikov za otroke in druge ranljive skupine;
8.
poziva Komisijo, naj pomaga izboljšati uspešnost nadzornih organov tako v starih kot v novih državah članicah in usklajevanje med njimi, vključno z vzajemnim čezmejnim sodelovanjem;
9.
pozdravlja predlog Komisije, da pregleda, posodobi in poenostavi obstoječi potrošniški pravni red, ki se lahko izkaže za pomembnega za nove države članice v postopku izvajanja zakonodaje Skupnosti o varstvu potrošnikov in ki bi potrošnikom po vsej EU olajšal učinkovito uveljavljanje pravic, med drugim tudi čez meje;
10.
poudarja, da prenos zakonodaje skupnosti ne vodi samodejno k izvajanju takšnega zakona in da se morajo potrošniki za uspešno izvajanje zavedati svojih pravic in se obnašati kot "politični potrošniki";
11.
pozdravlja predlog Komisije za razvoj in posodobitev baze znanstvenega znanja in ocenjevalnih orodij za izpostavljenost potrošnikov kemikalijam, vključno s splošno varnostjo izdelkov, in za prispevek k izvajanju uredbe REACH;
Potrošniška kultura
12.
poudarja, da je ustvarjanje "potrošniške kulture", ki temelji na višji ravni osveščenosti potrošnika, bistveno za boljše izvajanje in uporabljanje obstoječega pravnega okvira in poudarja pomembno vlogo potrošniških organizacij, organov za varstvo potrošnikov in poslovnih organizacij pri krepitvi potrošniške kulture;
13.
se zaveda, da je ozaveščenost potrošnikov bistveno manjša v novih državah članicah, kjer je bila svoboda govora in združevanja desetletja zatirana; poudarja, da je za razvoj "potrošniške kulture" treba sistematično povečati ozaveščenost potrošnikov glede pravic ter jim hkrati bistveno olajšati njihovo uveljavljanje; zato poziva Komisijo, naj pripravi posebno strategijo za spodbujanje razvoja potrošniške kulture v novih državah članicah;
Potrošniške organizacije
14.
poziva Komisijo, da oceni možnost opredelitve parametrov na ravni Skupnosti glede pojma "zastopniška potrošniška združenja ali organizacije", da se zagotovi ustrezna in neodvisna zastopanost potrošnikov znotraj EU;
15.
poziva stare države članice, naj bodo še naprej zavezane k podpiranju potrošniških organizacij;
16.
opozarja, da največ obstoječih potrošniških organizacij v novih državah članicah dela v glavnem s prostovoljci in jim velikokrat primanjkuje finančnih sredstev; zato poziva nove države članice, da zagotovijo, da so reprezentativne potrošniške organizacije ustrezno financirane, pri čemer še vedno ohranjajo svojo samostojnost;
17.
poudarja, da nevladne in neprofitne organizacije v novih državah članicah praviloma nimajo potrebnega lastnega kapitala, zbiranje finančnih sredstev ni dovolj razvito, potrošniki sami pa niso pripravljeni iz svojega žepa prispevati za potrošniške organizacije zaradi prepričanja, da je za varstvo potrošnikov odgovorna samo država;
18.
opozarja, da so zahteve za pridobitev pomoči, ki jih določi Komisija, stroge in jih je potrošniškim organizacijam v novih državah članicah težko izpolniti, ob upoštevanju strokovnih izkušenj njihovega osebja in težav, povezanih s financiranjem, ki pogosto onemogočajo, da bi ustvarili lastne vire, ki so nujni za zahtevane finančne prispevke; zato poziva Komisijo, naj ugotovi, ali lahko zahteve bolj prilagodi, na primer tudi tako, da bi bilo delo prostovoljcev upoštevano kot finančni prispevek;
19.
poudarja, da močne in neodvisne potrošniške organizacije omogočajo osnovo za učinkovito potrošniško politiko; zato poziva potrošniške organizacije, da ustvarijo krovne organizacije in sodelujejo med seboj; poziva tudi vlade novih držav članic, da spodbujajo ustvarjanje manjših, a močnejših organizacij s postopnim in učinkovitim financiranjem;
20.
meni, da je za izboljšanje kakovosti varstva potrošnikov treba finančno okrepiti posamezne potrošniške organizacije ter zagotoviti cilje in ocene kakovosti njihove uspešnosti, ki so dostopne javnosti; zato poziva Komisijo in nove države članice, naj intenzivno sodelujejo pri pripravi teh finančnih pravil in oblikovanju merljivih kazalnikov kakovosti rezultatov, ki so jih dosegle te organizacije;
21.
poziva vlade novih držav članic, da zagotovijo ustrezno posvetovanje s potrošniškimi organizacijami na vseh ravneh postopka političnega odločanja in pri izvajanju prava varstva potrošnikov;
22.
poziva nove države članice in Komisijo, da, kjer je to mogoče, razvijejo in finančno podprejo projekte za ustvarjanje zmogljivosti za krepitev potrošniških organizacij v novih državah članicah s projekti tesnega sodelovanja, mentorstva in ostalimi programi za izmenjavo znanja in informacij med organizacijami v novih in starih državah članicah;
23.
poziva Komisijo, naj podpre intenzivne programe usposabljanja za zaposlene pri potrošniških organizacijah, ki bodo potekali v novih državah članicah in v uradnih jezikih teh držav, pri čemer je cilj usposobiti več zaposlenih in prostovoljcev, ki delajo za te organizacije, ne le njihovega višjega vodstva, da bi bilo gibanje potrošnikov učinkovitejše;
Poslovne organizacije
24.
spodbuja poslovne organizacije in nacionalne vlade k rešitvi težave mnogih podjetij v novih državah članicah, ki podcenjujejo pomembnost in koristi reševanja težav potrošnikov in so napačnega mnenja, da so potrošniške organizacije nasprotnice in da je ozaveščenost potrošnikov grožnja podjetju;
25.
ugotavlja, da se nove države članice spopadajo tudi z nepošteno prakso trgovcev iz starih držav članic, v katerih tako ravnanje večinoma ni dovoljeno, na primer omejevanje pravic uporabnikov glede blaga, ki spada pod varstvo intelektualne lastnine, poskusi distribucije nepreverjenega blaga iz držav, ki niso članice EU, itd;
26.
spodbuja poslovne organizacije v novih državah članicah k tesnemu sodelovanju s potrošniškimi organizacijami in uveljavitvi prostovoljnih standardov etičnih poslovnih praks s preglednimi in učinkovitimi postopki izvajanja, potrošniškimi in poslovnimi izobraževalnimi programi ter pravičnimi in učinkovitimi postopki alternativnega reševanja sporov (ADR); prav tako poziva nove države članice, da spodbujajo in podpirajo te pobude;
Organi za varstvo potrošnikov
27.
ugotavlja, da imajo pri ustvarjanju "potrošniške kulture" pomembno vlogo tudi organi za varstvo potrošnikov v novih državah članicah;
28.
vztraja, da je odsotnost dobro delujočega upravljanja na področju zaščite potrošnikov v nekaterih državah članicah resna ovira zagotavljanju visoke ravni zaščite potrošnikov; nujno poziva nove države članice, da stalno razvijajo in krepijo svoje upravne sisteme na področju varstva potrošnikov;
29.
poziva organe za varstvo potrošnikov, poslovne organizacije in organizacije potrošnikov držav članic, naj tesno sodelujejo, da bi spodbudili varstvo potrošnikov; ugotavlja, da je gladko delovanje trga v interesu vseh zadevnih strani;
Informacije za potrošnike
30.
pozdravlja evropske potrošniške centre, ki jih je ustanovila Komisija v vseh novih državah članicah, in uvedbo evropskega potrošniškega dnevnika;
31.
priporoča, da se osveščenosti potrošnika nameni večja prednost v učnih načrtih po vsej Evropi;
32.
poziva Komisijo, naj za centre, ki potrošnikom posredujejo informacije čez meje med starimi in novimi državami članicami, zlasti v obmejnih regijah, poleg obstoječe pomoči odobri zagonska sredstva;
33.
pozdravlja dejstvo, da Komisija izvaja kampanje za povečanje osveščenosti v številnih državah članicah in spodbuja Komisijo, da nameni več finančnih in človeških virov v ta namen;
34.
poziva Komisijo ter vse zadevne zainteresirane strani, naj začnejo učinkovito strateško informacijsko in izobraževalno kampanjo, da bi potrošnike pripravili na sprejetje evra v novih državah članicah; poudarja, da bi morala kampanja temeljiti tako na pozitivnih kot negativnih izkušnjah sprejetja evra v starih državah članicah;
35.
priporoča, da organizacije potrošnikov izdajajo preskusne časopise v novih državah članicah; poziva Komisijo in nove države članice, da zagotovijo, vsaj na začetku, zadostno financiranje in usposabljanje, da se omogoči razvoj takšnega tiska;
36.
poziva nove države članice k okrepitvi zagotavljanja informacij potrošnikom in podjetjem v zvezi z njihovimi pravicami in obstoječim pravnim okvirom o potrošniški politiki, zlasti s postavljanjem uporabnikom prijaznih spletnih portalov in izvajanjem kampanj za osveščanje potrošnikov, raziskav, konferenc in informacijskih točk z uporabljanjem nacionalnih in regionalnih omrežij;
37.
poziva Komisijo k ustanovitvi mehanizmov spremljanja nacionalnih potrošniških politik, meril in priporočil, da se prepoznajo najboljše prakse in se razvije statistika, kazalci in ostali podatki, potrebni za potrošnike, vključno z raziskavami o spremljanju cen in kakovosti;
Reševanje sporov
38.
poziva Komisijo in nove države članice k razširitvi omrežja evropskih potrošniških centrov (ECC-Net) z vključevanjem neodvisnih organizacij potrošnikov, da se potrošnikom zagotovijo informacije o dostopnem načrtu ADR ter o pravnih nasvetih in praktični pomoči pri obravnavanju pritožb;
39.
priporoča, da nove države članice razširijo uporabo mehanizmov za ADR z razvojem tovrstnih državno podprtih mehanizmov in s spodbujanjem ustanavljanja zasebnih odborov za pritožbe v specifičnih sektorjih;
40.
predlaga, naj Komisija začne obsežno raziskavo o obstoju in delovanju organizacij za ADR, da bi opredelila potrebo po drugih pobudah in podpori na ravni EU, ki bi lahko dopolnile ECC-Net in bi bile tudi bolje usmerjene na poseben položaj v novih državah članicah;
41.
v vseh državah članicah spodbuja ustanovitev neodvisnih agencij za varstvo potrošnikov z vsemi pooblastili za sprožitev postopkov pred nacionalnimi sodišči, da bi zaščitili interese potrošnikov;
42.
spodbuja Parlament in Svet kot proračunski organ, da, kot je bilo določeno, namenita več finančnih sredstev za okrepitev varstva potrošnikov v novih državah članicah, v skladu s to resolucijo;
43.
poudarja, da bi morale institucije EU ostati osredotočene na varstvo potrošnikov v novih državah članicah, ker v zvezi s tem še vedno obstajajo pereča vprašanja, ki so zastavljena v tej resoluciji;
44.
predlaga, da iste institucije vprašanja v zvezi s potrošniki vključijo v svoje zakonodajno in nezakonodajno delo, pri tem pa posebej upoštevajo poseben položaj novih držav članic; poudarja, da je treba poseben položaj novih držav članic upoštevati zlasti v zvezi s potrošniško in zdravstveno strategijo;
°
° °
45.
naroči svojemu predsedniku, naj to resolucijo posreduje Svetu in Komisiji ter vladam držav članic.
