Predsednik Borrell v Sloveniji: "Moramo se vrniti k temeljem"
Institucije
2006-02-22 - 12:33
Predsednik Borrell se je srečal tudi s predsednikom republike Janezom Drnovškom
Predsednik Evropskega parlamenta Josep Borrell je v začetku tedna obiskal Slovenijo, ki bo kot prva od novih članic predsedovala EU v prvi polovici leta 2008. Osrednje sporočilo javne tribune in srečanj s slovenskimi vodilnimi politiki v Ljubljani je bilo, da je treba v razpravo o prihodnosti Evrope dejavneje vključiti državljane ter ugotoviti, kako nadaljevati zgodbo o uspehu.
"Slovenijo vidimo v Bruslju kot zelo dinamično državo, ki hitro in učinkovito sprejema reforme, ki se ne boji sprememb in inovacij. Občudovanja vredno je, kako je znala izkoristiti priložnosti, ki jih ponuja članstvo v Evropski uniji" , je poudaril predsednik Borrell v pogovorih, namenjenih ta hip najbolj aktualnim temam, prevzemu evra in novi finančni perspektivi, predvsem pa prihodnosti Evrope in usodi evropske ustavne pogodbe ter predsedovanju Slovenije EU.
"Če Evropejci želimo vplivati na svetovne dogodke, potrebujemo novo razpravo o Ustavni pogodbi." Evropska unija se je z zastojem v postopku ratifikacije ustavne pogodbe znašla na razpotju. Mnenja o alternativah so različna, iskanje lahko pelje naprej, v politično unijo, lahko pa tudi nazaj, v območje proste trgovine in nič več. Borrell je ob tem izrazil svoje prepričanje, da je EU fantastična zgodba o uspehu, ki je šla dlje, kot smo na začetku želeli. "EU je hiša, ki smo jo gradili brez načrtov. Zato se moramo vrniti k temeljem" , je zanimivo povzel prepričanje, da je treba po freudovsko ugotoviti, kdo smo in od kod prihajamo, kam gremo in kaj si želimo. V razpravi o prihodnost Evrope morajo svojo vlogo odigrati tudi nacionalni parlamenti, predvsem pa je pomembno informiranje državljanov, saj so organizacija EU in njene pristojnosti za Slovenijo in Slovence življenjskega pomena, so se strinjali sogovorniki. Kot je izjemno pomembno tudi predsedovanje Slovenije EU v prvi polovici leta 2008, za kar se mora država zelo resno pripraviti. Predsednik Borrell je kot pohvalno izpostavil dejstvo, da bo Slovenija Uniji predsedovala kot prva med deseterico novih članic. "Prav v času slovenskega predsedovanja bo verjetno prišlo do odločitve o medvladni konferenci v zvezi z evropsko ustavo. Obdobje premisleka se namreč ne bo končalo junija letos, temveč se bo podaljšalo v prihodnja predsedovanja" , je še dejal.
Glede nove finančne perspektive je predsednik Borrell povedal, da dogovora ne bo mogoče sprejeti brez določenih sprememb, denimo povečanja proračuna za področje raziskav in razvoja, ki ga zahteva Evropski parlament. Pri zahtevah parlamenta pa ne gre toliko za količino, temveč predvsem za boljšo porabo. Za dogovor med institucijami je le še mesec dni časa. "Če dogovora ne bo mogoče doseči, bo treba sprejeti finančni načrt za vsako leto posebej", je opozoril predsednik.
20060222STO05560
SL
1
PHOTO
20060222PHT05562.jpg
-//EP//DTD IM-PRESS 20050901 STO DOC XML V0//EN
-//EP//STYLESHEET IM-PRESS 20050901 STO DOC XML V0//EN
