Vprašanje za ustni odgovor O-000107/2011
za Komisijo
Člen 115 poslovnika
Josefa Andrés Barea
,
Kriton Arsenis
,
Luis Manuel Capoulas Santos
,
Estelle Grelier
,
Iliana Malinova Iotova
,
Guido Milana
,
Ulrike Rodust
,
Antolín Sánchez Presedo
,
Catherine Trautmann
v imenu skupine S&D Zadeva: Naraščajoče cene nafte in podpora ribičem
V zadnjih dveh letih je porast cen nafte močno obremenil operativne stroške v ribiškem sektorju. Cena nafte je na začetku leta 2011 znašala več kot 100 USD za sod, medtem ko je bilo treba še na začetku leta 2009 zanj odšteti 37 USD. Nastalo zvišanje operativnih stroškov resno obremenjuje ribiče, zlasti male in priobalne ribiče ter tiste, ki delujejo iz oddaljenih pristanišč.
Komisija se je na zadnji vrhunec rasti cene nafte leta 2007 odzvala z uredbo de minimis , po kateri lahko države članice podjetjem v ribiškem sektorju v treh letih namenijo največ 30 000 EUR podpore. Države članice lahko na podlagi te uredbe ublažijo naraščanje cene nafte.
Kako namerava Komisija pomagati evropskemu ribiškemu sektorju in ga podpreti ob naraščanju cen nafte ter glede na finančne težave, s katerimi se sedaj soočajo države z velikimi ribiškimi flotami?
Kako Komisija ocenjuje rezultate sedanje uredbe de minimis glede na njene učinke na gospodarske razmere v evropskem ribištvu in morsko okolje? Kako so jo uporabili v različnih državah članicah?
Ali je Komisija še vedno prepričana, da je sedanja zgornja meja 30 000 EUR ustrezna ali pa bi jo bilo priporočljivo spremeniti na najvišji znesek, ki ne vpliva na trgovino med državami članicami ter ne predstavlja tveganja za izkrivljanje konkurence ali ne škodi okoljski in socialni trajnosti ter prizadevanjem v okviru Okvirne direktive o morski strategiji?
