2.7.2008
PREDLOG RESOLUCIJE
k vprašanjema za ustni odgovor B6‑0166/2008 in B6‑0167/2008
v skladu s členom 108(5) poslovnika,
ki ga predlagajo Hélène Flautre, Margrete Auken, Caroline Lucas, David Hammerstein, Jill Evans in Daniel Cohn-Bendit
v imenu skupine Verts/ALE
o razmerah palestinskih zapornikov
Resolucija Evropskega parlamenta o razmerah palestinskih zapornikov
Evropski parlament ,
–
ob upoštevanju svojih prejšnjih resolucij o Bližnjem vzhodu,
–
ob upoštevanju pridružitvenega sporazuma EU-Izrael, zlasti člena 2 v zvezi s človekovimi pravicami,
–
ob upoštevanju sklepov osmega srečanja Sveta za sodelovanje EU-Izrael, ki je bilo 16. junija 2008 v Luxembourgu,
–
ob upoštevanju poročila delegacije za odnose s palestinskim zakonodajnim svetom po obisku Palestine junija 2008 ter njegovih sklepov,
–
ob upoštevanju ustreznih resolucij o konfliktu na Bližnjem vzhodu,
–
ob upoštevanju četrte ženevske konvencije o zaščiti civilnih oseb v času vojne 12. avgusta 1949 in zlasti členov 1 do 12, 27, 29 do 34, 47, 49, 51, 52, 53, 59, 61 do 77 in 143,
–
ob upoštevanju konvencije ZN o otrokovih pravicah z dne 20. novembra 1989 in zlasti členov 9 in 37,
–
ob upoštevanju splošne deklaracije o človekovih pravicah iz leta 1948,
–
ob upoštevanju Mednarodnega pakta o državljanskih in političnih pravicah ZN, sprejetega leta 1966,
–
ob upoštevanju letnega poročila Mednarodnega odbora Rdečega križa iz leta 2007, zlasti tistega dela, ki se nanaša na zasedena palestinska ozemlja,
–
ob upoštevanju konvencije proti mučenju in drugemu krutemu, nečloveškemu in ponižujočemu ravnanju ali kaznovanju v obliki resolucije Generalne skupščine 39/46 z dne 10. decembra 1984,
–
ob upoštevanju člena 108(5) Poslovnika,
A.
ker je več kot 11 000 Palestincev, vključno s 118 ženskami, zaprtih v izraelskih prostorih za pridržanje in zaporih,
B.
ker je v izraelskih zaporih dejansko pridržanih 376 otrok,
C.
ker je po konvenciji ZN o pravicah otroka, ki jo je podpisal Izrael, otrok opredeljen kot vsak človek, mlajši od 18 let, ker pa so palestinski otroci od 16. leta po izraelskih vojaških predpisih, ki urejajo zasedena palestinska ozemlja, obravnavani kot odrasli,
D.
ker je velika večina palestinskih zapornikov z Zahodnega brega in iz Gaze pridržanih v zaporih na izraelskem ozemlju; ker mednarodno humanitarno pravo prepoveduje premestitev civilistov, vključno s priporniki in zaporniki z zasedenih ozemelj na ozemlje države, ki jih je zasedla,
E.
ker je dejstvo, da Izrael ni upošteval tega pravila, glavni razlog, da zaporniki z Zahodnega brega in iz Gaze ter njihove družine ne morejo na razumen način uveljavljati svoje pravice do obiska; ker je okrog 1240 palestinskih zapornikov, vključno z 840, ki so v popolni izolaciji, prikrajšanih za obiske neposredne družine, kar pomeni kršitev člena 116 šeste ženevske konvencije,
F.
ker ima Izrael okrog 800 palestinskih zapornikov v „upravnem pridržanju“ brez obtožbe ali sojenja, odobrenem po upravnih poteh, ne s sodno odločbo; ker Izrael ne upošteva omejitev, ki jih nalaga mednarodno pravo o uporabi „upravnega pridržanja“,
G.
ker aretacija 48 parlamentarcev, torej skoraj tretjine izvoljenih članov palestinskega zakonodajnega sveta, močno ovira palestinsko demokratično življenje, ker je Izrael aretiral in zaprl izvoljene občinske svetnike,
H.
ker je vprašanje političnih zapornikov pomembna točka na političnem programu in ima pomembne politične, družbene in humanitarne posledice;
I.
ker je bil dokument zapornikov, ki so ga maja 2006 sprejeli zaprti politični voditelji iz različnih frakcij, osnova za dokument nacionalne sprave in je utrl pot ustanovitvi vlade narodne enotnosti,
J.
ker sta leta 2007 dve poročili izraelskih nevladnih organizacij pokazali, da so številni palestinski zaporniki podvrženi slabemu fizičnemu ravnanju in da se jim odreka zadovoljitev osnovnih potreb, na primer odrekanje spanca za več kot 24 ur; ker je ta dejstva potrdilo poročilo javnega odbora proti mučenju v Izraelu (Public Committee Against Torture in Israel – PCATI) z naslovom „Brez obrambe: nasilje vojakov nad palestinskimi zaporniki“, ki je bilo objavljeno 22. junija 2008,
K.
ker je bila mnogim od 1180 palestinskih zapornikov, za katere je Mednarodni odbor Rdečega križa ugotovil, da so bolni ali ranjeni, od tega za približno 160, da so resno bolni, zavrnjena ustrezna zdravniška oskrba, kar pomeni kršitev člena 91 šeste ženevske konvencije,
L.
ker akcijski načrt EU/Izraela (2004) izrecno poudarja spoštovanje človekovih pravic in mednarodnega humanitarnega prava kot skupnih vrednot EU in Izraela, ker odnosi med Evropskimi skupnostmi in Izraelom po členu 2 pridružitvenega sporazuma EU-Izrael (2000) temeljijo na spoštovanju človekovih pravic in demokratičnih načel, kar je vodilo za notranjo in mednarodno politiko ter predstavlja bistven element tega sporazuma,
1.
poziva Izrael, naj svojo zakonodajo uskladi z mednarodnimi standardi za obravnavanje mladoletnikov in preoblikuje vojaški pravni sistem, ki se uporablja za palestinske otroke, zlasti tako da:
a. iz zapora nemudoma izpusti vse pridržane mladoletnike;
b. preneha prakso upravnega pridržanja za osebe, mlajše od 18 let, in v skladu s konvencijo o otrokovih pravicah nemudoma spremeni predpise o starosti za polnoletnost, ki urejajo zasedena palestinska ozemlja;
c. za pridržane in zaprte mladoletnike zagotovi ustrezne razmere, kot so določene v konvenciji o otrokovih pravicah in standardiziranih predpisih ZN v zvezi s pravosodjem in pogoji pridržanja za mladoletnike.
2.
poziva Svet, države članice in Komisijo, naj v svojih odnosih z Izraelom upoštevajo smernice EU o otrocih v oboroženih spopadih in naj bo varstvo palestinskih otrok, ki jih pridržuje Izrael, temeljni del dialoga na vseh ravneh odnosov;
3.
ponovno poziva Izrael, naj nemudoma izpusti člane palestinskega zakonodajnega sveta;
4.
opozarja Izrael, da pridržanje palestinskih zapornikov z Zahodnega brega in iz Gaze v zaporih v Izraelu nasprotuje obveznostim po mednarodnem pravu; zato poziva Izrael, naj te zapornike premesti na Zahodni breg in v Gazo; vztraja pri takojšnji uveljavitvi pravic družin do obiska;
5.
poziva izraelsko vlado in kneset, naj prenehata vse oblike mučenja in ponovno preučita svoje nedopustno pravo za udeležence vojne, ki dopušča upravno pridržanje, in ga uskladita z mednarodnim humanitarnim pravom in standardi o človekovih pravicah;
6.
ponovno obsoja vse oblike mučenja in slabega ravnanja; poziva Izrael, naj nemudoma zagotovi uskladitev s konvencijo ZN proti mučenju, katere država pogodbenica je Izrael, in naj
a. nemudoma preneha vse oblike slabega ravnanja in mučenja med aretacijo, zasliševanjem in zaprtjem, sprejme zakonodajo v zvezi s tem in temeljito ter nepristransko razišče vse obtožbe glede mučenja in zlorabe palestinskih pripornikov ter odgovorne privede pred sodišče;
b. zagotovi, da se bodo spoštovali minimalni standardi priprtja v zvezi s hrano, zdravstveno oskrbo, velikostjo in krajem zaporov, zaščito pred vremenskimi razmerami in obiski družin,
c. palestinskim zapornikom zagotovi ustrezno zdravniško oskrbo;
7.
izraža globoko zaskrbljenost nad položajem palestinskih zapornic, s katerimi se domnevno slabo ravna; poziva izraelske oblasti, naj občutno izboljšajo zaščito ranljivih zapornikov, zlasti mater in mladih žensk;
8.
je seznanjen z moralno in politično vlogo, ki jo imajo nekateri palestinski politični zaporniki v palestinski družbi, in njihovo sposobnostjo, da ublažijo zadeve znotraj države in v konfliktu z Izraelom; ponovno poudarja, kako pomembna je njihova izpustitev za krepitev zaupanja, in zato poziva k izpustitvi večjega števila palestinskih političnih zapornikov, med drugim Marvana Bargutija; poudarja, da mora vsakršna rešitev konflikta vključevati izpust vseh palestinskih političnih zapornikov;
9.
opozarja na člen 2 pridružitvenega sporazuma EU-Izrael in poziva Izrael, naj uskladi zlasti svoje predpise o zaščiti civilistov, ki živijo pod okupacijo, z mednarodnim pravom o človekovih pravicah in humanitarnim pravom; poziva Svet, naj sprejme ustrezne ukrepe, da se zagotovi usklajenost z mednarodnim pravom in mednarodnimi človekovimi pravicami ter humanitarnimi konvencijami, ki jih je podpisala država Izrael;
10.
izraža svoje prepričanje, da bi morala krepitev odnosov med EU in Izraelom potekati skladno ter v povezavi z usklajenostjo Izraela z njegovimi obveznostmi po mednarodnem pravu, zlasti mednarodnih človekovih pravicah in humanitarnem pravu;
11.
pozdravlja sklep, sprejet na osmem srečanju pridružitvenega sveta EU-Izrael o vzpostavitvi učinkovitega pododbora o človekovih pravicah, ki bo nadomestil sedanjo delovno skupino o človekovih pravicah; poziva, da se je treba glede spremljanja napredka Izraela pri usklajevanju njegovih obveznosti po mednarodnem pravu obširno posvetovati in polno sodelovati z organizacijami za človekove pravice in civilno družbo v Izraelu in na zasedenih palestinskih ozemljih;
12.
naroči svojemu predsedniku, naj to resolucijo posreduje Svetu, Komisiji, izraelski vladi, knesetu, visokemu predstavniku za skupno zunanjo in varnostno politiko, vladam in parlamentom držav članic, generalnemu sekretarju Združenih narodov, odposlancu četverice na Bližnjem vzhodu, predsedniku evro-sredozemske parlamentarne skupščine, predsedniku palestinskih oblasti, palestinskemu zakonodajnemu svetu in visoki komisarki ZN za človekove pravice.
