VPRAŠANJE ZA USTNI ODGOVOR Z RAZPRAVO O-0054/07
v skladu s členom 108 Poslovnika
predložila
Karin Resetarits
, v imenu skupine ALDE
za Svet
Zadeva: Prizadevanja EU za končanje osamitve skupnosti ciprskih Turkov
Po negativnem izidu referendumov v Republiki Ciper dne 24. aprila 2004 in posledične nezmožnosti, da se zagotovi pristop združenega Cipra k Evropski uniji, je Svet 26. aprila 2004 oznanil svojo odločitev, da osamitev skupnosti ciprskih Turkov konča.
Čeprav sta bili sprejeti uredba o zeleni črti in finančna pomoč, pa ni bilo nikakršnega napredka glede predlagane neposredne trgovinske ureditve. Verodostojnost Evropske unije, da bo izpolnila lastne zaveze, je zato vprašljiva, in ciprski Turki, ki podpirajo celovito rešitev, so osamljeni in pod političnim pritiskom zagrizenih nacionalistov.
Kakšne pobude namerava sprožiti portugalsko predsedstvo, da bi bil dosežen sporazum o neposredni trgovinski ureditvi? Katere vmesne ukrepe bi lahko uvedli, da bi olajšali trgovinske in gospodarske povezave s skupnostjo ciprskih Turkov v primeru, če bo sedanji zastoj trajal še naprej?
Katere dodatne ukrepe bo sprejelo portugalsko predsedstvo, da bi izpolnilo zaveze, ki jih je aprila 2004 sprejela Evropska unija, zlasti glede sodelovanja turških univerz na Cipru v bolonjskem procesu in glede dostopa turških študentov s Cipra do programov izmenjave študentov v EU?
Kako portugalsko predsedstvo ocenjuje učinkovitost ukrepov EU, sprejetih za končanje osamitve skupnosti ciprskih Turkov?
