A6-0506/2008
15.12.2008
*
POROČILO
o predlogu Sklepa Sveta o sklenitvi Konvencije o mednarodnih zavarovanjih na premični opremi in Protokola h Konvenciji v zvezi z zadevami, ki se nanašajo na letalsko opremo, ki sta bila sprejeta skupaj v Cape Townu 16. novembra 2001, s strani Evropske skupnosti
(KOM(2008)0508 – C6‑0329/2008 – 2008/0162(CNS))
Odbor za pravne zadeve
Poročevalec:
Georgios Papastamkos
PE 415.002v02-00
Oznake postopkov
* Postopek posvetovanja
večina oddanih glasov
**I Postopek sodelovanja (prva obravnava)
večina oddanih glasov
**II Postopek sodelovanja (druga obravnava)
večina oddanih glasov za odobritev skupnega stališča
absolutna večina poslancev Parlamenta za zavrnitev ali spremembo skupnega stališča
*** Postopek privolitve
absolutna večina poslancev Parlamenta, razen v primerih, navedenih v členih 105, 107, 161 in 300 Pogodbe ES in členu 7 Pogodbe EU
***I Postopek soodločanja (prva obravnava)
večina oddanih glasov
***II Postopek soodločanja (druga obravnava)
večina oddanih glasov za odobritev skupnega stališča
absolutna večina poslancev Parlamenta za zavrnitev ali spremembo skupnega stališča
***III Postopek soodločanja (tretja obravnava)
večina oddanih glasov za odobritev skupnega besedila
(Vrsta postopka je odvisna od pravne podlage, ki jo predlaga Komisija.)
Spremembe zakonodajnega besedila
Pri spremembah, ki jih predlaga Parlament, je spremenjeno besedilo označeno s krepkim poševnim tiskom . Pri aktih o spremembi je besedilo, ki povzema obstoječo določbo, ki jo Parlament želi spremeniti, medtem ko je Komisija ni spremenila, označeno s krepkim tiskom . Morebitni izbrisi tovrstnega besedila so označeni z [...]. Besedilo, zapisano v navadnem poševnem tisku , označuje tehničnim službam namenjeni del zakonodajnega besedila s predlaganimi popravki, ki se upoštevajo pri pripravi končnega besedila (na primer, očitne napake ali izpustitve v zadevni jezikovni različici). O teh popravkih odločajo pristojne tehnične službe.
VSEBINA
OSNUTEK ZAKONODAJNE RESOLUCIJE EVROPSKEGA PARLAMENTA......................5
OBRAZLOŽITEV.......................................................................................................................6
POSTOPEK................................................................................................................................9
OSNUTEK ZAKONODAJNE RESOLUCIJE EVROPSKEGA PARLAMENTA
o predlogu Sklepa Sveta o sklenitvi Konvencije o mednarodnih zavarovanjih na premični opremi in Protokola h Konvenciji v zvezi z zadevami, ki se nanašajo na letalsko opremo, ki sta bila sprejeta skupaj v Cape Townu 16. novembra 2001, s strani Evropske skupnosti
( KOM(2008)0508 – C6‑0329/2008 – 2008/0162(CNS) )
(Postopek posvetovanja)
Evropski parlament ,
– ob upoštevanju spremenjenega predloga sklepa Sveta ( KOM(2008)0508 ),
– ob upoštevanju člena 61(c) in prvega pododstavka člena 300(2) Pogodbe ES,
– ob upoštevanju prvega pododstavka člena 300(3) Pogodbe ES, v skladu s katerim se je Svet posvetoval s Parlamentom ( C6–0329/2008 ),
– ob upoštevanju členov 51 in 83(7) svojega poslovnika,
– ob upoštevanju poročila Odbora za pravne zadeve ( A6‑0506/2008 ),
1. odobri sklenitev konvencije;
2. naroči svojemu predsedniku, naj stališče Parlamenta posreduje Svetu in Komisiji ter vladam in parlamentom držav članic.
OBRAZLOŽITEV
1. Ozadje in namen predloga sklepa Sveta
V Cape Townu je od 20. oktobra do 16. novembra 2001 potekala diplomatska konferenca pod okriljem Mednarodnega inštituta za poenotenje zasebnega prava (UNIDROIT) in Mednarodne organizacije civilnega letalstva (ICAO). Na konferenci sta bila sprejeta Konvencija o mednarodnih zavarovanjih na premični opremi (v nadaljnjem besedilu „konvencija iz Cape Towna“) in Protokol v zvezi z zadevami, ki se nanašajo na letalsko opremo (v nadaljnjem besedilu „protokol o zrakoplovih“).
Ker sta to mešana sporazuma, je Komisija leta 2002 predstavila predloga za njihov podpis in sklenitev s strani Skupnosti. Predloga sta vsebovala izjave, ki naj bi jih dala Skupnost o uporabi nekaterih določb obeh listin, ki vplivajo na pravo Skupnosti. Po razpravah v Odboru za civilnopravne zadeve je bil dosje oktobra 2003 poslan na COREPER, vendar zaradi spora med Španijo in Združenim kraljestvom v zvezi z gibraltarskimi organi v okviru mešanih sporazumov ni bil sprejet. Spor je bil razrešen decembra 2007, vendar so se okoliščine v tem času zaradi izteka roka za podpis ter širitve EU zelo spremenile. Zato je bilo ocenjeno, da je potreben spremenjeni predlog.
Razprava o tem vprašanju se je začela 3. marca 2008 na seji Odbora za civilnopravne zadeve, na kateri se je Komisija zavezala k pripravi spremenjenega predloga sklepa Sveta, ki ga je predložila 11. avgusta 2008 [KOM(2008) 508 končno]. Obravnavani predlog nadomešča in posodablja predloga, ki ju je Komisija predstavila leta 2002.
2. Mednarodni pogodbeni okvir
Konvencija iz Cape Towna skupaj s protokolom o zrakoplovih ustvarja nov čezmejni zakonodajni okvir v zvezi z mednarodnimi zavarovanji za premično opremo ter s sorodnimi pravicami ter vzpostavlja mednarodni sistem registracije za njihovo zaščito.
Konvencija določa obseg, opredelitve in uradne predpogoje za vzpostavitev mednarodnih zavarovanj, predvideva pravna sredstva v primeru neplačila, obravnava vprašanja v zvezi z mednarodnim sistemom registracije, pojasnjuje učinke mednarodnega zavarovanja v zvezi s tretjimi stranmi, vsebuje določbe o določitvi povezanih pravic in mednarodnih zavarovanj (subrogacijska pravica) ter nenazadnje ureja tudi vprašanja v zvezi s pristojnostmi.
Mednarodni zakonodajni okvir je namenjen lažjemu financiranju pomembne letalske opreme, saj uvaja posebej trdna mednarodna poroštva za upnike (prodaja na kredit in ustanove, ki nudijo kredit za takšno prodajo), ki slednjim dajejo „absolutno” prednost pri premoženju v mednarodnem registru (Komisija, SEC(2002) 1308 končno/2). Mednarodni sistem registracije (mednarodni register) ščiti pravice, ki izhajajo iz obravnavanega pogodbenega okvira ne glede na zahtevke tretjih oseb (učinek tretje stranke). Določeno registrirano zavarovanje ima prednost pred zavarovanji, ki so bila registrirana za njim ( prior tempore prior jure ), in pred neregistriranimi zavarovanji.
Na kratko, skupno izvajanje konvencije in protokola o zrakoplovih predstavlja operativni regulativni okvir, ki deluje po načelu eden z drugim: „Konvencija in protokol se bereta in razlagata skupaj kot en dokument“ (člen 6 konvencije). Na splošno se uporablja načelo conventio derogat legi nationali . Vendar mora v primerih, ko poenotenost ni dovolj velika, domača veljavna zakonodaja igrati dopolnilno vlogo, v skladu s predpisi zasebnega mednarodnega prava države predsedujočega sodnika.
Pravilo conventio specialis derogat conventioni generali se uporablja pri predhodnem pogodbenem pravu.
Konvencija iz Cape Towna in protokol o zrakoplovih sta bila na voljo za podpis, dokler nista stopila v veljavo. Konvencija iz Cape Towna je začela veljati 1. aprila 2004, protokol h Konvenciji o zrakoplovih pa 1. marca 2006. Skupnost jih do tedaj ni uspela podpisati, predlog za podpis iz leta 2003 pa je zastarel. Vendar lahko Skupnost k listinama pristopi z ustreznimi izjavami.
3. Pooblastila Skupnosti
V skladu s konvencijo iz Cape Towna in protokolom h konvenciji o zrakoplovih lahko postanejo pogodbenice teh listin tudi „regionalne organizacije za gospodarsko povezovanje“ (člen 48 konvencije in člen XXVII protokola). Takšna opredelitev omogoča Skupnosti, da postane pogodbenica listin, če pridobi potrebno odobritev institucij Skupnosti. Vsako sklicevanje v konvenciji ali protokolu na „državo pogodbenico“ ali „države pogodbenice“ oziroma „državo podpisnico“ ali „države podpisnice“ se uporablja tudi za Skupnost, kadar okoliščine to zahtevajo (člen 48(3) konvencije in člen XXVII(3) protokola).
Skupnost je pristojna za nekatere zadeve, ki jih urejata konvencija in protokol h konvenciji o zrakoplovih in ki se nanašajo na uredbo Sveta (ES) št. 44/2001 z dne 22. decembra 2000 o pristojnosti in priznavanju ter izvrševanju sodnih odločb v civilnih in gospodarskih zadevah, uredbo Sveta (ES) št. 1346/2000 z dne 29. maja 2000 o postopkih v primeru insolventnosti ter uredbo Evropskega parlamenta in Sveta (ES) št. 593/2008 z dne 17. junija 2008 o pravu, ki se uporablja za pogodbena obligacijska razmerja (Rim I).
Evropska skupnost je izključno pristojna za nekatere zadeve, ki jih urejata konvencija iz Cape Towna in protokol h konvenciji o zrakoplovih, države članice pa so pristojne za nekatere druge zadeve, ki jih urejata ti listini. Evropska skupnost bi morala zato k listinama pristopiti. V členu 48 konvencije iz Cape Towna in členu XXVII protokola o zrakoplovih je določeno, da regionalna organizacija za gospodarsko povezovanje ob pristopu da izjavo in v njej navede zadeve, ki jih urejata navedena konvencija in protokol ter v zvezi s katerimi so njene države članice nanjo prenesle pristojnost. Evropska skupnost mora zato ob pristopu k listinama podati tako izjavo.
Besedilo konvencije iz Cape Towna in protokola o zrakoplovih je priloženo temu spremenjenemu predlogu sklepa.
V spremenjenem predlogu sklepa „država članica“ pomeni vse države članice z izjemo Danske.
Ob sklenitvi konvencije iz Cape Towna da Skupnost izjavo iz točke I Priloge A in izjavo iz točke I Priloge B spremenjenega predloga sklepa Sveta. Ob sklenitvi protokola o zrakoplovih da Skupnost izjavo iz točke II Priloge A in izjavo iz točke II Priloge B spremenjenega predloga Sveta.
Izjave, ki se nanašajo na zadeve, ki so v izključni pristojnosti Evropske skupnosti, zadevajo začasne ukrepe (člen 55 konvencije iz Cape Towna in člen X protokola o zrakoplovih) plačilno nesposobnost (člena XI in XII protokola o zrakoplovih) in pristojnost kraja registracije.
4. Predlog poročevalca
(Spremenjeni) predlog sklepa temelji na Pogodbi o ustanovitvi Evropske skupnosti, zlasti členu 61(c) v povezavi s prvim pododstavkom člena 300(2) in prvim pododstavkom člena 300(3). Ob upoštevanju predloga Komisije in v želji, da se čim prej začnejo izvajati določbe obeh listin v zvezi s zadevami, ki so v izključni pristojnosti Evropske skupnosti, poročevalec predlaga, da Evropski parlament odobri „sklenitev Konvencije o mednarodnih zavarovanjih na premični opremi in Protokola h Konvenciji v zvezi z zadevami, ki se nanašajo na letalsko opremo, ki sta bila sprejeta skupaj v Cape Townu 16. novembra 2001, s strani Evropske skupnosti”.
POSTOPEK
Naslov
Konvencija o premični opremi in protokol k tej konvenciji o letalski opremi
Referenčni dokumenti
KOM(2008)0508 – C6-0329/2008 – 2008/0162(CNS)
Datum posvetovanja z EP
24.9.2008
Pristojni odbor
Datum razglasitve na zasedanju
JURI
25.9.2008
Poročevalec/-ka
Datum imenovanja
Georgios Papastamkos
22.9.2008
Obravnava v odboru
3.11.2008
Datum sprejetja
15.12.2008
Izid končnega glasovanja
+:
–:
0:
13
0
0
Poslanci, navzoči pri končnem glasovanju
Bert Doorn, Monica Frassoni, Giuseppe Gargani, Othmar Karas, Klaus-Heiner Lehne, Manuel Medina Ortega, Francesco Enrico Speroni, Diana Wallis
Namestniki, navzoči pri končnem glasovanju
Costas Botopoulos, Jean-Paul Gauzès, Eva Lichtenberger, Georgios Papastamkos, Ieke van den Burg
