Vprašanje za ustni odgovor O-000072/2012
za Komisijo
Člen 115 poslovnika
Patrick Le Hyaric
,
João Ferreira
,
Willy Meyer
,
Alfreds Rubiks
,
Nikolaos Chountis
v imenu skupine GUE/NGL Zadeva: Neugodne vremenske razmere
Ekstremne vremenske razmere močno vplivajo na kmetijsko proizvodnjo v Evropi. Številne države članice se soočajo z obilnimi snežnimi padavinami in izjemno nizkimi temperaturami ali dolgimi sušnimi obdobji, kar je zelo prizadelo letošnji jesenski in zimski pridelek sadja in zelenjave, uničujoče pa so tudi posledice na pašnikih, žitih, v sadovnjakih in nasadih oljk, kjer se proizvajata hrana in krma.
Zaradi teh razmer imajo kmetje izgube in se izjemno težko znebijo svojih proizvodov. Vse to je še huje, ker so tržne cene stalno nizke in se številni kmetje v sedanjih gospodarskih razmerah soočajo s krizo dohodka.
Za letošnje in prihodnja leta se napoveduje precejšen upad kmetijskih pridelkov.
Kakšne ukrepe je sprejela Komisija glede priporočila, da je treba oblikovati evropski sistem javnega zavarovanja za kmetijstvo v podporo kmetom s financiranjem EU, ki ga je podal Parlament v resoluciji z dne 21. septembra 2010 ( P7_TA(2010)0326 ) o preprečevanju naravnih nesreč in nesreč, ki jih povzroči človek?
Ali je Komisija predvidela ukrepe, s katerimi bo pomagala državam članicam, ki sta jih prizadela suša in nenavadno mrzlo zimsko vreme?
Katere takojšnje ukrepe bi bilo treba po mnenju Komisije sprejeti za povračilo škode, ki je nastala zaradi teh neugodnih vremenskih razmer?
