Poslanci za enotno stališče EU do razmer v Tibetu
Zunanji odnosi
2008-04-11 - 12:27
Parlament za nenasilne proteste in avtonomijo Tibeta
V četrtek je Evropski parlament s 580 glasovi za, 24 proti in 45 vzdržanimi glasovi sprejel skupno resolucijo, s katero obsoja ostro ravnanje kitajskih varnostnih sil med nedavnimi nemiri v Tibetu. Poslanci zahtevajo neodvisno preiskavo dogodkov pod nadzorom Združenih narodov in pozivajo Evropsko unijo, naj sprejme skupno stališče glede (ne)udeležbe evropskih voditeljev na otvoritveni slovesnosti olimpijskih iger avgusta v Pekingu.
Poslanci odločno obsojajo brutalno represijo kitajskih varnostnih sil nad tibetanskimi demonstranti in vsa nasilna dejanja, ki so se zgodila na ulicah Lhase in drugje v Tibetu, ne glede na to, kdo jih je povzročil. Parlament ob tem družinam vseh žrtev izraža svoje iskreno sožalje.
Evropski parlamentarci na kitajsko vlado naslavljajo poziv, naj zagotovi ustrezno zdravstveno nego za ranjene Tibetance in pravno pomoč za priprte osebe. Oblasti tudi pozivajo k takojšnji izpustitvi vseh tistih, ki so miroljubno protestirali v skladu s svojo legitimno pravico do svobode izražanja.
Parlament se tudi zavzema za odprto in neodvisno preiskavo o nedavnih nemirih in represiji v Tibetu pod okriljem Združenih narodov.
Enotno stališče Unije
Predsedstvo EU bi si moralo prizadevati najti skupno stališče Unije, kar zadeva prisotnost predsednikov vlad in voditeljev držav ter visokega predstavnika EU na otvoritveni slovesnosti olimpijskih iger. Možnost njihove odsotnosti naj ostane v primeru, če se dialog med kitajskimi oblastmi in dalajlamo ne bo nadaljeval. V zvezi s tem Parlament vnovič poziva Svet, naj imenuje posebnega odposlanca za vprašanje Tibeta, da se spodbudi dialog med stranema ter tesno spremlja pogajanja, ko se bodo ta ponovno začela.
Človekove pravice in pravice manjšin
Parlament kritizira pogosto diskriminacijsko obravnavanje narodnostnih manjšin, ki niso pripadniki večinske skupnosti Han in poziva Kitajsko, naj spoštuje svoje zaveze glede človekovih pravic in pravic manjšin ter pravne države, kakor je napovedala, ko je Mednarodni olimpijski komite sprejel sklep, da ji dodeli organizacijo olimpijskih iger.
Oporečniki in mediji
Poslanci vztrajajo, da Kitajska ne zlorabi prihajajočih iger za priprtje oporečnikov, novinarjev in zagovornikov človekovih pravic, da bi tako preprečila demonstracije in poročila, ki jih kitajske oblasti štejejo za neprijetne.
Kitajske oblasti bi morale odpreti Tibet tujim medijem in diplomatom, še posebej predstavnikom EU, ter nemudoma prenehati s cenzuriranjem in blokiranjem tujih spletnih strani z novicami in informacijami. Parlament še poziva k izpustitvi vseh novinarjev, uporabnikov medmrežja in spletnih oporečnikov, ki so priprti, ker so uveljavljali svojo pravico do obveščenosti.
Parlamentarci pozivajo tudi k takojšnji izpustitvi Huja Jie, vidnega zagovornika človekovih pravic, ki je bil obsojen na tri leta zapora zaradi obtožb poskusa prevrata.
Podpora stališču dalajlame o avtonomiji, ne neodvisnosti Tibeta
Evropski parlament pozdravlja, da je dalajlama pozval Tibetance, naj protestirajo nenasilno, in zavrnil zahteve po neodvisnosti Tibeta. Namesto tega je predlagal srednjo pot prave kulturne in politične avtonomije ter verske svobode. Ob tem Parlament ponovno potrjuje svojo podporo ozemeljski celovitosti Kitajske in spoštovanje načela "politike ene Kitajske".
Poslanci tudi podpirajo izjavo dalajlame, da so olimpijske igre velika priložnost za svobodo vseh ljudi na Kitajskem in obžalujejo, ker šest pogajalskih srečanj med kitajskimi oblastmi in dalajlamo ni bilo uspešnih. Parlament zato poziva k brezpogojni vzpostavitvi konstruktivnega dialoga za dosego vsestranskega političnega dogovora, vključno s trajno rešitvijo, kar zadeva kulturno in politično avtonomijo Tibeta ter versko svobodo in dejanske manjšinske pravice tibetanskega naroda v drugih, sosednjih kitajskih provincah.
Izjava predsednika Parlamenta med plenarno razpravo 26. marca
Razprava o razmerah v Tibetu je potekala konec marca. Predsednik Evropskega parlamenta Hans-Gert Pöttering je takrat poudaril, da Parlament izraža solidarnost z dalajlamo, ki predstavlja mir, razumevanje in kompromis: "Dalajlami zaupam in tudi zato pozivam kitajske oblasti, da z njim začnejo pogajanja ter ob spoštovanju ozemeljske celovitosti Kitajske najdejo rešitev, ki bo zagotavljala kulturno in versko identiteto tibetanskega ljudstva."
Glede udeležbe na otvoritveni slovesnosti olimpijskih iger v Pekingu pa je Pöttering povedal, da je sicer povabljen na slovesnost, vendar pa "se mora vsak odgovoren politik vprašati, ali bo sodeloval na slovesnosti, če se kitajsko vodstvo ne bo potrudilo v smeri dialoga in kompromisa".
20080408IPR26107 Predlog resolucije Evropskega parlamenta o Tibetu Plenarna razprava o razmerah v Tibetu 26. marca 2008
SL
1
PHOTO
20080410PHT26326.jpg
-//EP//TEXT MOTION P6-RC-2008-0133 0 NOT XML V0//SL
-//EP//TEXT IM-PRESS 20080326IPR24807 0 NOT XML V0//SL
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
