VPRAŠANJE ZA USTNI ODGOVOR Z RAZPRAVO O-0030/10
v skladu s členom 115 Poslovnika
predložil
Brian Simpson
, v imenu Odbora za promet in turizem
za Komisijo
Zadeva: Izvajanje direktiv prvega železniškega paketa (2001/12/ES, 2001/13/ES in 2001/14/ES)
Tri direktive „prvega železniškega paketa“ (2001/12/ES , 2001/13/ES in 2001/14/ES ) so bile sprejete leta 2001, rok za njihov prenos pa je bil marca 2003. Komisija je v svojem poročilu iz leta 2006 sicer ugotovila, da so države članice te tri direktive uradno prenesle, vendar je oktobra 2009 enaindvajsetim državam članicam poslala obrazložitveno mnenje glede nepravilnega izvajanja direktiv. Odbor TRAN zato pred revizijo prvega železniškega paketa leta 2010 izraža globoko zaskrbljenost glede tistih držav članic, ki določb teh direktiv ne izpolnjujejo v celoti, in zastavlja naslednja vprašanja:
Ali Komisija lahko posreduje konkretne in natančne podatke o tem, katerega vidika direktiv ni izvajala vsaka izmed držav članic? Ali Komisija lahko pojasni, zakaj države članice niso pravilno izvajale teh direktiv in ali države članice še zmeraj ovirajo lojalno konkurenco na železniškem trgu? Kako bo prenovitev po mnenju Komisije olajšala izvajanje prvega železniškega paketa? Ali Komisija lahko predloži statistične podatke o razlikah pri uporabninah za dostop in infrastrukturo v teh državah članicah in navede natančnejše podatke o pomanjkanju neodvisnosti upravljavcev železniške infrastrukture in ukrepih, ki jih države članice v zvezi s tem niso sprejele? Kakšne ukrepe bi moralo sprejeti enaindvajset držav članic, da bi regulativnim organom zagotovile dovolj pristojnosti in sredstev? Ali Komisija lahko pojasni, zakaj je potrebovala pet let, preden je državam članicam poslala uradni opomin, in ali verjame, da je popolno izvajanje prvega železniškega paketa pogoj za nadaljnje odpiranje trgov? Kakšne ukrepe bo sprejela Komisija proti državam članicam, ki so uvedle nacionalne ukrepe, ki niso skladni s prvim železniškim paketom? Kakšno je stanje glede interoperabilnosti čezmejnih tehnologij? Ali lahko Komisija Parlamentu pojasni, kakšen je natančni delež železniškega omrežja EU, ki je skladen s standardi evropskega sistema za vodenje železniškega prometa?
UL L 75, 15.3.2001, str. 1. UL L 75, 15.3.2001, str. 26. UL L 75, 15.3.2001, str. 29.