VPRAŠANJE ZA USTNI ODGOVOR Z RAZPRAVO O-0070/07
v skladu s členom 108 Poslovnika
predložila
Jan Andersson
, v imenu Odbora za zaposlovanje in socialne zadeve ,
Pervenche Berès
, v imenu Odbora za ekonomske in monetarne zadeve
za Komisijo
Zadeva: Sporočilo Komisije: Evropski interes: uspeh v času globalizacije (KOM(2007)0581 konč.)
Kaj namerava Komisija storiti zato, da bo socialna dimenzija lizbonske strategije kot vidni del vključena še zlasti v integrirane smernice? Na kakšen način namerava opazneje opozoriti na dejavno vključevanje in enake možnosti za vse, spodbuditi ustrezno socialno zaščito in se še bolj prizadevati za odpravo revščine?
Kakšni so načrti Komisije glede velikih razlik, ki obstajajo med državami članicami pri izvajanju smernic zaposlovanja in njihovi učinkovitosti? Kako bo Komisija zagotovila, da bodo države članice v večji meri uporabljale kazalnike in cilje evropske strategije zaposlovanja ter izvajale vseživljenjsko učenje z instrumenti in ukrepi, zastavljenimi v evropskem paktu za mlade in evropskem paktu za enakost med spoloma? Namerava Komisija te obveze vključiti v integrirane smernice in s tem spodbuditi skladnejšo in učinkovitejšo evropsko strategijo zaposlovanja?
Kako namerava Komisija v okviru lizbonske strategije in nacionalnih programov reform spodbuditi aktivno sodelovanje nacionalnih parlamentov, regionalnih in lokalnih oblasti ter socialnih partnerjev?
Kako bi Komisija ocenila učinek in pomen integriranih smernic? Ali te smernice vplivajo na pripravljenosti držav članic za reformo gospodarstva in trga dela? Če Komisija ta gospodarski instrument ocenjuje kot ustreznega, kako namerava poskrbeti za nadaljnjo skladno usmerjanje držav članic pri novih izzivih, kot so finančna kriza, podnebne spremembe ali usklajevanje reform, ki potekajo v državah članicah?
Kako Komisija ocenjuje vpliv investicij neodvisnih skladov iz tretjih držav na gospodarstvo EU, zlasti kadar te tretje države omejujejo ali onemogočajo investicije iz skladov EU v njihovo gospodarstvo? Bi bili potrebni novi ukrepi za to, da bi se EU v konkurenčnem smislu izenačila s temi tretjimi državami?
Evropski svet pozivamo, da na vrhu oktobra 2007 in marca 2008 uskladi različne gospodarske instrumente in poskrbi za skladen nastop ob zunanjih in notranjih izzivih. Kako gleda Komisija na možno uresničitev tega cilja, še zlasti s sedanjimi gospodarskimi instrumenti?
