Člen
71
Ponovno posredovanje Parlamentu
Postopek za sprejetje akta v skladu s členom 251 Pogodbe ES
1.
Na zahtevo pristojnega odbora predsednik Komisijo pozove, naj predlog ponovno poda Parlamentu:
-
kadar Komisija, potem ko je Parlament sprejel svoje stališče, svoj prvotni predlog umakne, da bi ga nadomestila z drugim besedilom, razen kadar to stori zato, da bi vključila s strani Parlamenta sprejete spremembe;
-
kadar Komisija bistveno spremeni ali namerava spremeniti svoj prvotni predlog, razen kadar to stori zato, da bi vključila s strani Parlamenta sprejete spremembe;
-
kadar se po določenem času ali zaradi spremenjenih okoliščin narava vprašanja, ki ga predlog zadeva, bistveno spremeni;
-
kadar je po sprejetju stališča Parlamenta prišlo do novih volitev v Parlament in konferenca predsednikov meni, da je to zaželeno.
2.
Na zahtevo pristojnega odbora Parlament prosi Svet, da predlog, ki ga je Komisija predložila v skladu s členom 251 Pogodbe ES, vrne Parlamentu, kadar Svet namerava spremeniti pravno podlago predloga tako, da se postopek iz člena 251 ne bi več uporabljal.
Postopki za sprejetje drugih aktov
3.
Na zahtevo pristojnega odbora predsednik pozove Svet, naj se ponovno posvetuje s Parlamentom v enakih okoliščinah in pod enakimi pogoji, kot so določeni v odstavku 1, in tudi kadar Svet bistveno spremeni ali namerava spremeniti predlog, za katerega je Parlament že podal svoje mnenje, razen kadar to stori zato, da bi vključil s strani Parlamenta sprejete spremembe.
4.
Na podlagi tega člena predsednik pozove, da se predlog akta ponovno predloži Parlamentu, kadar Parlament tako sklene na predlog politične skupine ali najmanj štiridesetih poslancev.

