24. 10. 2011 B7-0553/2011 PREDLOG RESOLUCIJE ob zaključku razprave o izjavi podpredsednice Komisije/visoke predstavnice Unije za zunanje zadeve in varnostno politiko
v skladu s členom 110(2) poslovnika
o sedanjih razmerah v Ukrajini
Charles Tannock
,
Paweł Robert Kowal
,
Ryszard Antoni Legutko
,
Michał Tomasz Kamiński
,
Adam Bielan
,
Marek Henryk Migalski
,
Tomasz Piotr Poręba
,
Geoffrey Van Orden
,
Ryszard Czarnecki
,
Janusz Wojciechowski
v imenu skupine ECR
PE472.750v01-00 B7‑0553/2011 Resolucija Evropskega parlamenta o sedanjih razmerah v Ukrajini
Evropski parlament ,
– ob upoštevanju svojih prejšnjih resolucij o Ukrajini,
– ob upoštevanju rednega poročila o napredku v Ukrajini za leto 2010 in pregleda evropske sosedske politike z dne 25. maja 2011,
– ob upoštevanju skupne izjave podpredsednice Komisije/visoke predstavnice Unije za zunanje zadeve in varnostno politiko ter komisarja Stefana Füleja z dne 5. avgusta 2011 o aretaciji Julije Timošenko v Ukrajini,
– ob upoštevanju izjave visoke predstavnice Catherine Ashton z dne 11. oktobra 2011 o sodbi v zadevi Julija Timošenko,
– ob upoštevanju skupne izjave vrhunskega srečanja vzhodnega partnerstva, ki je potekalo 29. in 30. septembra 2011 v Varšavi,
– ob upoštevanju svoje resolucije z dne 9. junija 2011 o Ukrajini: primer Julije Timošenko in drugih članov nekdanje vlade,
– ob upoštevanju izjave in priporočil s 16. srečanja parlamentarnega odbora za sodelovanje med EU in Ukrajino, ki je potekalo 15. in 16. marca 2011 v Bruslju,
– ob upoštevanju sporazuma o partnerstvu in sodelovanju med Evropsko unijo in Ukrajino, ki je začel veljati 1. marca 1998, in sedanjih pogajanj o pridružitvenem sporazumu, ki bo nadomestil sporazum o partnerstvu in sodelovanju,
– ob upoštevanju člena 110(2) svojega poslovnika,
A. ker je EU naklonjena stabilni in demokratični Ukrajini, ki spoštuje načela tržnega gospodarstva in pravne države, človekove pravice in varstvo manjšin ter zagotavlja temeljne pravice;
B. ker je Ukrajina evropska država in lahko v skladu s členom 49 Pogodbe o Evropski uniji zaprosi za članstvo v EU, kakor vsaka evropska država, ki spoštuje načela svobode in demokracije, človekove pravice in temeljne svoboščine ter načela pravne države;
C. ker je eden glavnih zunanjepolitičnih ciljev Parlamenta poglabljanje in spodbujanje odnosov z Ukrajino ter krepitev evropske sosedske politike, katere namen je okrepiti politične, gospodarske in kulturne odnose med zadevnimi državami ter EU in njenimi državami članicami;
D. ker bi lahko povezovanje Ukrajine z EU ugodno vplivalo na varnost, stabilnost in blaginjo vse celine;
E. ker je bila 11. oktobra 2011 nekdanja ukrajinska predsednica vlade Julija Timošenko obsojena na sedemletno zaporno kazen; ker ji je okrožno sodiše v Pečersku za tri leta prepovedalo opravljati javno funkcijo in ji naložilo plačilo odškodnine podjetju Naftohaz v višini 1,5 milijarde UAH; ker se je 13. oktobra 2011 začel še en kazenski postopek poti Juliji Timošenko, in sicer je nekdanja predsednica vlade obtožena, da je na ukrajinski državni proračun prepisala dolg v višini približno 405 milijonov USD, ki ga je njena družba dolgovala ruskemu obrambnemu ministrstvu;
F. ker je visoka predstavnica Catherine Ashton 12. oktobra 2011 v svojem govoru v Evropskemu parlamentu poudarila, da je bil pregon Julije Timošenko politično motiviran in da je njena obsodba rezultat sojenja, v katerem se očitno niso spoštovali mednarodni standardi za pošten, pregleden in neodvisen sodni postopek;
G. ker Evropska unija še naprej poudarja nujnost spoštovanja načel pravne države, kar zajema poštene, nepristranske in neodvisne sodne postopke, pri čemer se ne sme dajati vtisa, da se sodni ukrepi uporabljajo selektivno; ker Evropska unija meni, da so ta načela še posebej pomembna v državi, ki želi skleniti globlja pogodbena razmerja in graditi na političnem združevanju;
H. ker sta za uspešno nadaljnje izvajanje reform v Ukrajini odločilna parafiranje pridružitvenega sporazuma, do katerega naj bi predvidoma prišlo decembra na vrhunskem srečanju EU-Ukrajina, ter nato ratifikacija tega dokumenta v Evropskem parlamentu in parlamentih držav članic EU;
1. poudarja, da ima Ukrajina močne zgodovinske, kulturne in gospodarske vezi z Evropsko unijo in da je ena glavnih strateških partneric EU v njeni vzhodni soseščini, ki pomembno vpliva na varnost, stabilnost in blaginjo vse celine;
2. je zaskrbljen, ker okoliščine in pogoji sojenja proti nekdanji predsednici vlade Juliji Timošenko ter njena obsodba kažejo na morebitno selektivno uporabo načel pravne države v Ukrajini ter so v nasprotju z zavezami ukrajinske vlade k demokraciji in evropskim vrednotam;
3. poudarja, da bo pridružitveni sporazum, čeprav v glavnem zadeva gospodarsko sodelovanje, morda le zagotovil tudi potrebno orodje za izboljšanje splošnih standardov demokracije, človekovih pravic in temeljnih svoboščin v ukrajinski družbi;
4. poudarja, da je v sedanjih razmerah za dosego napredka v zadevi Julije Timošenko in pri pogajanjih o pridružitvenem sporazumu bistven dialog z ukrajinskimi organi na vseh ravneh;
5. pozdravlja izjavo predsednika Janukoviča, da se bo Ukrajina z reformo kazenskopravnega sistema približala sodobnim evropskim standardom; poudarja, da je ta reforma bistvena, da se v Ukrajini zagotovita neodvisnosti in nepristranskost pravosodnega sistema v skladu z evropskimi standardi, zlasti izpolnjevanje zahtev Evropske konvencije o človekovih pravicah;
6. pričakuje, da bodo ukrajinski organi nadaljevali pot evropskega povezovanja, in poudarja, da je ta proces zelo pomemben za nadaljevanje gospodarskih, socialnih in političnih reform v Ukrajini; upa, da bo dosežen napredek za hitro sklenitev pridružitvenega sporazuma;
7. je seznanjen s pozivom Julije Timošenko, naj EU ne glede na izid sojenja nadaljuje pogajanja o pridružitvenem sporazumu; poudarja, da bi morala biti pogajanja o pridružitvenem sporazumu z Ukrajino in njegova sklenitev še naprej prednostna naloga obeh strani ter da bi moral biti sporazum po možnosti parafiran do konca leta 2011;
8. ponovno poudarja, da bi si morali poleg reform v Ukrajini, katerih cilj je izboljšati tamkajšnje politične in gospodarske razmere ter spričo evropskega povezovanja približati državo standardom EU, prizadevati za utrditev demokratičnih standardov, varstvo človekovih pravic in ohranitev pravne države;
9. je zaskrbljen zaradi vse številčnejših trditev, da so bile v zadnjih mesecih demokratične svoboščine in pravice, kot so svoboda zbiranja, izražanja in svoboda medijev, pod pritiskom,
10. poziva ukrajinske organe, naj podprejo demokratične vrednote in pravno državo, zagotovijo temeljne pravice vsem državljanom ter poskrbijo, da se pravosodni ukrepi ne bodo uporabljali selektivno in da bodo preiskave, pregoni in sojenja čim bolj pregledni;
11. naroči svojemu predsedniku, naj to resolucijo posreduje podpredsednici Komisije/visoki predstavnici Unije za zunanje zadeve in varnostno politiko, državam članicam, vladi in parlamentu Ukrajine in parlamentarnim skupščinam Sveta Evrope in Organizacije za varnost in sodelovanje v Evropi.
