25.9.2007
PREDLOG RESOLUCIJE
k izjavi Sveta in Komisije
v skladu s členom 103(2) Poslovnika,
ki ga vlagajo Tobias Pflüger, Marco Rizzo in Willy Meyer Pleite
v imenu skupine GUE/NGL
o operacijah evropske varnostne in obrambne politike v vzhodnem Čadu in na severu Srednjeafriške republike
Resolucija Evropskega parlamenta o operacijah evropske varnostne in obrambne politike v vzhodnem Čadu in na severu Srednjeafriške republike
Evropski parlament ,
–
ob upoštevanju spora v Darfurju in širšega regionalnega vpliva, zlasti na vzhodni del Čada in severni del Srednjeafriške republike,
–
ob upoštevanju sklepov seje Sveta za splošne zadeve in zunanje odnose s 23. in 24. julija 2007, v katerih Svet poziva „svoja pristojna telesa, naj nadaljujejo z načrtovanjem zaradi morebitnega sklepa o premostitveni operaciji, in sicer v okviru evropske varnostne in obrambne politike v podporo prisotnosti ZN z več razsežnostmi v vzhodnem Čadu in na severovzhodu Srednjeafriške republike, da se tako izboljšajo varnostne razmere na teh področjih“ ,
–
ob upoštevanju resolucije varnostnega sveta ZN 1769(2007) z 31. julija 2007, s katero je bila uvedena mešana operacija AU/ZN v Darfurju za začetno obdobje dvanajst mesecev,
–
ob upoštevanju srečanja o miru v Darfurju, ki je potekalo od 3. do 6. avgusta 2007 v Aruši,
–
ob upoštevanju pobude Francije za namestitev sil EU v delih Čada in Srednjeafriške republike,
–
ob upoštevanju svoje resolucije o razmerah v Darfurju z 12. julija 2007,
–
ob upoštevanju člena 103(2) svojega poslovnika,
A.
ker je zaskrbljen zaradi varnostnih razmer v vzhodnem delu Čada, ki so od leta 2006 vedno slabše; ker je v Čadu trenutno 400.000 beguncev in notranje razseljenih oseb, v severnem delu Srednjeafriške republike pa več kot 200.000 razseljenih oseb,
B.
ker podpira prizadevanja generalnega sekretarja ZN Ban Ki Muna, da poišče pogajalsko rešitev za spor v Darfurju s spodbujanjem stikov med sudanskimi oblastmi in različnimi skupinami upornikov,
C.
ker pozdravlja dejstvo, da so vse čadske politične stranke 13. avgusta 2007 podpisale sporazum v N'Djameni,
D.
ker upošteva prizadevanja libijskega vodstva, da poišče rešitev za notranji spor v Čadu s skupinami, ki niso podpisale prejšnjega sporazuma,
E.
ker upošteva, da se stališča glede napotitve misije EU v Čad med različnimi državami članicami razlikujejo,
F.
ker naj bi predlagana misija vključevala tudi vojaške sile EU v sestavi največ 4.000 vojakov, ki bodo med drugim opremljeni z oklepnimi vozili in helikopterji, delovali pa bodo v bojni misiji v skladu s poglavjem VII listine Združenih narodov,
1.
je zaskrbljen zaradi poslabšanja stanja v Čadu in slabega napredka pri političnem reševanju spora; kljub temu pa nasprotuje pošiljanju vojaških sil v Čad in Srednjeafriško republiko; izraža kritiko o dejstvu, da o misiji, njenem mandatu, financiranju in dejanskem cilju ni skoraj nobenih informacij;
2.
poziva k nudenju več humanitarne pomoči za begunce in notranje razseljene osebe ter razvojne pomoči za regijo, zlasti glede na sedanje poplave, ki so prizadele 18 držav v Afriki;
3.
poziva vse strani, naj ne uporabljajo sile in ne izvajajo dejavnosti, ki bi ogrozile življenja beguncev, notranje razseljenih oseb in humanitarnih delavcev, zadnjim pa naj omogočijo lažje delo;
4.
poziva, da se priskrbi podpora prizadevanjem Afriške unije za mirno politično ureditev sporov na območju, v okviru tega pa k podpisu sporazuma o problemu beguncev;
5 . izraža zaskrbljenost, ker je sodelovanje EU pri iskanju rešitev za spore v Afriki vedno bolj vojaško, kar se kaže v vedno večjem številu vojaških operacij; je zaskrbljen, ker razvite države plenijo in izkoriščajo naravne vire, ki so na tej celini, s čimer ogrožajo pravice in politično ter gospodarsko prihodnost afriških ljudstev, kar posebej velja za vire Čada in Srednjeafriške republike;
6.
zahteva revizijo strategije EU za Afriko ob celovitem sodelovanju afriških držav; vztraja, da morajo morebitne nove strategije temeljiti na načelih partnerstva, enakosti, spoštovanja in sodelovanja;
7.
izraža zaskrbljenost, ker se povečujejo nezakonita prodaja in tihotapljenje orožja, zlasti prepovedano majhno in lahko orožja, kopenske mine in orožje za množično uničevanje na afriško celino;
8.
poziva Svet, naj pred vsako akcijo in redno obvešča Parlament o načrtovani operaciji EU kot celoti, zlasti prek Pododbora za varnost in obrambo;
9.
je zaskrbljen, da bo povečanje vojaških misij še bolj spodbudilo militarizacijo EU, da bo uporabljeno kot splošni načrt za vojaške posege EU in tako olajšalo uvedbo vojaške razsežnosti v prenovljeni pogodbi;
10.
naroči svojemu predsedniku, naj to resolucijo posreduje Svetu, Komisiji in generalnemu sekretarju Združenih narodov.
