Parlament želi večjo vlogo pri jedrski razorožitvi in neširjenju jedrskega orožja
Varnost in obramba
2007-03-14 - 14:18
Evropski poslanci so v sredo z veliko večino sprejeli deklaracijo o neširjenju jedrskega orožja in jedrski razorožitvi. Države podpisnice sporazuma o neširjenju jedrskega orožja (NPT) parlament poziva, naj dosledno izpolnjujejo svoje obveznosti, Evropski parlament pa želi biti tudi bolje obveščen in soudeležen v pripravah na revizijo sporazuma, predvideno za leto 2010.
Parlamentarci vnovič potrjujejo svoje stališče, da je NPT temelj svetovnega režima neširjenja jedrskega orožja in pozivajo predsedstvo Sveta, naj v obdobju do konference za revizijo NPT leta 2010 pripravlja redna poročila o izvajanju vsakega od 43 ukrepov, ki so bili sprejeti v skupnem stališču EU aprila 2005 v zvezi s to problematiko, ter seznam novih obveznosti, ki jih Svet želi doseči na konferenci.
Evropski parlament želi na Dunaj poslati delegacijo, ki bi sodelovala v delu pripravljalnega odbora NPT od 30. aprila do 11. maja letos in poziva predsedstvo Sveta, naj predstavnike Evropskega parlamenta vključi v delegacijo EU. Precedens za tovrstno sodelovanje je postavila delegacija na konferenci za revizijo akcijskega programa ZN v New Yorku leta 2006.
Na koncu poslanci še pozivajo Svet in Komisijo, naj pojasnita, kakšne ukrepe nameravata sprejeti za krepitev NPT in kako si nameravata prizadevati za učinkovito večstranskost, kot je navedeno v strategiji EU proti širjenju snovi in orožja za množično uničevanje iz decembra 2003.
20070309IPR04012
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
