24. 10. 2011 B7-0549/2011 PREDLOG RESOLUCIJE ob zaključku razprave o izjavi podpredsednice Komisije/visoke predstavnice Unije za zunanje zadeve in varnostno politiko
v skladu s členom 110(2) poslovnika
o razmerah v Egiptu in Siriji, zlasti v krščanskih skupnostih
Marietje Schaake
,
Marielle De Sarnez
,
Kristiina Ojuland
,
Ramon Tremosa i Balcells
,
Ivo Vajgl
,
Edward McMillan-Scott
,
Frédérique Ries
,
Alexandra Thein
,
Izaskun Bilbao Barandica
v imenu skupine ALDE
PE472.746v01-00 B7‑0549/2011 Resolucija Evropskega parlamenta o razmerah v Egiptu in Siriji, zlasti v krščanskih skupnostih
Evropski parlament ,
– ob upoštevanju svojih prejšnjih resolucij o Egiptu, zlasti resolucije z dne 17. februarja 2011 o razmerah v Egiptu,
– ob upoštevanju svojih prejšnjih resolucij o Siriji, zlasti resolucije z dne 7. julija 2011 o razmerah v Siriji, Jemnu in Bahrajnu glede na splošne razmere v arabskem svetu in Severni Afriki ter resolucije o razmerah v Siriji z dne 13. septembra 2011,
– ob upoštevanju svojih prejšnjih resolucij, zlasti resolucije z dne 15. novembra 2007 o resnih dogodkih, ki ogrožajo obstoj krščanskih in drugih verskih skupnosti, resolucije z dne 21. januarja 2010 o nedavnih napadih na krščanske skupnosti ter resolucije z dne 20. januarja 2011,
– ob upoštevanju svojih letnih poročil o stanju človekovih pravic po svetu, zlasti svoje resolucije z dne 16. decembra 2010 o letnem poročilu o človekovih pravicah v svetu v letu 2009,
– ob upoštevanju Splošne deklaracije o človekovih pravicah iz leta 1948, zlasti člena 18, ter Mednarodnega pakta o državljanskih in političnih pravicah iz leta 1966, katerih podpisnici sta tudi Egipt in Sirija,
– ob upoštevanju Deklaracije Združenih narodov o odpravi vseh oblik nestrpnosti in diskriminacije na podlagi vere ali prepričanja iz leta 1981,
– ob upoštevanju poročil posebnega poročevalca Združenih narodov za svobodo veroizpovedi ali prepričanja, zlasti tistih z dne 15. decembra 2010 in 18. julija 2011,
– ob upoštevanju izjav o Egiptu, ki jih je podala podpredsednica Komisije/visoka predstavnica Unije za zunanje zadeve in varnostno politiko, zlasti izjave z dne 10. oktobra 2011 o nasilju v Egiptu ter izjave v Evropskem parlamentu z dne 12. oktobra 2011 o razmerah v Egiptu, Siriji, Jemnu in Bahrajnu,
– ob upoštevanju izjav o Siriji, ki jih je podala podpredsednica Komisije in visoka predstavnica Unije za zunanje zadeve in varnostno politiko dne 8. in 31. julija, 1., 4., 18., 19., 23. in 30. avgusta, 2. in 23. septembra ter 8. in 13. oktobra 2011,
– ob upoštevanju sklepov Sveta za zunanjo politiko z dne 10. oktobra 2011 ter ob upoštevanju sklepov Sveta za zunanjo politiko o Egiptu in Siriji z dne 23. oktobra 2011,
– ob upoštevanju odločitve Evropske komisije z dne 17. avgusta 2011, da Egiptu odobri 100 milijonov EUR za izboljšanje življenjskih razmer za revne v Kairu, ustvarjanje več delovnih mest in večjo dostopnost trajnostne energije ter za pomoč ženskam in mladim, da se vključijo v razvoj območij, na katerih živijo,
– ob upoštevanju pridružitvenega sporazuma med EU in Egiptom iz leta 2004 in akcijskega načrta, sprejetega leta 2007,
– ob upoštevanju sklepov Sveta za zunanjo politiko o Siriji z dne 10. oktobra 2011,
– ob upoštevanju izjave predsednika varnostnega sveta Združenih narodov o Siriji z dne 3. avgusta 2011,
– ob upoštevanju izjave Arabske lige o razmerah v Siriji z dne 27. avgusta 2011,
– ob upoštevanju skupnega sporočila o novem odzivu na spremembe v sosedstvu z dne 25. maja 2011, ki sta ga Evropska komisija in visoka predstavnica Unije naslovili na Evropski parlament, Svet, Evropski ekonomsko-socialni odbor in Odbor regij,
– ob upoštevanju smernic EU o zagovornikih človekovih pravic iz leta 2004, posodobljenih leta 2008,
– ob upoštevanju Splošne deklaracije o človekovih pravicah iz leta 1948,
– ob upoštevanju Mednarodnega pakta o državljanskih in političnih pravicah iz leta 1966, ki ga je podpisala tudi Sirija,
– ob upoštevanju poročila o dolgi roki Muhabarata (The long reach of Mukhabaraat), ki ga je organizacija Amnesty International izdala oktobra 2011,
– ob upoštevanju resolucije Sveta Združenih narodov za človekove pravice o razmerah na področju človekovih pravic v Sirski arabski republiki z dne 23. avgusta 2011,
– ob upoštevanju člena 110(2) svojega poslovnika,
A. ker je Evropska unija večkrat izrazila zavezanost svobodi veroizpovedi, vesti in misli ter poudarila, da so jo vlade dolžne zagotoviti po vsem svetu; ker je razvoj človekovih pravic, demokracije in državljanskih svoboščin skupni temelj, na katerem Evropska unija gradi odnose s tretjimi državami in ki ga v sporazumih med EU in tretjimi državami določa klavzula o demokraciji;
B. ker je v členu 18 Mednarodnega pakta o državljanskih in političnih pravicah zapisano, da ima vsakdo pravico do svobode misli, vesti in veroizpovedi; ker ta pravica vključuje svobodo, po kateri lahko vsakdo sam izbere ali sprejme veroizpoved ali prepričanje, svobodo, po kateri lahko posameznik sam ali skupaj z drugimi ter javno ali zasebno izraža svojo veroizpoved ali prepričanje z bogoslužjem, obredi, običaji in poučevanjem;
C. ker svoboda misli, vesti in veroizpovedi velja za pripadnike vere, a tudi za ateiste, agnostike in nevernike;
D. ker se morajo politični in verski voditelji na vseh ravneh boriti proti ekstremizmu in se zavzemati za medsebojno spoštovanje posameznikov in verskih skupin;
E. ker novi pristop, ki ga kot odziv EU na spremembe v sosedstvu predlagata Evropska komisija in visoka predstavnica/podpredsednica, temelji na vzajemni odgovornosti in skupni zavezanosti temeljnim vrednotam človekovih pravic, demokracije in pravne države; ker so reforme tudi pogoj za tesnejše povezovanje trgov, trgovinske sporazume in sodelovanje z Evropsko unijo;
O Egiptu
F. ker je v zadnjih mesecih zlasti v južnem Egiptu poraslo zastraševanje koptskih kristjanov in nasilje nad njimi, v številnih cerkvah pa je prišlo do izgredov, ki so izraz nezadovoljstva zaradi gradnje in pravnega statusa cerkva in zaradi katerih je bilo porušenih več cerkvenih stavb;
G. ker so Egipčani 9. oktobra 2011 v centru Kaira (na poti iz predela Šubra v severnem Kairu proti stavbi državne televizije Maspero) demonstrirali za pravice koptskih kristjanov in proti požigu cerkve na jugu pokrajine Asuan; ker so bili demonstranti napadeni;
H. ker so egiptovske varnostne sile demonstrante razgnale, pri tem pa so uporabile prekomerno silo, solzivec in pravo strelivo ter vozile čez protestnike z vozili za prevoz vojaškega osebja, zaradi česar je umrlo 25 ljudi, na stotine protestnikov pa je bilo ranjenih; ker je vojska v nasilnih dogodkih pri Masperu prvič v zgodovini Egipta na civiliste streljala s pravim strelivom in ker gre za najhujši primer nasilja v Egiptu, odkar se je začela vstaja, zaradi katere je bil februarja odstavljen nekdanji predsednik Hosni Mubarak;
I. ker je uporaba prekomerne sile s strani vojske zbudila ogorčenje velikega števila Egipčanov, ki so šli na ulice, zaščitili demonstrirajoče koptske kristjane in obsodili prekomerno uporabo sile;
J. ker je državna televizija od vrhovnega sveta oboroženih sil dobila navodila, naj o demonstrantih poroča „pametno“ in naj prikaže sektaško nasilje, zaposlenim na državni televiziji, ki so na Twitterju javno obsodili to poročanje o demonstracijah, pa je vrhovni svet grozil; ker je vrhovni svet oboroženih sil zaprl izpostave nedržavnih medijev, kot sta Alhurra in 25TV, ki sta poročala, da varnostne sile prekomerno uporabljajo silo;
K. ker je egiptovski finančni minister Hazem El Beblavi odstopil v znak protesta zaradi ravnanja vlade med spopadi, kar je vrhovni svet oboroženih sil zavrnil;
L. ker je vrhovni svet oboroženih sil vlado pozval, naj izvede preiskavo, in sicer naj ustanovi odbor za ugotavljanje dejstev, ki bo raziskal nasilne dogodke pri Masperu, ter naj proti vsem dokazano vpletenim sproži pravne ukrepe;
M. ker je vrhovni svet oboroženih sil v uradni izjavi za javnost 12. oktobra 2011 ponovno poudaril, da je zavezan zagotavljanju pravice do mirnega protesta in svobode zbiranja, prepričanja in izražanja vsem državljanom, saj gre za ustavno zaščitene pravice, ter vzdrževanju pravne države, ne glede na identiteto storilcev;
N. ker je vladajoči vrhovni svet oboroženih sil razširil področje uporabe zakona o izrednih razmerah iz Mubarakove ere, veljavnega od leta 1981, (od leta 2010 omejeno na narkotike in terorizem) in to zdaj vključuje tudi delavske stavke, motnje prometa in širjenje lažnih informacij;
O. ker je bilo v Egiptu po revoluciji 25. januarja več kot 12.000 civilistom sojeno v vojaških procesih, ne da bi lahko stopili v stik z odvetniki in družino; ker se v vojaških procesih ne dosegajo mednarodni standardi poštenega sojenja;
P. ker je vojaška policija 28. marca 2011 v Kairu aretirala Majkla Nabila Sanada na njegovem domu, ker je na spletu izrazil stališče, v katerem je med drugim kritiziral vlogo egiptovske vojske med ljudsko revolucijo in po njej; ker je bil 10. aprila 2011 po nepravičnem sojenju po hitrem postopku, ki mu niso prisostvovali njegov odvetnik, družina ali prijatelji, na vojaškem sodišču obsojen na triletno zaporno kazen zaradi žalitve vojske;
Q. ker egiptovska vojska vodi preiskavo proti znanemu in uglednemu egiptovskemu piscu spletnega dnevnika Ali Abdu El Fati, ki utegne biti aretiran;
R. ker je do danes še vedno pridržan zaradi miroljubnega uveljavljanja svoje pravice do svobode izražanja; ker od 23. avgusta 2011 dalje gladovno stavka, njegovo zdravstveno stanje pa je kritično in njegovo življenje ogroženo;
S. ker je vojaško pritožbeno sodišče 11. oktobra 2011 ukazalo ponovno sojenje na vojaškem sodišču, Majkel Nabil Sanad pa je v osebni izjavi napovedal, da bo ponovno sojenje, ki ga je poimenoval „žajfnica“, bojkotiral, in izjavil, da je pripravljen umreti;
T. ker sta spodbujanje in varstvo človekovih pravic in temeljnih svoboščin zapisana v egiptovski ustavi, ki jasno navaja, da vsi državljani pred zakonom uživajo enake pravice in imajo enake dolžnosti brez diskriminacije na kakršni koli podlagi;
O Siriji
U. ker se od začetka nasilnega zatrtja miroljubnih protestov v Siriji marca 2011, čeprav je vlada 21. aprila preklicala izredne razmere, sistematične usmrtitve, nasilje in mučenja zaskrbljujoče stopnjujejo, sirska vojska in varnostne sile pa se odzivajo z načrtnimi uboji, mučenjem, tudi otrok, in množičnimi aretacijami; ker je po ocenah Združenih narodov življenje izgubilo več kot 3000 ljudi, še več pa je bilo ranjenih in na tisoče pridržanih;
V. ker so sirski disidenti 2. oktobra 2011 ustanovili sirski nacionalni svet s široko zastopanostjo, ki skuša gibanja v sirski opoziciji organizirati in strukturirati in si prizadeva strmoglaviti vlado predsednika Bašarja Al Asada; ker je visoka predstavnica/podpredsednica pozdravila ustanovitev sirskega nacionalnega sveta kot pozitiven korak naprej;
W. ker so poslanci Evropskega parlamenta v zadnjih mesecih ob več priložnostih izmenjali mnenja s predstavniki sirske opozicije v izgnanstvu;
X. ker je Arabska liga 16. oktobra 2011 sklenila, da ne bo prekinila članstva Sirije, temveč je pozvala, naj se v 15 dneh vzpostavi nacionalni dialog pod vodstvom Arabske lige;
Y. ker je sirski nacionalni svet izjavil, da ne bo sodeloval v dialogu, dokler se dogajajo uboji in nasilje;
Z. ker sta Kitajska in Rusija 5. oktobra 2011 vložili veto na resolucijo varnostnega sveta Združenih narodov, ki Sirijo obsoja zaradi brutalne in smrtonosne represije protestnikov;
AA. ker je Svet Združenih narodov za človekove pravice 23. avgusta 2011 sprejel resolucijo, ki poziva k napotitvi neodvisne mednarodne preiskovalne komisije, da bi raziskala kršitve človekovih pravic v Siriji, ki verjetno lahko štejejo za zločine zoper človečnost;
AB. ker mednarodni novinarji in opazovalci še vedno nimajo vstopa v državo; ker so poročila sirskih aktivistov za človekove pravice in podobe z mobilnih telefonov edini način za dokumentiranje razširjenih naključno usmerjenih kršitev človekovih pravic in sistematičnih napadov na miroljubne protestnike ter na državljane Sirije na splošno;
AC. ker oblasti kljub večkrat izraženim zavezam in obljubam o uresničevanju političnih in demokratičnih reform v Siriji niso sprejele verodostojnih ukrepov, da bi te zaveze izpolnile, in so tako izgubile legitimnost;
AD. ker je organizacija Amnesty International ugotovila, da so posamezniki, povezani s sirskim režimom, grozili, zastraševali in fizično napadali mirne protestnike pred sirskimi veleposlaništvi v več državah članicah EU; ker so bili v Siriji napadeni in pridržani družinski člani Sircev, ki prebivajo v EU, kar kaže, da sirska veleposlaništva v EU in sirski režim usklajeno zatirajo opozicijo;
AE. ker je Združeno kraljestvo pozvalo sirskega veleposlanika v tej državi, naj proti zaposlenim na veleposlaništvu vloži uradno tožbo zaradi neprimernega vedenja in ustrahovanja; ker je vlada ZDA aretirala posameznike, povezane s sirskim veleposlaništvom v ZDA, ki so ustrahovali posameznike sirskega rodu;
AF. ker se EU ni pravočasno in prepričljivo odzvala na poboje in nasilje nad civilisti v Siriji; ker sta bila uvedba in začetek veljavnosti sankcij EU na nafto odložena zaradi poslovnih interesov držav članic EU;
O Egiptu
1. ostro obsoja egiptovsko vojsko za surov napad, uporabo pravega streliva in prekomerne sile proti miroljubnim demonstrantom, tudi koptskim kristjanom, zaradi česar je umrlo 25 ljudi, na stotine pa je bilo ranjenih, in izraža solidarnost z družinami žrtev; izraža globoko zaskrbljenost zaradi naraščajoče sovražnosti do krščanske skupnosti;
2. izraža globoko zaskrbljenost zaradi vodilne vloge, ki jo je imel vrhovni svet oboroženih sil pri uporabi prekomerne sile, ter vrhovni svet ostro poziva, naj drži obljube in zaveze, da bo varoval vrednote revolucije; opominja, da je glavna naloga vrhovnega sveta, skrbeti za dobrobit vseh egiptovskih državljanov, vzdrževati javni red in zagotavljati pravico do mirnih demonstracij;
3. pozdravlja prizadevanja egiptovskih oblasti, da odkrijejo snovalce in storilce napadov na krščanske skupnosti; poziva vrhovni svet oboroženih sil, naj z neodvisno preiskavo zagotovi, da se bodo storilci teh kaznivih dejanj in vse osebe, odgovorne za napade in druga nasilna dejanja, preganjali in se jim bo pravično sodilo;
4. poziva vrhovni svet oboroženih sil, naj nemudoma prekliče zakon o izrednih razmerah, saj krši svobodo izražanja, združevanja in zbiranja, da parlamentarne volitve, ki so predvidene pred koncem leta, ne bodo potekale v izrednih razmerah;
5. pozdravlja egiptovske oblasti in jih spodbuja, naj naredijo vse, da bodo volitve potekale v demokratično in pregledno na najavljene datume brez zamud ter vrhovni svet oboroženih sil poziva, naj prenese pristojnosti na izvoljenega civilnega predsednika takoj, ko bo to mogoče;
6. poziva vrhovni svet oboroženih sil, naj zagotavlja in ščiti temeljne pravice in svoboščine egiptovskega prebivalstva, zlasti svobodo izražanja, tako zunaj spleta kot na njem, ter pravico do mirnega zbiranja;
7. še naprej odločno podpira demokratično vstajo egiptovskega prebivalstva in prehod v demokracijo za izgradnjo svobodne in demokratične družbe;
8. ponovno izraža podporo vsem pobudam, katerih cilj je spodbujanje dialoga in vzajemnega spoštovanja med verskimi in drugimi skupnostmi; poziva vse verske oblasti, naj spodbujajo strpnost in ukrepajo proti sovraštvu ter nasilni in ekstremistični radikalizaciji;
9. poziva k takojšnjemu prenehanju nepravičnega in nevzdržnega preganjanja Majkla Nabila Sanada ter k njegovi takojšnji in brezpogojni izpustitvi, pa tudi izpustitvi vseh drugih političnih zapornikov v Egiptu;
10. ostro zavrača sojenja civilistom pred vojaškimi sodišči in poziva, naj se taki vojaški procesi končajo;
11. s hudo zaskrbljenostjo spremlja položaj znanega in uglednega egiptovskega pisca spletnega dnevnika Ale Abda El Fate, proti kateremu egiptovska vojska vodi preiskavo in ki utegne biti aretiran;
12. močno podpira egiptovsko civilno družbo in resnično tranzicijo v demokracijo, za katero je potreben takojšen resen in odprt dialog, v katerem bodo sodelovale vse politične sile, ki spoštujejo demokratične standarde in različne religije; opozarja na pomembna načela, kot so ločitev vere od države ter enakost spolov, da bi se izognili vsem poskusom marginalizacije žensk;
13. pozdravlja doseženi napredek na področju zakonodaje o sindikatih, o političnih strankah ter proti verski diskriminaciji;
14. ponovno poudarja, da je Evropa v celoti zavezana prednostnemu partnerstvu, pod pogojem da se doseže jasen politični napredek;
O Siriji
15. ostro obsoja stopnjevanje nasilja proti mirnim protestnikom ter nasilno in sistematično preganjanje prodemokratičnih aktivistov, zagovornikov človekovih pravic in novinarjev; izraža globoko zaskrbljenost zaradi hudih kršitev človekovih pravic, ki so jih zagrešile sirske oblasti, vključno z množičnimi aretacijami, zunajsodnimi usmrtitvami, samovoljnim pridržanjem, izginotji in mučenjem;
16. izreka iskreno sožalje družinam žrtev in izraža solidarnost s sirskim prebivalstvom, ki se bori za svoje pravice, občuduje njegov pogum in odločnost ter globoko podpira njegova prizadevanja za dosego popolnega spoštovanja načel pravne države, človekovih pravic in temeljnih svoboščin, pa tudi jamstva za boljše gospodarske in socialne razmere;
17. podpira sklepe Sveta za zunanjo politiko z dne 10. oktobra 2011, v katerih od sirskih oblasti zahteva, naj začnejo nemudoma lajšati trpljenje prebivalcev na kriznih območjih, med drugim tudi tako, da humanitarnim organizacijam in delavcem omogočijo neoviran in stalen dostop ter ponovno zagotovijo osnovne storitve, vključno z nemotenim dostopom do bolnišnic; ponovno poziva sirske oblasti, naj omogočijo dostop misiji za ugotavljanje dejstev Sveta Združenih narodov za človekove pravice ter neodvisnim in mednarodnim medijem v Siriji dovolijo delovanje brez omejitev; Sirija mora spoštovati svoje mednarodne zaveze in zlasti obveznosti, določene v Mednarodnem paktu o državljanskih in političnih pravicah;
18. poziva, naj se končajo uboji in samovoljna pridržanja, mučenje in uboji otrok, naj se izpustijo politični zaporniki in naj se vodjem opozicije in aktivistom omogoči svobodno in varno miroljubno zbiranje in organiziranje; ponovno ugotavlja, da je predsednik Bašar Al Asad izgubil vso legitimnost in bi moral nemudoma sestopiti z oblasti, ostro zavrača nekaznovanost ter poziva predsednika Asada in njegov režim, naj za svoje zločine odgovarjajo;
19. pozdravlja prizadevanja sirske opozicije, ki se je zbrala in ustanovila sirski nacionalni svet, organ, ki temelji na vključevanju, predstavljanju različnih skupnosti in manjšin, zavezan nenasilju, človekovim pravicam in demokratičnim vrednotam; poziva, naj se EU tesneje poveže s sirskim nacionalnim svetom in drugimi voditelji opozicije ter naj nacionalni svet služi kot politična platforma revolucije sirskega ljudstva; pozdravlja dejstvo, da sta 19. oktobra 2011 Libija in Egipt priznala sirski nacionalni svet;
20. obenem zahteva takojšen, pošten in vključujoč politični proces, pri katerem bi sodelovali vsi demokratični politični akterji, vključno s krščansko skupnostjo in organizacijami civilne družbe, ter ki bi utegnil biti podlaga za miroljuben in nepreklicen prehod Sirije po Asadu v demokracijo;
21. poziva EU, naj v odziv na slabšanje razmer v Siriji sprejme dodatne ukrepe proti sirskemu režimu in tistim, ki so mu zvesti, tako da prepove neposredne naložbe iz EU v ključnih sektorjih sirskega gospodarstva; poziva, naj se uvedejo dodatne ciljno usmerjene finančne in diplomatske sankcije za režim in njegove ustanovitelje, naj pa se kar se da zmanjšajo posledice za življenjske razmere sirskega ljudstva; poziva EU, naj še naprej sodeluje s Turčijo in drugimi regionalnimi organi, tudi z Arabsko ligo;
22. močno obžaluje ravnanje Rusije in Kitajske, ki sta vložili veto na resolucijo varnostnega sveta Združenih narodov proti sirskemu režimu in pri njem vztrajata, čeprav se brutalne zlorabe predsednika Asada in njegovega režima že več mesecev nadaljujejo, države članice EU pa spodbuja, naj si tudi v prihodnje prizadevajo, da bi Združeni narodi z odločnim ukrepanjem povečali mednarodni pritisk;
23. ostro obsoja nasilna dejanja, nadlegovanje in ustrahovanje, ki se dogajajo na ozemlju EU, ter opozarja, da je pravica do svobodnih in varnih mirnih protestov zagotovljena v vseh evropskih državah članicah tudi tistim, ki protestirajo proti vladavini predsednika Bašarja Al Asada;
24. poziva države članice Evropske unije, naj preučijo možnost, da bi sirske diplomate v EU, ki so odgovorni za nadlegovanje ali grožnje ljudem v Evropski uniji, izgnala ali proti njim uvedla druge ustrezne ukrepe;
25. poziva k vzpostavitvi območja prepovedi preletov za redno sirsko vojsko, da se vojakom, ki so dezertirali omogoči, da si poiščejo zatočišče;
26. poziva k vzpostavitvi zaščitenega območja blizu turške meje, da bi preganjanci režima lahko našli zatočišče in zaščito;
27. obžaluje, da je veleposlanik ZDA v Siriji Robert Ford prejel verjetne grožnje varnosti, zaradi katerih se je umaknil;
28. strogo obsoja vse oblike diskriminacije in nestrpnosti, zaradi veroizpovedi in prepričanja proti vernim, odpadnikom in nevernim ter na podlagi spola, narodnosti in jezika; ponovno poudarja, da je pravica do svobode misli, vesti in veroizpovedi temeljna človekova pravica;
29. poziva k nadaljnjim usmerjenim sankcijam za posameznike, odgovorne za sistematično kršenje človekovih pravic;
30. poziva EU, ki je največji trgovinski partner Sirije, naj gospodarske elite, ki podpirajo Asadov režim postavi pred jasno izbiro, da poslovanje z Evropo pomeni prekiniti vse povezave z režimom;
31. poziva k tesnejšemu sodelovanju s Turčijo in visokim komisarjem Združenih narodov za begunce in podpori pri gradnji zmogljivosti za zavetišča beguncem iz Sirije;
32. obsoja napade, katerih tarča so zdravniki in reševalci, ter odrekanje in preprečevanje zdravstvene oskrbe državljanom;
33. naroči svojemu predsedniku, naj to resolucijo posreduje podpredsednici Komisije/visoki predstavnici Unije za zunanje zadeve in varnostno politiko, vladam in parlamentom držav članic, vladi in parlamentu Egipta ter vladi in parlamentu Sirske arabske republike.
