VPRAŠANJE ZA USTNI ODGOVOR Z RAZPRAVO O-0080/07
v skladu s členom 108 Poslovnika
predložil
Jan Marinus Wiersma
, v imenu skupine PSE
za Svet
Zadeva: Evropska strategija za Rome
Aprila 2005 je Evropski parlament sprejel resolucijo o položaju Romov ( P6_TA(2005)0151 ), v kateri je pozval Evropsko komisijo, naj v sporočilu obrazloži, kako bi lahko EU na najboljši način uskladila in spodbudila prizadevanja za izboljšanje položaja Romov, ter sprejme akcijski načrt z jasnimi priporočili za države članice. V resoluciji je bilo tudi predlagano, da se razmisli o priznanju Romov kot evropske transnacionalne manjšine.
Glede na pomanjkljivo splošno izboljšanje položaja evropskih Romov, bo Svet leta 2008 prednostno obravnaval romska vprašan ja? Bo Svet v okviru leta medkulturnega dialoga sprožil razpravo o položaju Romov v država članicah EU?
Položaj Romov se razlikuje od položaja drugih manjšin v Evropi, saj so Romi historično prisotni v mnogih evropskih državah, medtem ko ozemeljska razsežnost ni prisotna. Priznanje tega dejstva bi okrepilo skupno odgovornost EU in njenih držav članic, da spodbujajo vključevanje Romov. Ali Svet razmišlja o sprejetju izjave, ki bi priznala poseben položaj evropskih Romov, ter o potrditvi svoje zavezanosti skupnim prizadevanjem, da se pospeši njihovo vključevanje?
Ali namerava Svet slediti predlogu Romunije o pripravi akcijskega načrta Skupnosti o Romih in pozvati Evropsko komisijo, naj pripravi specifične predloge za pospeševanje vključevanja Romov?
Bo Svet z namenom, da oceni in podpre prizadevanja vseh držav (držav članic EU in drugih) za vključevanje Romov, uvrstil napredek in predhodne rezultate „Desetletja vključevanja Romov“ na dnevni red sveta za socialne zadeve leta 2008?
