13.6.2006
PREDLOG SKUPNE RESOLUCIJE
v skladu s členom 103(4) Poslovnika, ki ga vlagajo:
– Elmar Brok, José Ignacio Salafranca Sánchez-Neyra, Geoffrey Van Orden in Francisco José Millán Mon v imenu skupine PPE-DE
– Martin Schulz, Jan Marinus Wiersma, Hannes Swoboda, Pierre Moscovici in Alexandra Dobolyi v imenu skupine PSE
– James Nicholson in Alexander Lambsdorff v imenu skupine ALDE
– André Brie in Miloslav Ransdorf v imenu skupine GUE/NGL
– Konrad Szymański in Inese Vaidere v imenu skupine UEN
in ki nadomesti predloge naslednjih političnih skupin:
– GUE/NGL ( B6‑0343/2006 )
– ALDE ( B6‑0345/2006 )
– PPE-DE ( B6‑0346/2006 )
– UEN ( B6‑0347/2006 )
– PSE ( B6‑0348/2006 )
o pristopu Bolgarije in Romunije
Resolucija Evropskega parlamenta o pristopu Bolgarije in Romunije
Evropski parlament ,
–
ob upoštevanju predhodnih resolucij o pristopu Bolgarije in Romunije, zlasti resolucije z dne 15. decembra 2005,
–
ob upoštevanju Pogodbe o pristopu Bolgarije in Romunije k Evropski uniji, ki sta jo Bolgarija in Romunija podpisali 25. aprila 2005,
–
ob upoštevanju poročil o spremljanju stopnje pripravljenosti Bolgarije in Romunije na članstvo v Evropski uniji, ki ju je Evropska komisija predstavila 16. maja 2006,
–
ob upoštevanju člena 103(4) svojega poslovnika,
A.
ker je skupen in javno izražen cilj Evropske unije pristop Bolgarije in Romunije 1. januarja 2007,
B.
ker Komisija opaža, da sta Bolgarija in Romunija od zadnjega poročila Komisije dosegli bistveno izboljšanje,
C.
ker napredek na nekaterih področjih še vedno ni popolnoma zadovoljiv in ker morata Bolgarija in Romunija sprejeti takojšnje ukrepe za odpravo teh pomanjkljivosti, da bosta lahko 1. januarja 2007 pristopili k Evropski uniji,
D.
ker bo Komisija nadaljnja poročila o spremljanju stopnje pripravljenosti Bolgarije in Romunije na članstvo v Evropski uniji predstavila najkasneje v začetku oktobra 2006,
E.
ker je dosledno podpiral pristop Bolgarije in Romunije v skladu s predvidenim rokom,
F.
ker so v Pristopni pogodbi določbe o varovalnih in nadzornih ukrepih, ki se jih lahko po potrebi uporablja v letih takoj po pristopu, s katerimi bi preprečili odlaganje dejanskega pristopa,
G.
ker je bil z izmenjavo pisem med predsednikom Evropskega parlamenta in predsednikom Komisije dosežen sporazum o polni vključenosti Evropskega parlamenta v kakršno koli odločanje o uporabi ene od zaščitnih klavzul pristopne pogodbe,
1.
se je z velikim zanimanjem seznanil s poročiloma Komisije o stopnji pripravljenosti Bolgarije in Romunije na pristop k Evropski uniji ter Komisiji in njenim službam izreka spoštovanje za skrbno in resno spremljanje prizadevanj in ukrepov, ki sta jih državi sprejeli, da bi izpolnili pogoje za vstop v Evropsko unijo 1. januarja 2007;
2.
z veseljem opaža, da Komisija ne bo spremenila datuma pristopa obeh držav k Evropski uniji 1. januarja 2007 pod pogojem, da bosta sprejeli potrebne ukrepe za odpravo nerešenih vprašanj, in sprejema priporočila Komisije o nadaljnjih postopkih za dokončno določitev datuma za pristop Bolgarije in Romunije;
3.
poziva Evropski svet, naj na vrhu 15. in 16. junija potrdi podporo pristopu Bolgarije in Romunije k EU 1. januarja 2007, če bosta pripravljeni; hkrati pozdravlja strokovno pomoč, ki so jo zagotovile države članice, zlasti na področju pravosodja in policijske dejavnosti, ter jih poziva, naj pomoč v naslednjih mesecih okrepijo;
4.
poudarja, da se morata vladi Bolgarije in Romunije zavedati, da je treba v celoti izkoristiti preostanek časa in doseči konkreten napredek pri izpolnjevanju zahtev za dosego polnopravnega članstva v EU do 1. januarja 2007;
5.
izraža zadovoljstvo nad resnimi prizadevanji Bolgarije in Romunije in precejšnim napredkom, ki sta ga dosegli v zadnjih mesecih, da bi izpolnili politične in gospodarske kriterije EU ter postopoma sprejeli in izvajali pravni red Skupnosti;
6.
poudarja, da morata obe državi še naprej utrjevati tekoče reforme njunih pravosodnih sistemov s povečevanjem preglednosti, učinkovitosti in nepristranskosti sodne oblasti ter doseči nove pomembne rezultate na področju boja proti korupciji, s posebnim poudarkom na boju proti organiziranemu kriminalu; poudarja, da je izredno pomembno sprejeti vse potrebne ukrepe za boj proti trgovini z ljudmi ter močno povečati stopnjo socialne vključenosti romskih skupnosti, predvsem na področju stanovanj, zdravstva, izobraževanja in nezaposlenosti;
7.
se zaveda, da bo odločitev o sprejemu posamezne države sprejeta na podlagi njenih lastnih zaslug in dosežkov, vendar bi pozdravil pristop Bolgarije in Romunije k Evropski uniji skupaj na isti dan na podlagi dosedanjih dosežkov kot tudi na podlagi prizadevanj za doseganje nadaljnjega napredka v naslednjih nekaj mesecih.
8.
poziva vse politične sile v Bolgariji in Romuniji, naj se osredotočijo na izpolnitev pogojev za članstvo v EU do 1. januarja 2007 ter se držijo potrebne politične zavezanosti, da bosta dosegli ta cilj.
9.
poziva Komisijo, naj Bolgariji in Romuniji nujno zagotovi čim bolj jasno vodenje glede pričakovanih rezultatov, da bosta upoštevali njene pomisleke in da bo za zagotovitev konkretnih izboljšav na teh področjih namenjenih čim več sredstev Skupnosti, ter naj v sodelovanju z bolgarskimi in romunskimi oblastmi opredeli naravo in postopke za morebitne popristopne nadzorne ukrepe ter okoliščine, v katerih bi lahko bili potrebni;
10.
poziva države članice, naj postopek ratifikacije za pristop Bolgarije in Romunije zaključijo v predvidenem roku.
11.
naroči svojemu predsedniku, naj to resolucijo posreduje Svetu, Komisiji ter vladama in parlamentoma Bolgarije in Romunije.
