17.9.2008
PREDLOG RESOLUCIJE
k izjavi Sveta in Komisije
v skladu s členom 103(2) Poslovnika,
ki ga predlaga Vittorio Agnoletto
v imenu skupine GUE/NGL
o 9. vrhu EU-Indija (Marseille, 29. september 2008)
Resolucija Evropskega parlamenta o 9. vrhu EU-Indija (Marseille, 29. september 2008)
Evropski parlament ,
–
ob upoštevanju 9. vrha EU-Indija, ki bo potekal 29. septembra 2008 v Marseillu,
–
ob upoštevanju sporazuma o strateškem partnerstvu EU-Indija iz leta 2004 (KOM(2004)430),
–
ob upoštevanju skupnega akcijskega načrta EU-Indija, ki je bil sprejet na šestem vrhu EU-Indija 7. septembra 2005 v Delhiju,
–
ob upoštevanju predloga za pogajanje o sporazumu za partnerstvo in sodelovanje z Indijo,
–
ob upoštevanju člena 103(2) svojega poslovnika,
A.
ker bodo glavne točke na programu prihodnjega vrha EU-Indija v Marseillu po vsej verjetnosti pregled skupnega akcijskega načrta iz leta 2005, podnebne spremembe, mir in varnost, izobraževanje, zdravje ter varnost hrane,
B.
ker mora ta vrh pomeniti novo poglavje v odnosih EU-Indija ter olajšati razpravo o regionalnih vprašanjih, ki so v skupnem interesu EU in Indije,
1.
pozdravlja sklic devetega vrha EU-Indija kot izraza trajnega strateškega partnerstva; priporoča, naj se v prihodnosti pred temi letnimi vrhunskimi srečanji skličejo parlamentarne seje pred vrhom, s čimer bi se poudarilo demokratični nadzor tega procesa ter okrepilo razumevanje stališč in demokratičnih sistemov na obeh straneh;
2.
odločno podpira poglobitev stikov med EU in Indijo ter meni, da se vzajemno spoštovanje in partnerstvo najbolje izrazita na podlagi odprtega dialoga o vseh vprašanjih; zato spodbuja indijske oblasti, naj se z EU začnejo pogajati o sporazumu za partnerstvo in sodelovanje v znak nadaljnje krepitve in poglabljanja odnosov; meni, da bi se s sklenitvijo tovrstnega sporazuma izboljšala kakovost partnerstva, ter poziva obe strani, naj začneta pogajanja kot enakopravni partnerici;
3.
poudarja pomen prizadevanj indijske vlade na področju podnebnih sprememb ter poziva vrh, naj v zvezi s tem sprejme delovni program; spodbuja vse praktične ukrepe za zmanjšanje emisij, kot je prenos tehnologije na področju obnovljivih virov energije;
4.
je zaskrbljen nad aktualnimi nestanovitnimi političnimi razmerami v Pakistanu ter čedalje bolj nevarnimi razmerami v Afganistanu in na Šrilanki ter izraža upanje, da bo Indija kot prevladujoča država v tem delu sveta spodbujala mir in stabilnost;
5.
je močno zaskrbljen nad katastrofalnimi posledicami poplav v severovzhodni Indiji, zlasti v zvezni državi Bihar; obžaluje, da je ta katastrofa terjala ogromno število žrtev, več kot milijon prebivalcev pa je ostalo brez doma; pozdravlja nujno pomoč, ki jo je zagotovila EU, vendar meni, da znesek v višini enega milijona EUR ne zadostuje, saj je treba glede na razsežnosti poplav in povzročeno škodo zagotoviti precej več; poziva indijsko administracijo in mednarodno skupnost, naj zagotovita več nujne pomoči;
6.
obžaluje, da Indija še ni ratificirala mednarodne konvencije proti mučenju in drugemu krutemu, nečloveškemu ali ponižujočemu ravnanju ali kaznovanju oziroma njenega izbirnega protokola; priporoča Indiji, naj oba instrumenta nemudoma ratificira; odločno poziva indijsko vlado, naj sprejme takojšnje ukrepe za odpravo smrtne kazni in uvede moratorij na izvrševanje smrtne kazni; indijsko vlado tudi spodbuja, naj podpiše in ratificira izbirni protokol h konvenciji Združenih narodov o odpravi vseh oblik diskriminacije žensk; odločno poziva Indijo, naj postane članica Mednarodnega kazenskega sodišča;
7.
poziva indijsko vlado, naj se za učinkovito odpravljanje kastnega razlikovanja še bolj poveže s pristojnimi telesi Združenih narodov za človekove pravice, vključno z odborom za odpravo rasnega razlikovanja ter posebnimi poročevalci Združenih narodov za oblikovanje načel in smernic za odpravo razlikovanja na podlagi dela in porekla;
8.
priznava, da je Indija vzorna država glede obravnavanja kulturne in verske raznolikosti, vendar izraža veliko zaskrbljenost nad širjenjem nasilja v zvezni državi Orisa; odločno poziva indijsko vlado in vlado Orise, naj prekineta nasilje v tej državi ter opozarja na obveznosti po veljavnih mednarodnih instrumentih o človekovih pravicah, ki jih je Indija ratificirala (konvencija o državljanskih in političnih pravicah, konvencija o ekonomskih, socialnih in kulturnih pravicah ter konvencija o odpravi vseh oblik rasne diskriminacije), da bi preprečili nasilje, do kakršnega je prišlo ob zadušitvi upora dalitov;
9.
poziva indijsko vlado, naj bo zlasti pozorna na izbruh medetničnih, medverskih in medkulturnih napetosti med skupnostmi, ki bi ogrozile indijsko sekularno dediščino tolerance in sobivanja;
10.
naroči svojemu predsedniku, naj to resolucijo posreduje Komisiji, Svetu ter vladi in parlamentu Indije.
