Parlament za več sankcij proti režimu v Burmi
Zunanji odnosi
2008-04-24 - 14:45
V četrtek so evropski poslanci s 551 glasovi za, 7 proti in 8 vzdržanimi glasovi sprejeli resolucijo o razmerah v Burmi, s katero obsojajo nelegitmnost zadnjih potez tamkajšnjega režima in pozivajo EU k izvajanju še bolj obsežnih in usmerjenih sankcij, vključno s popolnim embargom na izvoz orožja.
Burmanska vojaška hunta je v začetku aprila objavila predlog ustave, o katerem bo 10. maja izveden referendum, leta 2010 pa naj bi mu sledile večstrankarske volitve.
Parlament obžaluje, da je postopek za ustavni referendum popolnoma brez demokratične legitimnosti, saj burmanski državljani ne uživajo niti ene od osnovnih demokratičnih pravic, ki bi jim omogočile sodelovati v odprti razpravi o ustavnem besedilu, ga spremeniti ter kasneje svobodno izraziti svoje mnenje na referendumu.
Ob tem poslanci še posebej obsojajo dejstvo, da so burmanske oblasti zavrnile predloge posebnega odposlanca OZN Ibrahima Gambarija, da bi dovolili odprto in vključujočo kampanjo v pripravah na ustavni referendum.
Obsežnejše in bolj usmerjene sankcije
Parlamentarci odločno pozivajo Svet EU, naj obnovi usmerjene sankcije in poveča njihov obseg, pri čemer naj se osredotoči na omejitev dostopa do mednarodnih bančnih storitev za podjetja v vojaški lasti ter finančne konglomerate in podjetja, ki so tesno povezana z vojsko.
Prav tako je treba za otroke in bližnje sorodnike izbranih generalov omejiti dostop do osebnih podjetniških priložnosti, zdravstvenega varstva, nakupovanja in izobraževanja v tujini. Izbranim posameznikom in gospodarskim subjektom pa naj bi se vsestransko in izrecno prepovedalo opravljanje finančnih transakcij prek klirinških bank ali finančnih storitev v sodni pristojnosti EU.
Parlament še poziva Svet, naj prouči možnost nadaljnjih usmerjenih sankcij, kot so popolna prepoved novih naložb, prepoved zavarovalnih storitev za naložbe v Burmi ter trgovinski embargo na ključne dobrine, ki so vir znatnih prihodkov za vojaško vlado.
Politični zaporniki
Poslanci pozivajo k takojšnji in brezpogojni izpustitvi političnih nasprotnikov režima in več kot 1800 političnih zapornikov, med njimi Aung San Su Či, voditeljev študentske generacije '88 in voditeljev lige za demokracijo šanskih skupnosti, ki so bili aretirani leta 2005.
Burmanski režim bi moral prevzeti odgovornost za vse žrtve in pogrešane osebe po zadušitvi protestov budističnih menihov in borcev za demokracijo septembra lani ter ugotoviti in sporočiti, kje so pogrešani menihi ter nune.
Morebitna ublažitev sankcij proti režimu bi bila odvisna od izpolnjevanja posebnih referenčnih meril za človekove pravice. Oblasti bi morale izpustiti vse političnih zapornikov in vseh druge osebe, ki so zaprte zato, ker so uveljavljale temeljne človekove pravice do svobode izražanja, združevanja in zbiranja. Režim mora tudi objaviti natančno uradno poročilo o številu oseb, ki so jih varnostne sile ubile, aretirale ali pridržale, kje so te osebe in v kakšnih razmerah so zaprte. Temeljni predpogoj pa je prenehanje vojaških napadov na civiliste in prehod v demokracijo.
Prepoved prodaje orožja
Parlament še ugotavlja, da je embargo EU na izvoz orožja v Burmo neučinkovit, saj vojaška vlada kupuje vojaško opremo na Kitajskem, v Rusiji in Indiji. Evropska unija bi se zato morala dejavno zavzemati za svetovni embargo na izvoz orožja v Burmo.
Poslanci tudi podpirajo prizadevanja posebnega odposlanca EU za Burmo Piera Fassina za spodbujanje dialoga z državami ASEAN in poziva članice te povezave, naj na burmanske organe izvajajo pritisk za demokratične spremembe.
20080423IPR27459 Predlog skupne resolucije: Razmere v Burmi
-//EP//TEXT MOTION P6-RC-2008-0191 0 NOT XML V0//SL
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
