VPRAŠANJE ZA USTNI ODGOVOR Z RAZPRAVO O-0101/05
v skladu s členom 108 Poslovnika
predložitev:
Graham Watson
, v imenu skupine ALDE
za Komisijo
Zadeva: Medicinsko osebje v libijskem priporu
Sodišče v Libiji je maja 2004 obsodilo na smrt pet bolgarskih medicinskih sester in palestinskega zdravnika, ki od takrat čakajo na začetek pritožbene obravnave pred vrhovnim sodiščem. Omenjeno medicinsko osebje, ki je v zaporu ali v hišnem priporu od leta 1999, je obtoženo, da je zavestno okužilo z virusom HIV kakih 400 otrok v otroški bolnišnici Al Fateh v Bengaziju.
Sodni proces so spremljale postopkovne pomanjkljivosti in obtožbe glede mučenja, medtem ko so mednarodni izvedenci ugotovili, da je verjeten vir okužbe znotraj bolnišnice.
Ali Komisija lahko navede ukrepe, ki jih je sprejela Evropska unija kot pomoč pri iskanju ustrezne rešitve v tej zadevi?
Ali je Komisija zadovoljna s solidarnostjo EU z Bolgarijo in ali bi lahko Evropska unija sprejela še katere druge ukrepe?
