P7_TA(2010)0314
Stanje reke Jordan s posebnim poudarkom na območju njenega spodnjega toka
B7-0484 , 0485 , 0486 , 0487 in 0488/2010
Resolucija Evropskega parlamenta z dne 9. septembra 2010 o stanju reke Jordan s posebnim poudarkom na območju njenega spodnjega toka
Evropski parlament
, –
ob upoštevanju svojih prejšnjih resolucij o Bližnjem vzhodu,
–
ob upoštevanju mirovnega sporazuma iz leta 1994 med državo Izrael in Hašemitsko kraljevino Jordanijo,
–
ob upoštevanju skupne izjave pariškega vrha za Sredozemlje z dne 13. julija 2008,
–
ob upoštevanju izraelsko-palestinskega začasnega sporazuma o Zahodnem bregu in Gazi iz leta 1995 (sporazum Oslo II), zlasti členov 12 in 40 priloge III k temu sporazumu,
–
ob upoštevanju četrte ženevske konvencije iz leta 1949,
–
ob upoštevanju konvencije Unesca o varstvu svetovne kulturne in naravne dediščine, ki je bila podpisana 16. novembra 1972,
–
ob upoštevanju priporočila o razmerah v Jordanski dolini, ki ga je pripravil začasni odbor za energijo, okolje in vodo Evro-sredozemske parlamentarne skupščine in je bilo sprejeto na šestem plenarnem zasedanju te skupščine od 12. do 14. marca 2010 v Amanu,
–
ob upoštevanju člena 115(5) Poslovnika,
A.
ker je območje reke Jordan, zlasti njen spodnji tok, kulturna krajina univerzalne vrednosti z velikim zgodovinskim, simboličnim, verskim, okoljskim, kmetijskim in gospodarskim pomenom na Bližnjem vzhodu in širše,
B.
ker je bila reka Jordan opustošena zaradi prekomernega izkoriščanja, onesnaževanja, slabega upravljanja in pomanjkljivega regionalnega sodelovanja; ker so Izrael, Jordanija in Sirija preusmerili približno 98 % sladkovodnih virov te reke, kar je povzročilo 50-odstotno izgubo biotske raznovrstnosti,
C.
ker se načrtuje, da bodo nove čistilne naprave za odpadne vode, s katerimi naj bi odstranili odplake iz spodnjega dela Jordana, začele delovati ob koncu leta 2011; ker bodo do konca leta 2011 dolgi odseki Jordana verjetno popolnoma izsušeni, če se ne razvijejo preudarne in trajnostne prakse gospodarjenja z vodo ter se v spodnji tok reke ne usmerijo sladkovodni viri, kar bi moralo sovpadati z delovanjem teh naprav,
D.
ker je sanacija Jordana, zlasti njegovega spodnjega toka, bistvena za izraelske, jordanske in palestinske lokalne skupnosti, ki se soočajo s podobnimi izzivi glede oskrbe z vodo, poleg tega pa prinaša izjemne koristi za gospodarstvo in ustvarjanje zaupanja; ker lahko dejavno sodelovanje med tamkajšnjimi vladami, organizacijami civilne družbe in lokalnimi skupnostmi pomembno prispeva k prizadevanju za mir v tej regiji,
E.
ker se palestinski prebivalci na Zahodnem bregu soočajo z resnim pomanjkanjem vode; ker je palestinske kmete močno prizadelo pomanjkanje vode za namakanje, do katerega prihaja zato, ker večino te vode porabijo v Izraelu oziroma izraelski naseljenci na Zahodnem bregu; ker je razpoložljivost zadostnih vodnih virov bistvena za obstoj bodoče palestinske države,
F.
ker je Evropska unija s finančnimi sredstvi podprla poskuse ublažitve okoljskih izzivov, s katerimi se soočajo na območju spodnjega toka Jordana,
1.
opozarja na škodo v Jordanu, zlasti njegovem spodnjem toku, in glede tega izraža zaskrbljenost;
2.
poziva organe vseh obrežnih držav, naj sodelujejo in sanirajo reko Jordan, in sicer s pripravo in izvajanjem politik, osredotočenih na doseganje oprijemljivih rezultatov na področju upravljanja povpraševanja gospodinjstev in kmetijstva po vodi, ohranjanja vode in upravljanja odplak in kmetijskih in industrijskih iztokov, ter na zagotovitev, da bo v spodnji tok reke pritekala ustrezna količina sladke vode;
3.
pozdravlja sodelovanje med izraelskimi, jordanskimi in palestinskimi lokalnimi skupnostmi na območju spodnjega toka Jordana, ki se soočajo s podobnimi izzivi; poziva Izrael in Jordanijo, naj v celoti spoštujeta zaveze iz mirovnega sporazuma o sanaciji Jordana;
4.
pozdravlja pobudo izraelskega ministrstva za okolje, da se pripravi glavni načrt za krajinski razvoj na območju spodnjega toka Jordana; poziva jordansko vlado in palestinsko upravo, naj oblikujeta podobne pobude s ciljem sprejetja glavnih načrtov za sanacijo odsekov reke, ki prečkajo njuno ozemlje; poudarja pomen dostopa do reke za vse zadevne strani ter ugotavlja, da bi lahko takšni glavni načrti postali temelj za celovit regionalni načrt za sanacijo in zaščito območja spodnjega toka Jordana;
5.
pozdravlja uporabo naprednih metod in tehnologij gospodarjenja z vodo v Izraelu ter poziva k pravični uporabi teh metod in k prenosu ustreznih tehnologij v vse države v tej regiji; poziva mednarodno skupnost, vključno z Evropsko unijo, naj okrepi prizadevanja za zagotavljanje nadaljnje finančne in tehnične podpore za projekte sodelovanja na tem področju;
6.
poziva izraelsko in jordansko vlado ter palestinsko upravo, naj si v duhu sodelovanja prizadevajo rešiti spodnji tok Jordana, ter jih poziva, naj s pomočjo Evropske unije ustanovijo komisijo za porečje Jordana, h kateri bi lahko pristopile druge obrežne države;
7.
poziva Svet, Komisijo in države članice EU, naj spodbujajo in podprejo celovit načrt za odpravo škode v reki Jordan ter naj še naprej zagotavljajo finančno in tehnično pomoč za sanacijo te reke, zlasti njenega spodnjega toka, tudi v okviru Unije za Sredozemlje;
8.
ponovno poudarja, da je vprašanje gospodarjenja z vodo in še posebej pravične razdelitve vode, pri čemer bi bile enakopravno upoštevane potrebe vseh ljudi, živečih v tej regiji, izjemno pomembno za trajni mir in stabilnost na Bližnjem vzhodu;
9.
obenem meni, da je treba v akcijske načrte evropske sosedske politike, pripravljene z Izraelom, Jordanijo in palestinsko upravo, vključiti jasna in specifična sklicevanja na sanacijski proces za to območje; močno spodbuja Komisijo, naj sproži skupno študijo o reki Jordan;
10.
naroči svojemu predsedniku, naj to resolucijo posreduje Svetu, Komisiji, visoki predstavnici Unije za zunanje zadeve in varnostno politiko, vladam in parlamentom držav članic, odposlancu četverice na Bližnjem vzhodu, knesetu in izraelski vladi, parlamentu in vladi Jordanije, parlamentu in vladi Libanona, predsedniku palestinske nacionalne uprave, palestinskemu zakonodajnemu svetu ter parlamentu in vladi Sirije.
