17.5.2006
PREDLOG SKUPNE RESOLUCIJE
v skladu s členom 115(5) Poslovnika, ki ga vlagajo:
– Astrid Lulling in Bernd Posselt v imenu skupine PPE-DE
– Pasqualina Napoletano in Martine Roure v imenu skupine PSE
– Graham Watson, Alexander Lambsdorff in Cecilia Malmström v imenu skupine ALDE
– Raül Romeva i Rueda in Eva Lichtenberger v imenu skupine Verts/ALE
– Bastiaan Belder v imenu skupine IND/DEM
– Cristiana Muscardini, Konrad Szymański in Roberts Zīle v imenu skupine UEN
in ki nadomesti predloge naslednjih političnih skupin:
– ALDE (B6‑0284/2006)
– Verts/ALE (B6‑0285/2006)
o Tajvanu
Resolucija Evropskega parlamenta o Tajvanu
Evropski parlament ,
–
ob upoštevanju svoje resolucije z dne 14. marca 2002, v kateri je pozval, naj Tajvan dobi status opazovalca na letnem zasedanju generalne skupščine Svetovne zdravstvene organizacije maja 2002 v Ženevi,
–
ob upoštevanju svoje resolucije z dne 15. maja 2003, v kateri je pozval, naj Tajvan dobi status opazovalca na 56. zasedanju generalne skupščine Svetovne zdravstvene organizacije,
–
ob upoštevanju svojega poročila z dne 5. septembra 2002 o sporočilu Komisije z naslovom „Evropa in Azija: strateški okvir za okrepljeno partnerstvo“, v katerem priznava potrebo po tesnejšem sodelovanju z Azijo v večstranskih organizacijah, na primer v boju proti virusu HIV/aidsu v regiji prek Svetovne zdravstvene organizacije (SZO), in meni, da bi morale vse demokracije v Aziji, vključno s Tajvanom, imeti možnost sodelovanja v SZO,
–
ob upoštevanju svoje resolucije o odnosih med EU, Kitajsko in Tajvanom ter varnosti na Daljnem vzhodu z dne 7. julija 2005,
–
ob upoštevanju člena 115(5) svojega poslovnika,
A.
ob upoštevanju potrebe po neposredni in neovirani udeležbi v mrežah mednarodnega sodelovanja na področju zdravja, forumih in programih za vse predele sveta, zlasti zaradi povečane nevarnosti, da se različne nalezljive bolezni (npr. aviarna influenca, SARS) razširijo čez meje,
B.
ker je Svetovna zdravstvena organizacija opazovalcem dovolila, da sodelujejo pri njenih dejavnostih,
C.
ker se je tudi Komisija že strinjala z okrepitvijo stikov med Tajvanom in Svetovno zdravstveno organizacijo, če to dovoljujejo pravila SZO; ker si poleg tega Komisija skupaj z državami članicami želi najti praktično rešitev,
D.
ker največja nevarnost za pandemijo influence prihaja iz azijskih držav, kjer se visoko patogeni sev virusa aviarne influence širi že dve leti, kljub stalnim prizadevanjem pristojnih organov, da bi bolezen omejili,
E.
ker se nalezljive bolezni, kot so virus HIV/aids, tuberkuloza, malarija in SARS na svetovni ravni čedalje bolj širijo,
F.
ker bi pandemija zunaj EU pomenila tudi resno nevarnost za zdravje državljanov EU,
G.
ker Tajvan ne bi bil pod zaščito ZN, če bi epidemija izbruhnila na otoku, kar pomeni, da ne bi bilo usklajenega sodelovanja s to državo, čeprav je to bistveno, saj je Tajvan eno najpomembnejših mednarodnih središč v zahodnem Tihem oceanu ter pomembna postaja za milijone ptic selivk,
H.
ker je sistem zdravstvenega varstva na Tajvanu med najboljšimi in najnaprednejšimi v regiji in ker tajvanske oblasti želijo, da bi njihovi strokovnjaki sodelovali na pripravljalnih srečanjih strokovnjakov Svetovne zdravstvene organizacije o stanju glede ptičje gripe,
1.
vztraja, da mora biti Tajvan bolj zastopan v mednarodnih organizacijah, in meni, da ni pravično, da je več kot dvajset milijonov ljudi še naprej izključenih iz svetovne skupnosti;
2.
poziva generalnega direktorja Svetovne zdravstvene organizacije, naj tajvanski center za nadzor bolezni nemudoma vključi v mrežo GOARN (angl. Global Outbreak and Alert Response Network ), da se zagotovi hitra izmenjava bistvenih informacij na regionalni in svetovni ravni;
3.
poziva generalnega direktorja Svetovne zdravstvene organizacije in njene države članice, naj Tajvanu omogočijo neposreden dostop in udeležbo na vseh tehničnih sestankih SZO, ki so pomembni za ohranjanje in izboljšanje javnega zdravja na Tajvanu in drugod po svetu, ter naj mu dovolijo pomembno sodelovanje pri tehničnih dejavnostih in dogodkih ustreznega regionalnega urada SZO;
4.
poziva Ljudsko republiko Kitajsko, naj obravnava možnost, da bi Tajvan dobil status opazovalca v Svetovni zdravstveni organizaciji ali vsaj na generalni skupščini SZO, ki je njen najpomembnejši organ odločanja, da se zaščiti zdravje prebivalcev Tajvana, mednarodnih predstavnikov in tujih državljanov, zaposlenih na otoku, ter celotnega svetovnega prebivalstva;
5.
ponovno poziva Komisijo in države članice, naj podprejo prošnjo Tajvana za status opazovalca v Svetovni zdravstveni organizaciji;
6.
naroči svojemu predsedniku, naj to resolucijo posreduje Svetu, Komisiji, vladam in parlamentom držav članic in držav pristopnic, vladi in parlamentu Ljudske republike Kitajske, tajvanskim oblastem, generalnemu sekretarju ZN in generalnemu direktorju SZO.
