Vprašanje za ustni odgovor O-0117/2010/rev.1
za Komisijo
Člen 115 poslovnika
Claude Moraes
,
Michael Cashman
,
Monika Flašíková Beňová
v imenu skupine S&D Zadeva: Vzajemno priznavanje istospolnih zakonskih zvez in partnerskih skupnosti
Pravica državljanov EU do prostega gibanja, zlasti znotraj okvira, opredeljenega z Direktivo 2004/38/ES , vključuje določbe o prostem gibanju njihovih zakoncev in je v pristojnosti Evropske unije. Poročilo Agencije za temeljne pravice z naslovom Homofobija in diskriminacija zaradi spolne usmerjenosti v državah članicah EU: prvi del - pravna analiza (2008) , pa tudi peticije volivcev in dokazi, ki jih je zbrala civilna družba, kažejo, da velika večina držav članic gostiteljic ne priznava zakonskih zvez ali partnerskih skupnosti, ki jih v skladu z zakonom sklenejo državljani istega spola. To pomeni neizvrševanje direktive 2004/38/ES v celoti in vodi do diskriminatornih situacij v zvezi s fiskalnimi, premoženjskimi in davčnimi zadevami, varstvom in vzgojo otrok, urejanjem stikov, pravico dedovanja in konzularnimi zadevami.
Evropski parlament je v svoji resoluciji o Stockholmskem programu ( P7_TA(2009)0090 ) pozval države članice „naj brez poseganja v nacionalno družinsko zakonodajo zagotovijo svobodo gibanja državljanom EU in njihovim družinam, vključno z registriranimi partnerstvi in zakonskimi zvezami [...] pri tem pa naj se izognejo vsaki diskriminaciji na vseh podlagah, vključno z diskriminacijo na podlagi spolne usmerjenosti“.
V nasprotju s tem sporočilo Komisije z naslovom Akcijski načrt izvajanja stockholmskega programa (KOM(2010)171 in z njim povezano obvestilo 10/139) ne gre tako daleč, da bi predlagalo ukrepe za olajšanje prostega gibanja istospolnih parov, ki so sklenili zakonske zveze ali partnerske skupnosti v skladu z zakonom in za katere bi moral veljati člen 2.2(a)(b) omenjene direktive.
· Ali po mnenju Komisije velja za zakonce, ki sklenejo zakonske zveze v skladu z zakonom v Belgiji, na Nizozemskem, Portugalskem, v Španiji ali na Švedskem, člen 2.2(a) Direktive 2004/38/ES?
· Ali Komisija meni, da nepriznavanje v skladu z zakonom sklenjenih zakonskih zvez med partnerjema istega spola pomeni diskriminacijo zaradi spolne usmerjenosti?
· Ali Komisija ob upoštevanju člena 10 Pogodbe o delovanju Evropske unije meni, da bi moral člen 2.2(a)(b) Direktive 2004/38/ES enako veljati za pare v pravno priznanih zakonskih zvezah in partnerskih skupnostih?
· Kaj bo Komisija naredila glede diskriminacije, s katero se spopadajo istospolni partnerji v pravno priznanih zvezah, ki želijo uveljavljati svojo pravico do svobode gibanja?
UL L 158, 30.4.2004, str. 77.