Vprašanje za čas za vprašanja H-0557/2010
za Svet
Delno zasedanje: november 2010
Člen 116 poslovnika
Georgios Toussas
(GUE/NGL) Zadeva: Nedopustna aretacija člana čilske komunistične partije na podlagi neutemeljenih obtožb
Čilske oblasti so aretirale in preventivno priprle člana čilske komunistične partije Manuela Olateja Céspedesa, ki ga nameravajo izročiti reakcionarni kolumbijski vladi, ker naj bi bil povezan z revolucionarnimi oboroženimi silami Kolumbije (FARC), kar je za demokratične pravice in svoboščine zelo nevaren precedens. Obtožnica proti temu čilskemu komunističnemu borcu, ki je tudi član bolivarskega kontinentalnega gibanja in organizacij, ki podpirajo kolumbijsko ljudstvo, sloni na neutemeljenih in očitno ponarejenih dokazih – o verodostojnosti katerih je izrazil dvom tudi Interpol –, ki izvirajo iz računalnika člana uporniške skupine FARC Raoula Reyesa, umorjenega leta 2008 med nezakonito operacijo pod vodstvom kolumbijske vojske na ekvadorskem ozemlju.
Ali Svet obsoja lov na čarovnice, ki ga po vsej Latinski Ameriki uprizarjajo razne reakcionarne vlade in tajne službe proti ljudskemu gibanju in komunistom, pri čemer uporabljajo ponarejene in neutemeljene dokaze, ki naj bi izhajali iz računalnika Raoula Reyesa?
