7.3.2007
PREDLOG RESOLUCIJE
za zaključek razprave o izjavah Sveta in Komisije
v skladu s členom 103(2) Poslovnika,
ki ga vlagajo José Ignacio Salafranca Sánchez-Neyra, Stefano Zappalà, Karl von Wogau, Tunne Kelam, Vytautas Landsbergis in Bogdan Klich
v imenu skupine PPE-DE
o nerazširjanju in jedrski razorožitvi
Resolucija Evropskega parlamenta o nerazširjanju in jedrski razorožitvi
Evropski parlament ,
–
ob upoštevanju člena 103(2) Poslovnika,
A.
ob upoštevanju svojih predhodnih resolucij o Pogodbi o neširjenju jedrskega orožja (NPT), na katere ponovno opozarja, zlasti na obsežno resolucijo z 10. marca 2005 o pregledni konferenci o pogodbi NPT iz leta 2005,
B.
ob poudarjanju, da evropska varnostna strategija, strategija EU proti širjenju orožja za množično uničevanje in resolucija varnostnega sveta Združenih narodov 1540 poudarjajo pomen neširjenja jedrskega orožja in jedrskega razoroževanja ter širjenje orožja za množično uničevanje in njegovih nosilnih sredstev opisujejo kot eno največjih groženj mednarodnemu miru in varnosti,
C.
ob opozarjanju na izjavo iz poročila visokega odbora za preučitev groženj, izzivov in sprememb pri generalnem sekretarju Združenih narodov z naslovom „Varnejši svet: naša skupna odgovornost“, da „se približujemo točki, na kateri bi lahko slabitev režima neširjenja orožja postala nepovratna, kar bi imelo za posledico njegovo vse večje širjenje“,
1.
ponovno potrjuje svoje stališče, da je pogodba NPT temelj svetovnega režima neširjenja jedrskega orožja, bistvena podlaga za spodbujanje sodelovanja pri miroljubni uporabi jedrske energije ter pomemben element za podporo cilju doseganja jedrske razorožitve in splošne razorožitve v skladu s členom VI pogodbe;
2.
izjavlja, da gre pri vsakem kršenju ali spodkopavanju svetovnega režima neširjenja jedrskega orožja za nespametno in neodgovorno ravnanje v odnosu do preostalega sveta, najsi bo vključeno v pogodbo NPT ali ne;
3.
poziva Svet in Komisijo, naj dejavno sodelujeta pri razpravah na dunajskem srečanju pripravljalnega odbora NPT ter usklajeno, znatno in prepoznavno prispevata za pozitiven rezultat pregledne konference o NPT leta 2010;
4.
poziva Svet, naj predstavi poročilo o napredku na področju izvajanja vsakega od 43 ukrepov, ki so bili sprejeti v skupnem stališču Sveta z dne 25. aprila 2005 o pregledni konferenci o NPT leta 2005, ter seznam novih obveznosti, ki jih Svet želi doseči na pregledni konferenci o NPT leta 2010;
5.
v okoliščinah, v katerih rastejo težnje po kršenju ali spodkopavanju načel pogodbe NPT, poziva vse pogodbenice NPT, zlasti države članice EU, naj bodo načelne in enotne v odnosu do teh kršitev ter dosledno izvajajo ustrezne resolucije varnostnega sveta Združenih narodov in druge zadevne mednarodne sklepe;
6.
naroči svojemu predsedniku, naj to resolucijo posreduje predsedstvu Sveta, Svetu, Komisiji, vladam in parlamentom držav članic, generalnemu sekretarju Združenih narodov ter vsem državam pogodbenicam NPT.
