VPRAŠANJE ZA USTNI ODGOVOR Z RAZPRAVO O-0021/08
v skladu s členom 108 Poslovnika
predložila
Sophia in 't Veld
, v imenu skupine ALDE
za Komisijo
Zadeva: Varstvo podatkov in pravice potrošnikov
Na predstavitvi 21. januarja 2008 je odbor LIBE obravnaval uporabo osebnih podatkov v namene vedenjskega ciljanja (behavioural targeting), posebno pozornost pa je posvetil nastanku novih internetnih trgovinskih dejavnosti, ki združujejo iskalnike in oglaševanje, na primer združitev družb Google in DoubleClick ter Microsoftova ponudba za prevzem družbe Yahoo!.
Odbor LIBE je pri tem opozoril na naslednje:
osebni podatki so blago, pa tudi osnovni element za komercialno vedenjsko ciljanje; varstvo podatkov je zato treba obravnavati tudi v luči varstva potrošnikov; osebni podatki veljajo za blago, številna internetna podjetja v Evropi pa ne izpolnjujejo osnovnih načel varstva podatkov, začrtanih v direktivah 95/46/ES in 2002/58/ES , zaradi tega nekateri nacionalni organi za varstvo podatkov sprejemajo sklepe, s katerimi nameravajo izboljšati varstvo osebnih podatkov; tudi vladne agencije čedalje pogosteje segajo po osebnih in obdelanih podatkih, kot so uporabniški profili, zbrani in shranjeni v komercialne ali zasebne namene, ter jih uporabljajo za postopke kazenskega pregona in v druge namene; takšni podatki in profili so na voljo tudi v drugih državah, ne samo v državi, kjer so bili pridobljeni; sprejeti je treba vseevropsko strategijo in jasna zavezujoča načela; glede na naravo interneta je nujno treba določiti svetovne standarde.
Komisarka Neelie Kroes v odgovoru na vprašanje P-6245/07 navaja, da bo Komisija v skladu z uredbo (ES) št. 139/2004 preučila vpliv združitve družb Google in DoubleClick na interese potrošnikov. Ali lahko Komisija v vlogi varuha pogodb glede na to, da za pravice potrošnikov do varstva podatkov še vedno veljata direktivi 95/46/ES in 2002/58/ES, ter ob upoštevanju evropske listine o temeljnih pravicah, zlasti členov 7 in 8 o pravici do zasebnosti, odgovori na naslednja vprašanja:
Ali mora internetna industrija za storitve, ki so na voljo v EU, upoštevati evropsko zakonodajo o varstvu podatkov?
Ali je zaščita osebnih podatkov tudi vprašanje blaginje potrošnikov in ali imajo potrošniki na konkurenčnem trgu pravico do visokega standarda zasebnosti?
Ali morajo vse politike in odločitve EU, vključno s konkurenčno politiko in varstvom potrošnikov, spoštovati temeljne pravice EU in izpolnjevati predpise za varstvo podatkov?
Ali bo Komisija prevzela pobudo in v sodelovanju z Evropskim parlamentom ter delovno skupino iz člena 29 skupaj z ameriško zvezno komisijo za trgovino pripravila čezatlantska načela za varstvo podatkov, ki bi se zgledovala denimo po http://www.ftc.gov/os/2007/12/P859900stmt.pdf ?
UL L 281, 23.11.1995, str. 31 UL L 201, 31.7.2002, str. 37 UL L 24, 29.1.2004, str. 1