30.9.2008
PREDLOG RESOLUCIJE
k izjavi Komisije
v skladu s členom 103(2) poslovnika,
ki ga predlagajo Cristiana Muscardini, Eugenijus Maldeikis, Ģirts Valdis Kristovskis, Jan Tadeusz Masiel, Seán Ó Neachtain in Ryszard Czarnecki
v imenu skupine UEN
o prihodnosti razvojne agende, ki jo je v Dohi sprejela Svetovna trgovinska organizacija
Resolucija Evropskega parlamenta o prihodnosti razvojne agende, ki jo je v Dohi sprejela Svetovna trgovinska organizacija
Evropski parlament ,
–
ob upoštevanju ministrske deklaracije iz Dohe v okviru Svetovne trgovinske organizacije z dne 14. novembra 2001,
–
ob upoštevanju svojih prejšnjih resolucij o razvojni agendi iz Dohe,
–
ob upoštevanju člena 103(2) svojega poslovnika,
A.
ker so se pogovori na ministrski ravni v okviru Svetovne trgovinske organizacije za zaključek kroga iz Dohe prekinili konec julija 2008,
B.
ker je bil pri približevanju članic Svetovne trgovinske organizacije k sklenitvi sporazuma dosežen določen napredek,
C.
ker morajo interesi držav v razvoju, zlasti najmanj razvitih držav, ter zavezanost vseh članic Svetovne trgovinske organizacije razvojnemu krogu ostati v središču pogajanj,
D.
ker bi lahko neuspeh pri sklenitvi dogovora resno ogrozil verodostojnost večstranskega trgovinskega sistema in s tem same Svetovne trgovinske organizacije,
E.
ker postaja zaključek razvojne agende iz Dohe ob nadaljnjem slabšanju gospodarskih in finančnih obetov vse bolj pomemben,
1.
je resno razočaran in zaskrbljen zaradi zastoja srečanj na ministrski ravni v okviru Svetovno trgovinske organizacije julija letos;
2.
ponovno potrjuje polno zavezanost večstranskemu pristopu k trgovinski politiki in k takšni Svetovni trgovinski organizaciji, ki bo lahko zagotavljala uravnotežen izid za mednarodno trgovino na podlagi polnega spoštovanja razvojnih ciljev tisočletja;
3.
je prepričan, da bi bil uspešen zaključek pogajalskega kroga iz Dohe dejavnik stabilnosti v trenutnem stanju gospodarske in finančne krize; ostaja trdno zavezan razvojni agendi iz Dohe, saj se mora Svetovna trgovinska organizacija po zaključku tega kroga nujno spoprijeti z globalnimi izzivi, povezanimi z varnostjo hrane ter energetskimi in podnebnimi spremembami;
4.
se v celoti zaveda težavnosti enotne zaveze; pozdravlja napredek, ki je bil doslej dosežen na pogajanjih in ki naj bi zagotavljal pomembno in čvrsto osnovo za prihodnje srečanje v okviru nadaljevanja kroga pogajanj iz Dohe in za njegov uspešen zaključek;
5.
poziva Evropsko unijo in Združene države ter skupino G-20, kot pomembne nove gospodarske akterje, da prevzamejo odgovornost na potekajočih pogajanjih ter v celoti spoštujejo duh razvojnega kroga ter si v polni meri prizadevajo doseči dogovor do konca leta, da bo v letu 2009 še mogoče zaključiti razvojno agendo iz Dohe; ponovno poudarja pomen razlikovanja med državami v razvoju in prihajajočimi državami;
6.
poziva Indijo in Združene države, naj nemudoma poiščejo politično rešitev za posebni zaščitni mehanizem ter s tem zagotovijo pravično ravnotežje med potrebami na področju trgovine in razvoja, ki bo omogočilo obravnavo in rešitev drugih kmetijskih vprašanj, kot so razširitev tarifnih kvot, poenostavitev tarif in subvencije za bombaž kot tudi vprašanja v zvezi z dostopom na nekmetijske trge in storitvami;
7.
meni, da težave razvojne agende iz Dohe opozarjajo na potrebo, da se po zaključku teh pogajanj nujno obravnava vprašanje reforme Svetovne trgovinske organizacije, da se poveča njeno učinkovitost, preglednost in demokratično legitimnost ter vključenost v širšo zasnovo globalnega upravljanja; ponovno poudarja potrebo po usmerjeni tehnični pomoči in krepitvi zmogljivosti za pomoč državam v razvoju, da učinkovito sodelujejo pri razvojni agendi iz Dohe;
8.
poziva Komisijo in Svet, naj skleneta dogovor ter zagotovita polno sodelovanje Evropskega parlamenta pri mednarodnih trgovinskih pogajanjih Evropske unije;
9.
naroči svojemu predsedniku, naj to resolucijo posreduje Komisiji, Svetu, vladam in parlamentom držav članic in generalnemu direktorju Svetovne trgovinske organizacije.
