Zakonodaja za kakovostno hrano
Kmetijstvo
2010-03-25 - 16:41
Po mnenju evropskih parlamentarcev daje obvezno označevanje kmetijskih izdelkov potrošnikom pomembne informacije o kakovostni hrani in lahko pomaga pri izboljšanju konkurenčnosti proizvajalcev. Zaščita evropskih oznak geografskega porekla in ukrepi proti ponaredkom tradicionalnih specialitet pa so pomembna varovalka za zagotavljanje kakovosti, zato je na tem področju nujna nova zakonodaja.
Resolucija, ki jo je pripravil poslanec Giancarlo SCOTTÀ (EFD, IT), prinaša predloge za izboljšanje kakovosti hrani in zvišanje dodane vrednosti v evropskih regijah. Dokument je odgovor na posvetovalno poročilo Komisije o evropski politiki za zdravo hrano in je kot tak del širše parlamentarne razprave o reformi skupne kmetijske politike.
Med razpravo v sredo je poročevalec med drugim dejal, da je "poudarjanje kakovosti hrane lahko eden od odgovorov na globalizacijo trgov in priložnost za številna manj razvita območja". Komisar za kmetijstvo Dacian Ciolos pa je napovedal, da bo Komisija še letos predstavila zakonodajni predlog o kakovosti hrane.
Varovanje oznak porekla
Poslanci so se strinjali, da mora sedanji sistem geografskih oznak ostati v veljavi, še posebej oba instrumenta, ki sta v uporabi - zaščitena označba porekla in zaščitena geografska označba. Zaščitena označba porekla je namenjena za izdelke, ki so v celoti narejeni na določenem geografskem območju; zaščitena geografska označba pa velja za izdelke, tesno povezane z določenim območjem, kjer poteka vsaj ena stopnja njihove proizvodnje.
Parlamentarna resolucija predlaga, da bi morali konzorciji imetnikov pravic geografske označbe sodelovati pri usklajevanju proizvajalcev in s tem omogočiti pravičnejše ravnotežje med količino proizvodov, ki se posredujejo na trg, in količino, ki jo ta lahko sprejme. Tako bi bila tudi bolje zagotovljena trajnost različnih stopenj proizvodnje, predelave in distribucije.
Pravila Svetovne trgovinske organizacije
Poslanci se še zavzemajo, da bi bilo treba večjo zaščito geografskih označb doseči tudi znotraj STO, in sicer s hkratno razširitvijo zaščite iz člena 23 sporazuma TRIPS na vse geografske označbe in z vzpostavitvijo pravno obvezujočega večstranskega registra geografskih označb.
Država porekla
Pri svežih kmetijskih proizvodih bi bilo treba po mnenju poslancev navesti državo porekla, pri predelanih proizvodih z eno samo sestavino pa območje porekla te osnovne kmetijske surovine. S tem bi zagotovili večjo preglednost in sledljivost proizvodov. Poleg oznak na proizvodih bi bilo treba preučiti tudi druge načine obveščanja, na primer prek interneta, črtnih kod ali ob nakupu.
Parlament še poziva Komisijo, naj preuči možnosti za uporabo novih orodij za informiranje potrošnikov, vključno z evropskim logotipom za kakovost.
20100324IPR71285
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
