Letališke pristojbine: dodatne stroške naj krijejo države članice
Promet
Plenarno zasedanje
2010-05-05 - 18:35
Vse dodatne stroške varnostnih ukrepov, ki so strožji od skupnih evropskih zahtev, bi morale po mnenju poslancev kriti države članice. Dopolnila k zakonodajnemu predlogu direktive o pristojbinah za varovanje v letalstvu, ki jih je Parlament sprejel v sredo, so v nasprotju s stališči številnih držav članic v Svetu, zato se bodo usklajevanja nadaljevala tudi v drugem branju.
Poslanci se zavzemajo, da naj države članice še naprej same odločajo, kako bodo razdelile stroške osnovnih ukrepov (detektorji kovin in razstreliva, psi za odkrivanje eksploziva, telesni pregledi), če bi uvedle dodatne ukrepe, ki niso na skupnem seznamu (kot so na primer telesni skenerji), pa bi morale tudi pokriti njihove stroške.
Številne članice Unije nasprotujejo predlogu direktive, ki predvideva financiranje varnostnih ukrepov iz proračuna, saj imajo sedaj pravico, da same odločajo, kdo je končni plačnik. Letališča te stroške večinoma obračunajo letalskim družbam, te pa jih prenesejo na potnike s ceno vozovnic.
Pristojbine za varnost ne smejo biti višje od dejanskih stroškov
Uredba iz leta 2008 omogoča potnikom, da na končnem računu dobijo izpis, kolikšen delež voznine predstavljajo stroški za varnost. Predlog nove direktive pa izrecno predpisuje, da se lahko te pristojbine uporabijo samo kritje stroškov varnostnih ukrepov in jih ne smejo presegati.
Med dopolnili je tudi zahteva, da bi morali stroške izračunati na podlagi objektivnih meril, kot so število potnikov ali maksimalna vzletna teža letala, nikakor pa ne bi smeli zajemati stroškov splošnega zagotavljanja varnosti, obveščevalnih dejavnosti in dela policije.
Izmenjava informacij med letališči in prevozniki
Direktiva še določa, katere informacije si morajo letališča in prevozniki obvezno deliti, da bi bilo določanje pristojbin v njihovih medsebojnih sporazumih utemeljeno na temeljilo na objektivnih merilih. Informacije o pristojbinah, ki bi jih zaračunavali posamezni prevozniki ali letališča, bi morale biti javno dostopne, vse ostale pa opredeljene kot poslovna ali uradna skrivnost.
Parlament je resolucijo sprejel s 613 glasovi za, 7 proti in 16 vzdržanimi glasovi.
20100504IPR74095
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
