P7_TA(2009)0023
Kazahstan: primer Jevgenija Žovtisa
B7-0062 , 0064 , 0066 in 0069/2009
Resolucija Evropskega parlamenta z dne 17. septembra 2009 o primeru Jevgenija Žovtisa v Kazahstanu
Evropski parlament
, –
ob upoštevanju svojih prejšnjih resolucij o Kazahstanu in republikah osrednje Azije,
–
ob upoštevanju svoje resolucije z dne 20. februarja 2008 o strategiji EU za osrednjo Azijo UL C 184 E, 6.8.2009, str. 49.
,
–
ob upoštevanju strategije Evropske unije za novo partnerstvo z osrednjo Azijo, ki jo je sprejel Evropski svet dne 23. junija 2007,
–
ob upoštevanju strateškega dokumenta Komisije za pomoč osrednji Aziji (2007–2013),
–
ob upoštevanju sklepov desetega srečanja sveta za sodelovanje med EU in Kazahstanom,
–
ob upoštevanju sklepov osmega srečanja odbora za parlamentarno sodelovanje med EU in Kazahstanom 31. marca 2008 v Bruslju,
–
ob upoštevanju Sporazuma o partnerstvu in sodelovanju med ES in Kazahstanom UL L 196, 28.7.1999, str. 3.
, ki je začel veljati 1. julija 1999,
–
ob upoštevanju člena 122(5) svojega Poslovnika,
A.
ker se odnosi in sodelovanje med EU in Kazahstanom na vseh ravneh stalno krepijo; ker ima Kazahstan ključno vlogo pri stabilnosti in varnosti osrednje Azije in gospodarskem razvoju celotne regije,
B.
ker bo leta 2010 Kazahstan prevzel vodstvo Organizacije za varnost in sodelovanje v Evropi (OVSE); ker bo ta položaj povečal prepoznavnost in odgovornost te države na področjih demokracije in človekovih pravic; ker je OVSE pozvala Kazahstan, naj še pred začetkom predsedovanja poglobi demokratične reforme,
C.
ker so kljub tej pomembni mednarodni nalogi v zadnjih mesecih zaostritve omejitev, ki so jim izpostavljeni mediji, in porast spornih kazenskih pregonov poslabšale notranje razmere v Kazahstanu,
D.
ker je bil 3. septembra 2009 Jevgenij Žovtis, direktor kazahstanskega mednarodnega urada za človekove pravice in pravno državo ter pomemben zagovornik človekovih pravic, obsojen za uboj, ker je 26. julija 2009 s svojim vozilom do smrti povozil pešca, ter je bil obsojen na prestajanje 4-letno bivanje v kazenski koloniji;
E.
ker je bil 27. julija 2009 Jevgenij Žovtis naveden kot priča v policijski preiskavi, ki se je začela ta dan; ker se je položaj Jevgenija Žovtisa v preiskavi spremenil in je 28. julija 2009 postal osumljenec, vendar njegova skupina zagovornikov o tem ni bila obveščena vse do 14. avgusta 2009, kar je neposredna kršitev kazahstanskega prava,
F.
ker je Urad OVSE za demokratične institucije in človekove pravice izjavil, da je mogoče, da so dvomljivi postopki kršili Žovtisovo pravico do pravičnega sojenja, kakor jo zagotavljajo kazahstanska ustava, obveznosti te države do organizacije OVSE in temeljni mednarodni standardi,
G.
ker je na srečanjih organizacije OVSE Jevgenij Žovtis opisal zlorabe človekovih pravic v svoji državi ter izrazil dvome o njeni primernosti, da predseduje organizaciji, ki je posvečena spoštovanju demokratičnih načel,
H.
ker so bile v preteklosti izražene resne skrbi o sojenjih drugim kazahstanskim aktivistom za človekove pravice in njihovih posledičnih zaprtjih, vključno z Ramazanom Jesergepovom in Sergejem Duvanovom,
I.
ker je junija 2008 in nato spet maja 2009 kazahstanski zunanji minister Marat Tažin v zvezi z bližajočim se predsedovanjem njegove države organizaciji OVSE pozval k izboljšanjem pri krepitvi in spoštovanju človekovih pravic v Kazahstanu,
J.
ker člen 2 Sporazuma med EU in Kazahstanom o partnerstvu in sodelovanju zahteva, da se pokaže spoštovanje za demokracijo, načela mednarodnega prava in človekove pravice,
1.
ne dvomi v neodvisnost pravosodnega sistema, ki je ključen dejavnik vsake demokracije, vendar vseeno izraža hudo zaskrbljenost nad vodenjem preiskave o tragični nesreči in sojenjem, ki je sledilo, ter želi opozoriti na trditve, da med sojenjem ni bilo dovoljeno izvajanje dokazov v korist obrambe Jevgenija Žovtisa;
2.
poziva kazahstanske oblasti, naj nemudoma in s popolnim spoštovanjem transparentnosti in pravne države izvedejo novo celovito in pošteno preiskavo okoliščin v zvezi z nesrečo ter naj ustrezno ponovno preučijo obsodbo in kazen Jevgenija Žovtisa;
3.
poziva kazahstanske oblasti, naj dajo uradne podatke o primeru Jevgenija Žovtisa in naj mu zagotovijo pravično sojenje, vključno s pravico do pritožbe v skladu s kazahstanskim pravom;
4.
opozarja na močne zadržke, ki so jih leta 2007, ko je bila objavljena odločitev, da se tej državi podeli predsedstvo organizacije OVSE, izrazile organizacije za človekove pravice v zvezi z dejansko pripravljenostjo kazahstanske vlade na napredek, in pričakuje, da si bodo kazahstanske oblasti kar se da prizadevale za izboljšanje in za znatno napredovanje pri demokratizaciji in človekovih pravicah, preden prevzamejo predsedovanje organizaciji OVSE;
5.
v zvezi s tem poziva Komisijo, naj poveča pomoč EU Kazahstanu in sodelovanje z njim na teh področjih, da se kazahstanska vlada boljše pripravi k sprejetju te pomembne mednarodne naloge;
6.
poziva Svet, naj zavzame trdno stališče pri sprožitvi tega vprašanja pri kazahstanskih oblasteh ter zlasti naj sproži vprašanje primera Jevgenija Žovtisa v okviru dialoga o človekovih pravicah med EU in Kazahstanom, katerega drugi krog je napovedan za 21. oktober 2009, in srečanja Sveta za sodelovanje med EU in Kazahstanom sredi novembra 2009;
7.
poziva Komisijo, naj pospeši svoje načrte in programe v Kazahstanu v okviru instrumenta za demokracijo in človekove pravice;
8.
naroči svojemu predsedniku, naj to resolucijo posreduje Svetu, Komisiji, generalnemu sekretarju Združenih narodov, posebnemu predstavniku EU za osrednjo Azijo, Organizaciji za varnost in sodelovanje v Evropi, Svetu Evrope ter vladi, parlamentu in predsedniku Kazahstana.
