29.4.2009
PREDLOG RESOLUCIJE
k izjavi Sveta in Komisije
v skladu s členom 103(2) poslovnika,
ki ga predlagata André Brie in Jiří Maštálka
v imenu skupine GUE/NGL
o razmerah v Moldaviji po volitvah 5. aprila 2009
Resolucija Evropskega parlamenta o razmerah v Moldaviji po volitvah 5. aprila 2009
Evropski parlament ,
–
ob upoštevanju izjave o predhodnih ugotovitvah in sklepih mednarodne misije Organizacije za varnost in sodelovanje v Evropi (OVSE) za opazovanje parlamentarnih volitev v Moldaviji 5. aprila 2009,
–
ob upoštevanju člena 103(2) svojega poslovnika,
A.
ker je mednarodna misija OVSE za opazovanje volitev prišla do sklepa, „da so parlamentarne volitve 5. aprila 2009 potekale v ozračju, ki je bilo na splošno pluralno, volivcem so ponudile različne politične alternative ter so izpolnjevale številne obveznosti do OVSE in Sveta Evrope“; ker je misija ugotovila tudi, „da so potrebna dodatna prizadevanja, tudi na zakonodajni ravni, s katerimi bi zagotovili, da bi volilni proces potekal brez neupravičenih upravnih posredovanj, zagotovili popolno spoštovanje svobode izražanja in dostop do informacij ter povečali zaupanje javnosti v ta proces“,
B.
ker je bilo po ostrih protestih opravljeno ponovno štetje glasov, oddanih 5. aprila,
C . ker je po parlamentarnih volitvah več tisoč protestnikov vdrlo v poslopje predsedniške uprave in v parlament; ker so bili vladni uradi opustošeni in so protestniki – medtem ko so preplavili poslopja – metali skozi okna dokumente in računalnike; ker so protestniki mahali z zastavami sosednje Romunije ter z modrimi in rumenimi zastavami EU,
D.
ker je v spopadih med protestniki in policijo ena oseba umrla, približno 200 ljudi pa je bilo aretiranih; ker obstajajo poročila, da je policija uporabila prekomerno silo ter da je v priporih prihajalo do mučenja in drugega nečloveškega in ponižujočega ravnanja; ker oblasti niso objavile ustreznih podatkov o tem, kdo je še priprt in kje; ker so bili tuji novinarji zavrnjeni na mejah, dostop do več opozicijskih spletnih strani pa je bil onemogočen,
E.
ker je moldavski predsednik Vladimir Voronin prosil visokega predstavnika EU za skupno zunanjo in varnostno politiko Javierja Solano, naj v Moldavijo napoti delegacijo, da bi opravila preiskavo množičnih protestov v Kišinjevu 7. aprila ter poznejše opustošenje poslopij predsedniške uprave in parlamenta; ker je Moldavijo obiskala delegacija Evropskega parlamenta,
1.
pozdravlja dejstvo, da so volitve za peti sklic parlamenta Republike Moldavije potekale mirno in urejeno ter v ozračju, ki je bilo na splošno pluralno, in da so se ujemale z obveznosti do OVSE in Sveta Evrope;
2.
pozdravlja odločitev osrednje volilne komisije Republike Moldavije, da dovoli preverjanje seznamov volivcev; ugotavlja, da je moldavsko ustavno sodišče potrdilo rezultate parlamentarnih volitev po ponovnem štetju ter potrdilo zmago Komunistične stranke z nespremenjeno večino 49,48 %; meni, da je bil to pomemben korak za utrjevanje zaupanja;
3.
poziva vse stranke v Moldaviji, naj sprejmejo demokratično voljo moldavskega prebivalstva;
4.
poudarja, da je mogoče sedanji konfliktni položaj rešiti le z dialogom in ustavnimi postopki ter poziva vse stranke, naj se še naprej izogibajo uporabi sile ali podžigajočih govorov;
5.
poziva Romunijo in druge države sosede Moldavije, naj bodo zadržane, naj spoštujejo suverenost Moldavije in naj se ne vmešavajo v notranje zadeve te države; poziva k normalizaciji odnosov med Romunijo in Moldavijo;
6.
obsoja odgovorne za izgrede, ki so se v Kišinjevu zaostrili v dneh po volitvah; poziva k temeljiti preiskavi teh dogodkov; poziva moldavske oblasti, naj zagotovijo, da se bo vsakomur, ki bo utemeljeno prepoznan kot odgovoren, pošteno sodilo;
7.
poziva moldavske oblasti, naj zagotovijo hitro in temeljito preiskavo vseh obtožb o pretirani uporabi sile s strani policije ter o mučenju in drugemu slabemu ravnanju; poziva moldavske oblasti, naj odgovorne privedejo pred sodišče in zagotovijo, da vsi, za katere se ugotovi, da so bili žrtve tovrstnih kršitev pravic, prejmejo pravično in primerno odškodnino ter da so popolnoma rehabilitirani;
8.
poziva moldavske oblasti, naj zagotovijo popolno spoštovanje temeljnih svoboščin in človekovih pravic, vključno s pravicami do mirnega zborovanja, dostopa do informacij in svobodo izražanja;
9.
naroči svojemu predsedniku, naj to resolucijo posreduje Svetu, Komisiji, visokemu predstavniku EU za skupno zunanjo in varnostno politiko, državam članicam, vladi in parlamentu Moldavije, vladi in parlamentu Rusije ter OVSE.
