A7-0179/2010
3.6.2010
POROČILO
o predlogu Sklepa Evropskega parlamenta in Sveta o uporabi Evropskega sklada za prilagajanje globalizaciji v skladu s točko 28 Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju
(KOM(2010)0205 – C7‑0117/2010 – 2010/2068(BUD))
Odbor za proračun
Poročevalka: Barbara Matera
PE 441.295v02-00
VSEBINA
PREDLOG RESOLUCIJE EVROPSKEGA PARLAMENTA.....................................................3
PRILOGA: SKLEP EVROPSKEGA PARLAMENTA IN SVETA.............................................5
OBRAZLOŽITEV.......................................................................................................................7
PRILOGA: PISMO ODBORA ZA ZAPOSLOVANJE IN SOCIALNE ZADEVE...................10
IZID KONČNEGA GLASOVANJA V ODBORU...................................................................12
PREDLOG RESOLUCIJE EVROPSKEGA PARLAMENTA
o predlogu Sklepa Evropskega parlamenta in Sveta o uporabi Evropskega sklada za prilagajanje globalizaciji v skladu s točko 28 Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju
( KOM(2010)0205 – C7‑0117/2010 – 2010/2068(BUD) )
Evropski parlament ,
– ob upoštevanju predloga Komisije Evropskemu parlamentu in Svetu ( KOM(2010)0205 – C7 0117/2010),
– ob upoštevanju Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju
UL C 139, 14.6.2006, str. 1. ter zlasti točke 28 tega sporazuma,
– ob upoštevanju Uredbe (ES) št. 1927/2006 Evropskega parlamenta in Sveta z dne 20. decembra 2006 o ustanovitvi Evropskega sklada za prilagoditev globalizaciji
UL L 406, 30.12.2006, str. 1. (uredba ESPG),
– ob upoštevanju poročila Odbora za proračun ( A7-0179/2010 ),
A. ker je Evropska unija vzpostavila primerne zakonodajne in proračunske instrumente za zagotavljanje dodatne podpore delavcem, ki so jih prizadele posledice velikih strukturnih sprememb v svetovnih trgovinskih tokovih, ter za pomoč pri njihovi ponovni vključitvi na trg dela,
B. ker za vloge, predložene po 1. maju 2009, je bilo področje uporabe ESPG razširjeno na podporo delavcem, ki so postali presežni neposredno zaradi svetovne finančne in gospodarske krize,
C. ker mora biti finančna pomoč Evropske unije za presežne delavce dinamična ter na razpolago čim hitreje in na najučinkovitejši način v skladu s skupno izjavo Evropskega parlamenta, Sveta in Komisije, ki je bila sprejeta na usklajevalnem sestanku 17. julija 2008, in ob upoštevanju medinstitucionalnega sporazuma z dne 17. maja 2006 glede sprejetja sklepov za uporabo ESPG,
D. ker je Španija zahtevala pomoč v zvezi z 585 presežnimi delavci v 36 podjetjih, ki delujejo v panogi, razvrščeni v oddelek 16 NACE Revizija 2 ("Proizvodnja lesa in izdelkov iz lesa in plute, razen pohištva; proizvodnja izdelkov iz slame in protja"), v regiji Castilla-La Mancha na ravni NUTS II
ESPG/2009/020 ES/Castilla-La Mancha. ,
E. ker vloga izpolnjuje merila za upravičenost do pomoči, določena v uredbi ESPG,
1. od zadevnih institucij zahteva, naj združijo vse potrebne moči za pospešitev uporabe sredstev ESPG;
2. opozarja, da so institucije zavezane zagotoviti nemoten in hiter potek postopka za sprejetje sklepov o uporabi ESPG, iz katerega se zagotavlja enkratna in časovno omejena individualna podpora za delavce, ki so postali presežni zaradi globalizacije ter finančne in gospodarske krize; poudarja, da lahko ESPG odigra vlogo pri ponovnem vključevanju presežnih delavcev na trg dela;
3. v skladu s členom 6 uredbe ESPG poudarja, da je treba zagotoviti, da se s sredstvi tega sklada podpira ponovno vključevanje posameznih presežnih delavcev v proces zaposlovanja; poudarja, da pomoč iz ESPG ne nadomešča ukrepov, za katere so odgovorna podjetja na podlagi nacionalne zakonodaje ali kolektivnih pogodb, niti ukrepov za prestrukturiranje podjetij oziroma sektorjev;
4. ugotavlja, da so med informacijami iz usklajenega svežnja prilagojenih storitev, za katere je predvideno financiranje iz ESPG, tudi natančne informacije o njihovem dopolnjevanju z ukrepi, ki se financirajo iz strukturnih skladov, in ponovno poziva, naj se v letnih poročilih predstavi tudi primerjalna ocena teh podatkov;
5. glede uporabe sredstev ESPG opozarja, da se je treba vzdržati sistematičnega prerazporejanja sredstev za plačila iz ESPG, ker je bil ESPG oblikovan kot poseben ločen instrument z lastnimi cilji in roki;
6. opozarja, da bi morali delovanje in dodano vrednost ESPG oceniti v okviru splošne ocene programov in drugih različnih instrumentov, vzpostavljenih z medinstitucionalnim sporazumom z dne 17. maja 2006, med vmesnim pregledom večletnega finančnega okvira 2007–2013;
7. pozdravlja novo obliko predloga Komisije, kjer se v obrazložitvenem memorandumu podajajo jasne in natančne informacije o vlogi, analizirajo merila za upravičenost do pomoči ter pojasnjujejo razlogi za odobritev vloge, kar je v skladu z zahtevami Parlamenta;
8. odobri sklep, priložen tej resoluciji;
9. naroči svojemu predsedniku, naj podpiše ta sklep skupaj s predsedujočim Svetu ter poskrbi za njegovo objavo v Uradnem listu Evropske unije;
10. naroči svojemu predsedniku, naj resolucijo skupaj s prilogo posreduje Svetu in Komisiji.
PRILOGA: SKLEP EVROPSKEGA PARLAMENTA IN SVETA
z dne xx. maja 2010
o uporabi sredstev Evropskega sklada za prilagoditev globalizaciji v skladu s točko 28 Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju
EVROPSKI PARLAMENT IN SVET EVROPSKE UNIJE STA –
ob upoštevanju Pogodbe o delovanju Evropske unije,
ob upoštevanju Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju
UL C 139, 14.6.2006, str. 1. , zlasti točke 28 tega sporazuma,
ob upoštevanju Uredbe (ES) št. 1927/2006 Evropskega parlamenta in Sveta z dne 20. decembra 2006 o ustanovitvi Evropskega sklada za prilagoditev globalizaciji
UL L 406, 30.12.2006, str. 1. ter zlasti člena 12(3) te uredbe,
ob upoštevanju predloga Evropske komisije
UL C […], […], str. […]. ,
ker:
(1) je bil Evropski sklad za prilagoditev globalizaciji (ESPG) ustanovljen za zagotavljanje dodatne podpore presežnim delavcem, ki so jih prizadele posledice velikih strukturnih sprememb v svetovnih trgovinskih tokovih, ter za pomoč pri njihovi ponovni vključitvi na trg dela.
(2) je bilo za vloge, predložene po 1. maju 2009, področje uporabe ESPG razširjeno na podporo delavcem, ki so postali presežni neposredno zaradi svetovne finančne in gospodarske krize.
(3) Medinstitucionalni sporazum z dne 17. maja 2006 omogoča uporabo sredstev ESPG do letne zgornje meje v višini 500 milijonov EUR.
(4) je Španija 9. oktobra 2009 preložila vlogo za uporabo sredstev ESPG v zvezi s presežnimi delavci v 36 podjetjih, razvrščenih v oddelek 16 NACE Revizija 2 („Obdelava in predelava lesa; proizvodnja izdelkov iz lesa, plute, slame in protja, razen pohištva“), v eni regiji po ravni NUTS II, Castilla-La Mancha (ES42) in jo dopolnila z dodatnimi informacijami do 22. februarja 2010. Ta vloga izpolnjuje zahteve za določitev finančnih prispevkov, kakor je določeno v členu 10 Uredbe (ES) št. 1927/2006. Komisija zato predlaga uporabo zneska 1.950.000 EUR.
(5) Zato je treba uporabiti sredstva ESPG, da se zagotovi finančni prispevek za vlogo, ki jo je predložila Španija.
SKLENILA:
Člen 1
V okviru splošnega proračuna Evropske unije za proračunsko leto 2010 se iz Evropskega sklada za prilagoditev globalizaciji (ESPG) uporabi vsota 1.950.000 EUR za sredstva za prevzem obveznosti in sredstva za plačila.
Člen 2
Ta sklep se objavi v Uradnem listu Evropske unije.
V Bruslju/Strasbourgu,
Za Evropski parlament Za Svet
Predsednik Predsednik
OBRAZLOŽITEV
I. Ozadje
Evropski sklad za prilagoditev globalizaciji (ESPG) je bil ustanovljen za dodatno pomoč delavcem, ki so jih prizadele posledice večjih strukturnih sprememb v svetovnih trgovinskih tokovih.
Glede na določbe točke 28 Medinstitucionalnega sporazuma z dne 17. maja 2006 o proračunski disciplini in dobrem finančnem poslovodenju
UL C 139, 14.6.2006, str. 1. ter člena 12 Uredbe (ES) št. 1927/2006
UL L 406, 30.12.2006, str. 1. sklad ne sme preseči najvišjega zneska 500 milijonov EUR, ki izhaja iz rezerve pod skupno zgornjo mejo odhodkov iz prejšnjega leta in/ali iz zapadlih sredstev za prevzem obveznosti iz prejšnjih dveh let, razen tistih, povezanih z razdelkom 1b. Ustrezni zneski bodo vključeni v proračun kot rezerva, takoj ko bodo določene zadostne razlike do zgornje meje in/ali zapadla sredstva za prevzem obveznosti.
Kar zadeva postopek, bo Komisija, da bi omogočila črpanje iz sklada, v primeru pozitivne ocene vloge proračunskemu organu predložila predlog za uporabo sredstev sklada in tudi ustrezno zahtevo za prerazporeditev. Hkrati bodo organizirani tristranski pogovori, na katerih naj bi dosegli sporazum o uporabi sklada in zahtevanih zneskih. Ti tristranski pogovori lahko potekajo v poenostavljeni obliki.
II. Stanje: predlog Komisije
Komisija je 6. maja 2010 sprejela tri nove predloge za sklep o uporabi sredstev ESPG v korist Irske in Španije za podporo ponovnega vključevanja na trg dela tistih delavcev, ki so postali presežni zaradi svetovne finančne in gospodarske krize.
To je deveta vloga, ki jo je treba preučiti v okviru proračuna za leto 2010, in zadeva uporabo skupnega zneska v višini 1.950.000 EUR iz ESPG za Španijo (Castilla- La Mancha). Vloga zadeva 585 presežnih delavcev v 36 podjetjih, ki delujejo v panogi, razvrščeni v oddelek 16 NACE Revizija 2: "Proizvodnja lesa in izdelkov iz lesa in plute, razen pohištva; proizvodnja izdelkov iz slame in protja" v regiji Castilla-La Mancha na ravni NUTS II v devetmesečnem referenčnem obdobju od 1 novembra 2008 do 31. julija 2009.
Ta vloga (primer EGF/2009/020 ES/Castilla-La Mancha) je bila predložena Komisiji 9. oktobra 2009 in je bila do 22. februarja 2010 dopolnjena z dodatnimi informacijami. Vloga je utemeljena na merilih za pomoč iz člena 2(b) Uredbe ESPG, v skladu s katero mora biti odpuščenih vsaj 500 presežnih delavcev v obdobju devetih mesecev v podjetjih, ki delujejo v istem oddelku NACE Revizija 2 v eni regiji ali dveh sosednjih regijah na ravni NUTS II v državi članici, in je bila predložena v roku 10 tednov (člen 5 te uredbe).
Ocena Komisije je temeljila na naslednjih elementih: ocena povezav med presežnimi delavci in velikimi strukturnimi spremembami v svetovnih trgovinskih tokovih ali finančno krizo, nepredvidena narava zadevnih presežnih delavcev, prikaz števila presežnih delavcev in izpolnjevanje meril iz člena 2 (b), obrazložitev nepredvidene narave teh presežnih delavcev, opredelitev podjetij, ki odpuščajo, in delavcev, katerim je pomoč namenjena, zadevno ozemlje, njegovi organi in druge zainteresirane strani, vpliv presežnih delavcev na lokalno, regionalno ali državno stopnjo zaposlenosti, usklajen sveženj prilagojenih storitev, ki jih je treba financirati, vključno z njihovim dopolnjevanjem z ukrepi, financiranimi iz strukturnih skladov, datumi, ko so se prilagojene storitve za prizadete delavce začele izvajati ali naj bi se začele izvajati, in nazadnje postopki za posvetovanje s socialnimi partnerji ter sistemi upravljanja in nadzora.
V skladu z oceno Komisije vloga izpolnjuje merila za upravičenost do pomoči, določene v uredbi ESPG, in zato se priporoča proračunskemu organu, da jo odobri.
Da bi uporabila sredstva sklada, je Komisija proračunskemu organu predložila vlogo za prerazporeditev (DEC 12/2010) skupnega zneska 1.950.000 EUR iz rezerve ESPG (40 02 43) za prevzem obveznosti ter iz proračunskih vrstic ESPG (04 02 17 – konvergenca ESPG) za plačila v proračunske vrstice ESPG (04 05 01).
Glede alternativnih virov zagotavljanja sredstev za plačila je Komisija pojasnila, da se je do zdaj uporabljala praksa, v skladu s katero so se viri za potrebna sredstva za plačila zagotavljali iz proračuna ESPG zaradi „sorodnega“ področja politike, saj so se letne zahteve po sredstvih za plačila iz ESPG do zdaj gibale znotraj 1 % dotacije iz ESPG. Vendar v tej zgodnji fazi proračunskega leta je takšne alternativne vire težko opredeliti. Vendar pa je Komisija za izpolnitev te zahteve pri prihodnjih vlogah za sredstva ESPG pripravljena preučiti možnost iskanja alternativnih virov za odobritve plačil, vsakič ko je to mogoče in ustrezno ter ko ni tveganja, da bi nastale zamude pri obdelavi zahteve za prenos.
Medinstitucionalni sporazum omogoča uporabo sredstev sklada do letne zgornje meje v višini 500 milijonov EUR.
Člen 12(6) uredbe ESPG določa, da 1. septembra ostane na voljo vsaj ena četrtina letnega največjega zneska ESPG, da se zadostijo potrebe do konca leta.
V letu 2010 je proračunski organ že odobril pet predlogov za uporabo sredstev sklada v skupnem znesku 16.338.363 EUR, in sicer v korist Nemčije (Karmann) in Litve (Snaige, gradbeništvo ter sektorja proizvodnje pohištva in proizvodnje oblačil), na razpolago pa je ostal znesek v višini 483.661.637 EUR.
III. Postopek
Komisija je predložila zahtevo za prerazporeditev
DEC 12/2010 z dne 6. maja 2010. , da se v proračun za leto 2010 vnesejo posebna sredstva za prevzem obveznosti in za plačila v skladu z zahtevami točke 28 medinstitucionalnega sporazuma z dne 17. maja 2006.
Tristranski pogovori o predlogu Komisije za sklep o uporabi sredstev ESPG bi lahko potekali v poenostavljeni obliki (izmenjava pisem), kot določa člen 12(5) pravne podlage, razen če sporazum med Parlamentom in Svetom ne bo dosežen.
V skladu z notranjim dogovorom mora Odbor za zaposlovanje in socialne zadeve (EMPL) sodelovati v postopku, da bi zagotovil konstruktivno podporo in prispeval k oceni vlog sklada.
Odbor EMPL je po opravljeni oceni izrazil svoje stališče glede uporabe sklada, kakor je izraženo v priloženem mnenju.
V skupni izjavi, sprejeti na usklajevalnem sestanku 17. julija 2008, so Evropski parlament, Svet in Komisija potrdili, da je treba ob spoštovanju medinstitucionalnega sporazuma zagotoviti hiter postopek sprejemanja sklepov o uporabi sredstev sklada.
PRILOGA: PISMO ODBORA ZA ZAPOSLOVANJE IN SOCIALNE ZADEVE
ES/sg
D(2010)27784
Alain Lamassoure
Predsednik odbora za proračun
ASP 13E158
Predmet : Mnenje o uporabi sredstev Evropskega sklada za prilagoditev globalizaciji za primer ESPG/2009/020/ES/Castilla-La Mancha (KOM(2010) 205 končno)
Spoštovani gospod Lamassoure!
Odbor za zaposlovanje in socialne zadeve (EMPL) in njegova delovna skupina, odgovorna za Evropski sklad za prilagoditev globalizaciji, sta preučila uporabo sredstev omenjenega sklada v primeru ESPG/2009/020 Castilla-La Mancha in sprejela naslednje mnenje.
Odbor EMPL in delovna skupina za ESPG se v zvezi z obravnavanim primerom strinjata z uporabo sredstev iz sklada. Odbor EMPL je imel glede tega nekaj pripomb, ki pa ne ogrožajo predvidene prerazporeditve sredstev.
Razmišljanje odbora EMPL je osredotočeno na naslednje:
a) ker je 585 odpuščenih delavcev v devetmesečnem referenčnem obdobju posledica finančne in gospodarske krize, kar je povzročilo strm padec pri gradbenih dejavnostih v Španiji, to pa je hkrati prizadelo vse pomožne sektorje, vključno z gradbenimi materiali, kot je proizvodnja vrat;
b) ker je imelo odpuščanje znaten učinek na lokalni ravni, saj industrija (v glavnem proizvodnja lesenih vrat) predstavlja 70 % vseh zaposlitev;
c) ker Španija obžaluje, da je regijo prizadelo tudi upadanje števila prebivalstva, pri čemer so imela lahko odpuščanja dodaten negativen učinek na območje;
d) ker je približno 80 % odpuščenih delavcev brez izobrazbe ali pa ima le osnovno izobrazbo, delavci pa niso navajeni na iskanje dela izven svoje domače regije;
Zato Odbor za zaposlovanje in socialne zadeve poziva Odbor za proračun kot pristojni odbor, da v svoj predlog resolucije v zvezi z vlogo Španije vključi naslednje pobude:
1. pozdravlja sveženj storitev, namenjenih posameznim osebam, zlasti ukrepe, ki bodo zagotovili nekvalificiranim delavcem poklicne kvalifikacije; vendar obžaluje, da bo to možnost imelo le 90 delavcev;
2. ponovno opozarja na sporne finančne spodbude za udeležbo na dejavnostih usposabljanja in zahteva oceno uspešnosti teh ukrepov v letnih poročilih Komisije;
3. prav tako podpira pobudo "Nazaj v šolo" in poudarja, da je treba pozorno spremljati takšne ukrepe z namenom uspešne ponovne vključitve na delovni trg;
4. pozdravlja novi odstavek o povezavi operativnega programa španskega Evropskega socialnega sklada z ukrepi, ki jih podpira ESPG; spodbuja države članice in Komisijo, naj še dodatno obdelajo te osnovne informacije, saj so obsežne informacije o dopolnjevanju sredstev ESPG z ukrepi, financiranimi iz drugih strukturnih skladov, v skladu s členom 6 uredbe o ESPG, zelo pomembne za popolno oceno dodatne vrednosti ESPG;
5. ponovno poudarja potrebo dopolnjevanja in usklajevanja vseh ukrepov, namenjenih presežnim delavcem, za popolni razvoj sinergij teh ukrepov;
6. pozdravlja novo in jedrnato predložitev vlog v obliki tabele; čeprav je Komisija napovedala večjo prožnost glede predložitev vlog v novi obliki, obžaluje, da še vedno ni pomembnih informacij o ozadju vlog, ki bi bile pomembne za popolno oceno primera; na primer informacije o usodi podjetij glede zaprtja ali nadaljevanja dejavnosti na nižji stopnji za prebroditev krize, ali sodelovanje s socialnimi partnerji;
7. bi želel izvedeti več o povezavi med študijami, ki ji podpira ESPG, o ekonomskih razmerah in možnostih zaposlitve ter ukrepi, ki so bili sprejeti ob istem času.
Lep pozdrav,
Pervenche Berès
IZID KONČNEGA GLASOVANJA V ODBORU
Datum sprejetja
2.6.2010
Izid končnega glasovanja
+:
–:
0:
26
0
0
Poslanci, navzoči pri končnem glasovanju
Marta Andreasen, Francesca Balzani, Lajos Bokros, Jean-Luc Dehaene, José Manuel Fernandes, Eider Gardiazábal Rubial, Salvador Garriga Polledo, Jens Geier, Ivars Godmanis, Estelle Grelier, Carl Haglund, Jutta Haug, Sidonia Elżbieta Jędrzejewska, Jan Kozłowski, Alain Lamassoure, Vladimír Maňka, Miguel Portas, Dominique Riquet, László Surján, Derek Vaughan, Angelika Werthmann, Jacek Włosowicz
Namestniki, navzoči pri končnem glasovanju
Paul Rübig
Namestniki (člen 187(2)), navzoči pri končnem glasovanju
Peter Jahr, Andres Perello Rodriguez, Britta Reimers
