Parlament: države evroobmočja bi morale zmanjšati primanjkljaje
Evro
2007-07-12 - 13:23
V sredo popoldne sta pred poslanci ločeno nastopila Jean-Claude Juncker, luksemburški premier in vodja Evroskupine, neformalne povezave 13 članic evroobmočja, ter Jean-Claude Trichet, predsednik Evropske centralne banke (ECB). Glavni temi razprav sta bili gospodarsko stanje v evroobmočju ter redno poročilo ECB za leto 2006.
Odgovor na poročilo Komisije o evroobmočju za leto 2007 je pripravil Dariusz ROSATI (PES, PL) , parlament pa v njem priporoča državam članicam s skupno valuto, da izkoristijo ugodne gospodarske razmere za zmanjšanje proračunskih primanjkljajev. V svoji javni porabi bi morale več sredstev nameniti izobraževanju, poklicnemu usposabljanju, raziskavam ter inovacijam. Poslanci še predlagajo nacionalnim zakonodajalcem in regulatorjem, naj bodo pozorni tudi na rast cen nepremičnin, ki lahko vpliva na gospodarsko stanje.
Parlamentarci pozivajo delničarje in nadzorne svete podjetij naj pokažejo odgovornost pri sprejemanju odločitev o plačah ter nagradah za predsednike in člane uprav, saj te plače pogosto rastejo nesorazmerno z rastjo ostalih plač v gospodarskih družbah, kar se lahko razume kot napačen signal in je zato med zaposlenimi težko pričakovati podporo varčevalnim ukrepom.
Parlament priznava, da opredelitev stabilnosti cen v konvergenčnih merilih za prevzem skupne valute evro ni enaka opredelitvi istega merila v ECB in njeni monetarni politiki. Konvergenčna merila namreč ocenjujejo preteklo uspešnost, opredelitev ECB pa je cilj za prihodnost. Poslanci še obžalujejo, da se z merilom inflacije vrednoti vse države članice in ne le držav evroobmočja.
ECB mora ohraniti neodvisnost
Drugo poročilo, ki obravnava letno poročilo ECB za leto 2006, je pripravil Gay MITCHELL (EPP-ED, IE) in ga je parlament sprejel s 506 glasovi za, 64 proti in 41 vzdržanimi glasovi . Dokument ugotavlja, da je gospodarsko okrevanje v evroobmočju že doseglo stopnjo samozadostnosti in ne potrebuje več korenitejših posegov, zato mora biti temu prilagojena tudi politika obrestnih mer, da te ne bi ogrozile nadaljnje rasti. Rast plač bi morala slediti rasti produktivnosti ter ne zavirati odpiranja novih delovnih mest v okolju z nizko inflacijo. Za dolgoročno gospodarsko rast pa je nujna stabilizacija na področju javnih izdatkov, kar je lažje doseči ob konjunkturi.
Dokument dodaja, naj ECB spremlja razvoj na trgu nepremičnin, ki lahko vpliva na gospodarske razmere, poslanci pa so tudi zaskrbljeni zaradi stalne rasti vrednosti evra v primerjavi z drugimi svetovnimi valutami, kar lahko ogrozi izvozno konkurenčnost EU.
Parlament na koncu poudarja podporo ECB, da ohrani neodvisnost in njenim prizadevanjem za stabilnost cen in preprečevanje inflacije. Glede možnosti, da bi banka v prihodnosti postala osrednja točka za dodatne storitve na finančnih trgih pa so poslanci mnenja, da je za izvedbo tovrstne namere že prepozno.
Poslanci želijo tudi več preglednosti in odgovornosti v delovanju ustanove. Primer je izbirni postopek za prosta mesta v izvršilnem odboru ECB; parlament predlaga, da bi moral Svet EU oceniti več kandidatov za položaj, izbranega kandidata pa naj bi na koncu potrdil parlament. Parlamentarci zato ponavljajo zahtevo po objavi povzetkov zapisnikov s sestankov Sveta ECB (glavni organ odločanja banke, ki ga sestavljajo izvršilni odbor in guvernerji centralnih bank članic evroobmočja), vključno z argumenti za in proti sprejetim odločitvam ter opombami, če so bile sprejete soglasno.
20070709IPR08943 Poročilo: Dariusz Rosati - Euroobmočje (2007) Poročilo: Gay Mitchell - Evropska centralna banka (2006)
-//EP//TEXT REPORT A6-2007-0264 0 NOT XML V0//SL
-//EP//TEXT REPORT A6-2007-0266 0 NOT XML V0//SL
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
