Vprašanje za ustni odgovor O-0095/2010
za Komisijo
Člen 115 poslovnika
Sharon Bowles
v imenu Odbora za ekonomske in monetarne zadeve Zadeva: Evropski instrument za finančno stabilnost, evropski mehanizem za finančno stabilizacijo in prihodnji ukrepi
Evropski mehanizem za finančno stabilizacijo je bil ustanovljen 11. maja 2010 (Uredba Sveta (EU) št. 407/2010 ). 7. junija 2010 so države članice iz euroobmočja ustanovile Evropski instrument za finančno stabilnost, ki so mu so zagotovile sredstva do 440 milijard EUR. 18. februarja 2002 je bil vzpostavljen instrument za srednjeročno finančno pomoč za plačilne bilance držav članic (Uredba Sveta (ES) št. 332/2002 ).
1. Ali lahko Komisija pojasni, kaj bi v praksi pomenilo besedilo, ki se nanaša na evropski mehanizem za finančno stabilizacijo in ki se glasi „omejeni na kritje, razpoložljivo v okviru zgornje meje lastnih sredstev za odobritve plačil“ za letni proračun EU in večletni finančni okvir ter v zvezi s 60 milijardami EUR, omenjenih v sklepih sveta Ecofin?
2. Ali je Komisija pripravljena opraviti oceno učinka teh dveh instrumentov ob upoštevanju, da sta morala biti oba, to je evropski instrument za finančno stabilnost in evropski mehanizem za finančno stabilizacijo, ustvarjena hitro in na ad hoc temeljih?
3. Katera varovala preprečujejo morebitne posredne učinke teh instrumentov na sposojanje od Evropske investicijske banke in financiranje z njene strani?
4. Ali ob pogledu nazaj lahko sklepamo, da bi bilo bolje, da bi ta instrumenta obstajala že pred krizo, in česa bi se EU lahko naučila iz nedavne izkušnje, tudi o svojem postopku odločanja?
5. Za kdaj Komisija predvideva zakonodajni predlog o instrumentu za trajno upravljanje dolžniške krize in kakšna bo zakonodajna podlaga zanj?
6. Kako namerava Komisija zagotoviti vključitev Evropskega parlamenta v te nove postopke?
7. Kako bo delovalo usklajevanje med evropskim mehanizmom za finančno stabilizacijo in Mednarodnim denarnim skladom pri določanju obrestnih mer in dodelitvi sredstev ter kakšne bodo posledice njune morebitne neusklajenosti?
8. Kako bodo zadovoljene potrebe držav, ki niso članice euroobmočja, če se evropski mehanizem za finančno stabilizacijo izčrpa?
9. Zakaj je bil člen 122(2) Pogodbe uporabljen kot pravna podlaga za Uredbo (EU) št. 407/2010 in člen 352 (nekdanji člen 308) kot pravna podlaga za Uredbo (ES) št. 332/2002?
UL L 118, 12.5.2010, str. 1 UL L 53, 23.2.2002, str. 1