EP z zavrnitvijo SWIFT za boljše varstvo zasebnosti
Pravosodje in notranje zadeve
2010-02-26 - 15:18
Obrazec za prenos sredstev med bančnimi računi z IBAN in SWIFT kodama. ©BELGA_imagebroker_Bernhard Classen Potem, ko so evropski poslanci 11. februarja zavrnili sporni začasni sporazum med EU in ZDA o posredovanju bančnih podatkov v okviru sistema SWIFT, so ga zunanji ministri EU zdaj tudi uradno preklicali. Razlog za to, da je Parlament prvič uporabil možnost zavrnitve mednarodnega sporazuma, ki jo je dobil z Lizbonsko pogodbo, so bila pomanjkljiva jamstva za zaščito temeljnih pravic in osebnih podatkov državljanov EU.
Zelo uporabni podatki
SWIFT je omrežje, ki več kot 8000 bankam omogoča varen in učinkovit prenos podatkov, ki so pomembni za različne bančne transakcije, npr. prenos denarja med različnimi računi bank iz različnih držav. SWIFT ima na tem področju okoli 80-odstotni tržni delež, pokriva pa 208 držav. Ker so osebne finance zelo pomemben del življenja vsakogar, lahko bančni podatki marsikaj povedo o posamezniku.
Iz vidika boja proti terorizmu gre za zelo uporabne podatke, zaradi česar so ZDA SWIFT že leta 2001, neposredno po terorističnih napadih v New Yorku, s sodno odredbo prisilile, da ameriškim varnostnim službam posreduje bančne podatke ne samo ameriških, ampak tudi večine evropskih bank.
Umik strežnikov iz ZDA
Evropski parlament je vedno znova opozarjal, da ZDA niso nikoli natančno povedale, kako se podatki o bančnih transakcijah evropskih državljanov uporabljajo, kdo ima do njih dostop, kako se hranijo in kakšne pravne zaščite so deležni.
Prvi sporazum o posredovanju bančnih podatkov je bil sicer med EU in ZDA sklenjen leta 2007, potem ko so leta 2006 na dan prišli podatki, da SWIFT, ki ima sedež v Belgiji, evropske bančne podatke že od leta 2001 posreduje ameriškim oblastem.
Nov sporazum, t.j. tisti, ki so ga poslanci zavrnili, je bil potreben zato, ker je SWIFT strežnik s podatki o evropskih bančnih transakcijah prenesel v Švico. To je spremenilo pravni položaj prvotnega sporazuma, zato so se države članice odločile za sklenitev začasnega sporazuma z ZDA, katerega veljavnost naj bi bila devet mesecev. V tem času naj bi se EU in ZDA v sodelovanju s Parlamentom (Lizbonska pogodba namreč slednjemu daje možnost zavrniti sporazum, če se z njim ne strinja) dogovorile o trajnejšem sporazumu.
Burna razprava v EP
Eden izmed razlogov za nezadovoljstvo poslancev je bilo tudi dejstvo, da so članice EU sporazum z ZDA o SWIFT podpisale le nekaj dni preden je v veljavo stopila Lizbonska pogodba, v Parlament pa besedilo poslale slab teden pred 1. februarjem, ko naj bi stopil v veljavo. Pri tem EP sploh ni bil seznanjen s tem, da pogajanja o sporazumu potekajo.
Predsednik Parlamenta Jerzy Buzek je potem, ko so poslanci sporazum zavrnili, strnil njihove argumente: "Večinsko mnenje EP je, da v besedilu sporazuma ni ustreznega ravnotežja med varnostjo in zaščito državljanskih svoboščin ter temeljnih pravic."
Poročevalka EP, ki je v svojem poročilu o sporazumu predlagala njegovo zavrnitev, Jeanine Hennis-Plasschaert (ADLE, NL ), je ob tem dejala, da je izmenjava in uporaba podatkov za protiteroristične namene še vedno potrebna, vendar mora EU pri tem Evropejcem dati razlog za to, da zaupajo tako v povečano varnost kot tudi pravila za upravljanje s podatki.
"Vlade so mislile, da bodo lahko sprejela tako slab sporazum, ki ni v skladu s temeljnimi pravicami," je dejal Martin Schulz (S&D, DE), Ernst Strasser (EPP, AT) pa je menil, da bi morali pri sporazumu enako težo dati tako državljanskim svoboščinam kot varnosti.
Naslednji koraki
Evropska komisija je že sporočila, da bo, kakor hitro bo to mogoče, predstavila nov okvir za pogajanja, pri čemer velja omeniti, da so države članice že izrazile pripravljenost za začetek pogajanj o novem sporazumu o SWIFT.
Članice EU in ZDA na področju boja proti terorizmu sedaj lahko sodelujejo na podlagi sporazuma o vzajemni pravni pomoči, ki omogoča izmenjavo različnih podatkov v skladu z zakonodajami držav članic.
Kaj se je dogajalo s SWIFT?
2001: kot odgovor na teroristične napade leta 2001, začno ZDA uporabljati podatke o bančnih transakcijah
junij 2006: ameriški tisk razkrije, da ZDA dostopajo tudi do podatkov SWIFT
3. oktober 2007: SWIFT vzpostavi podatkovni center v Švici, zaradi česar je potreben sporazum o izmenjavi podatkov med EU in ZDA
13. julij 2009: tisk razkrije, da potekajo pogajanja o novem sporazumu
30. november 2009: Svet EU podpiše sporazum
25. januar 2010: sporazum poslan Parlamentu v potrditev
1. februar 2010: sporazum stopi v veljavo
4. februar 2010: Odbor EP za državljanske svoboščine zavrne sporazum
11. februar: sporazum zavrnjen na plenarnem zasedanju Evropskega parlamenta
20100219STO69260 Evropski poslanci zavrnili sporazum o SWIFT Bodo evropski poslanci v nasprotju z željami ZDA zavrnili sporazum o SWIFT? Resolucija EP o SWIFT, s katero je EP sporazum zavrnil
SL
1
PHOTO
20100225PHT69630.jpg
-//EP//TEXT IM-PRESS 20100128FCS68186 0 NOT XML V0//SL
-//EP//TEXT IM-PRESS 20100205STO68536 0 NOT XML V0//SL
-//EP//TEXT TA P7-TA-2010-0029 0 NOT XML V0//SL
-//EP//DTD IM-PRESS 20050901 STO DOC XML V0//EN
-//EP//STYLESHEET IM-PRESS 20050901 STO DOC XML V0//EN
