14.5.2008
PREDLOG RESOLUCIJE
k izjavi Sveta in Komisije
v skladu s členom 103(2) poslovnika,
ki ga predlaga Janusz Onyszkiewicz
v imenu skupine ALDE
o pripravah na 21. vrh EU-Rusija junija 2008 v Hanti Mansijsku
Resolucija Evropskega parlamenta o pripravah na 21. vrh EU-Rusija junija 2008 v Hanti Mansijsku
Evropski parlament ,
–
ob upoštevanju sporazuma o partnerstvu in sodelovanju med EU in Rusijo, ki je začel veljati leta 1997 in še velja,
–
ob upoštevanju posvetovanj med EU in Rusijo o človekovih pravicah,
–
ob upoštevanju svojih prejšnjih poročil in resolucij o Rusiji in odnosih med EU in Rusijo, zlasti poročila Cecilie Malmström, sprejetega dne 26. maja 2005, resolucij o prejšnjih vrhih EU–Rusija, resolucije po umoru ruske novinarke Ane Politkovske z dne 25. oktobra 2006, resolucije o zadušitvi demonstracij v Rusiji z dne 26. aprila 2007 ter resolucije o gospodarskih in trgovinskih odnosih z Rusijo z dne 19. junija 2007,
ob upoštevanju izida 20. vrha EU–Rusija 26. oktobra 2007 v Mafri,
–
ob upoštevanju člena 103(2) Poslovnika,
A.
ker je Evropska unija odločena, da bo tudi v prihodnje poglabljala in razvijala svoje strateško partnerstvo z Rusijo,
B.
ker odnose med EU in Rusijo čakajo številni izzivi, ki jih ni povzročila EU, zlasti močno razširjena zaskrbljenost nad stanjem demokracije in človekovih pravic v Rusiji, nad neodvisnostjo tamkajšnjega sodstva, povečanim nadzorom nad mediji, nezmožnostjo ruske policije in sodnih organov, da bi poiskali odgovorne za umore novinarjev, nad pretirano represivnimi ukrepi proti opoziciji, nad selektivnostjo, s katero organi oblasti uporabljajo zakone, in nad poštenostjo nedavnih volitev,
C.
ker mora Evropska unija v pogovorih z Rusijo govoriti z enim glasom, svoje odnose s to državo pa osnovati na solidarnosti in spoštovanju svojih vrednot, čeprav Rusija vztraja pri dvostranskih odnosih z nekaterimi državami članicami EU,
D.
ker bi bilo treba sedanji poudarek na strateškem partnerstvu, ki temelji na skupnih vrednotah, zamenjati z realnejšo politiko, ki bo temeljila na pragmatičnem sodelovanju, ter z odločnim in enotnim stališčem vseh držav članic v politiki EU do Rusije,
E.
ker bodo zamenjave v ruskem vodstvu po lanskih volitvah v dumo in nedavnih predsedniških volitvah morda dale nov zagon odnosom med EU in Rusijo, izboljšanju ruskih odnosov z nekaterimi sosednjimi državami in razvoju demokracije ter pravne države v Rusiji,
ker je soodvisnost v gospodarskih in trgovinskih odnosih med EU in Rusijo vse večja in zahteva skupna prizadevanja in zavzetost za doseganje trajnostne rasti,
1.
ugotavlja, da bo za predsednika Medvedjeva vrh v Hanti Mansijsku prvi in da se bo vrh odvijal v pomembnem času tik pred začetkom pogajanj o novem sporazumu o partnerstvu in sodelovanju;
2.
odločitev, da vrh EU-Rusija poteka dvakrat na leto, pozdravlja kot priložnost za pogovore na visoki ravni med ruskim vodstvom ter predsedstvom in funkcionarji EU o vrsti vprašanj, ki so pomembna po mnenju obeh strani, vključno z vprašanjem neširjenja orožja za množično uničevanje in Irana;
3.
ugotavlja, da ruska politika s številnih vidikov ostro nasprotuje izraženemu cilju strateškega partnerstva;
4.
izraža podporo bolj pragmatičnemu razvoju odnosov z Rusijo, ki bodo še naprej osredotočeni na področja, ki zadevajo štiri skupne prostore, in potrebo po novem sporazumu o partnerstvu in sodelovanju, s poudarkom na dejanskem sodelovanju, skupnih projektih in uresničevanju doslej sprejetih zavez in sporazumov;
5.
ugotavlja, da so v Svetu nesoglasja glede začetka pogajanj o novem sporazumu z Rusijo; je mnenja, da je v odnosih med EU in Rusijo kljub sedanjim izzivom potrebna zavzetost, in upa, da bo vrh odigral pomembno vlogo pri strukturiranju poti naprej;
6.
poudarja zlasti, da mora novi sporazum dlje od zgolj gospodarskega sodelovanja in mora biti vanj vključeno tudi področje demokracije, pravne države, pravosodnega sodelovanja in spoštovanja človekovih in temeljnih pravic, čeprav so v Rusiji sedanje razmere glede njene pripravljenosti in zmožnosti izpolnjevanja teh načel in vrednot zelo zaskrbljujoče; poudarja, da bo še naprej, ves čas pogajalskega procesa, spremljal dogodke v Rusiji;
7.
izraža resno zaskrbljenost zaradi odločitve Rusije, da bo z gruzijskima regijama Abhazijo in Južno Osetijo vzpostavila okrepljene vezi, in ponovno izreka vso podporo ozemeljski celovitosti Gruzije; Rusijo poziva, naj se vzdrži dejavnosti, ki bi lahko zaostrile napetost, in naj sprejme ukrepe za izboljšanje odnosov z Gruzijo;
8.
poziva sedanje predsedstvo, naj na vrhu EU-Rusija načne to vprašanje in vprašanje o potrebni mednarodni preiskavi domnevne sestrelitve dveh gruzijskih brezpilotnih letal, ki naj bi jo zakrivil "protiletalski obrambni sistem" abhazijskih separatistov in ki zbuja zaskrbljenost zaradi morebitne kršitve moskovskega sporazuma o prekinitvi ognja in ločitvi sil iz leta 1994, ter naj ponudi globlje sodelovanje EU pri reševanju tega spora, vključno z možnostjo, da se tja napoti mirovna misija EU in se zamenjajo vojaki Skupnosti neodvisnih držav ter Rusije;
9.
poziva k okrepljenemu dialogu o človekovih pravicah med EU in Rusijo in zagotovitvi možnosti, da Evropski parlament, ruska duma, organizacije civilne družbe ter organizacije za človekove pravice pri tem učinkovito sodelujejo;
10.
poudarja, da mora energetsko sodelovanje temeljiti na načelih iz energetske listine; ta načela morajo biti vključena v novi okvirni sporazum med EU in Rusijo kot osnova za pregledne in pravične pogoje, ki za obe strani veljata pri naložbah, za enak dostop in urejen trg; poudarja, da je tudi pri tem potreben enoten nastop EU;
11.
poudarja, da bo članstvo v Svetovni trgovinski organizaciji Rusijo prisililo, da svoja pravila uskladi s pravili, ki vladajo na svetovnem trgu; poziva Rusijo, naj spoštuje sporazume, ki jih je z EU sklenila v obdobju priprav na svoj pristop k Svetovni trgovinski organizaciji kot je sporazum o davku na izvoz lesa, o izvozu energije, o tujih naložbah in o drugih trgovinskih zadevah;
12.
poziva Svet in Komisijo, naj podvojita prizadevanja za odpravo težav pri prečkanju meja med EU in Rusijo, pripravita konkretne načrte in polno uporabita novi sosedski in partnerski instrument ter sredstva Interreg za čezmejno sodelovanje;
13.
naroči svojemu predsedniku, naj to resolucijo posreduje Svetu, Komisiji ter vladam in parlamentom držav članic in Ruske federacije.
