18.10.2005
PREDLOG RESOLUCIJE
k vprašanjema za ustni odgovor B6 - 0333/2005 in B6 - 0334/2005
v skladu s členom 108(5) Poslovnika,
ki jo vlagajo Karl-Heinz Florenz, Antonios Trakatellis, Georgs Andrejevs
v imenu Odbora za okolje, javno zdravje in varnost hrane
o strategiji proti pandemiji gripe
Resolucija Evropskega parlamenta o strategiji proti pandemiji gripe
Evropski parlament ,
–
ob upoštevanju člena 152 Pogodbe ES,
–
ob upoštevanju vprašanj za ustni odgovor O-0333/05 in O-0334/05 Odbora za okolje, javno zdravje in varnost hrane, skladno s členom 108 svojega Poslovnika in ob upoštevanju izjav Sveta in Komisije,
–
ob upoštevanju člena 103(2) svojega Poslovnika,
A.
ker je Svetovna zdravstvena organizacija izdala opozorilo o možnosti izbruha pandemije gripe v bližnji prihodnosti,
B.
ker se virus gripe lahko v nekaj dneh razširi s celine na celino,
C.
ker zaščita pred virusom gripe zahteva prava cepiva in protivirusna zdravila v zadostnih količinah,
D.
ker bo vir pandemije najverjetneje visoko patogeni virus ptičje gripe (H5N1), ki lahko po rekombinaciji z virusom človeške gripe povzroči zelo nevarno gripo, za katero še ni ustreznih cepiv, in je treba razviti "novo" cepivo,
E.
ker sta razvoj in proizvodnja novih cepiv težka in draga in lahko ta postopek traja najmanj 6 mesecev po tem, ko je bil virus izoliran in preučen,
F.
ker se možna nevarnost virusa ptičja gripe v rekombinaciji s sezonsko gripo lahko zmanjša tako, da se vsi, ki so izpostavljeni ptičji gripi, cepijo pred sezonsko gripo,
G.
ker obstaja resna nevarnost, da v državah, ki ne izdelujejo cepiva, pride do neprimerne, nepravične in pozne oskrbe s cepivom,
H.
ker bi izbruh pandemije zunaj Evropske unije, vendar v sosednjih državah, prav tako lahko pomenil resno nevarnost za zdravje državljanov Evropske unije,
I.
ker so za uvedbo potrebnih predhodnih ukrepov za preprečevanje pandemije gripe in pripravo nanjo odgovorne države članice, vendar pa igra vlogo usklajevalca Komisija ;
1.
meni, da je opozorilo Svetovne zdravstvene organizacije in Evropskega centra za preprečevanje in nadzor bolezni (ECDC) o možnem izbruhu pandemije gripe izredno resno; opozarja, da bi izbruh v eni od držav članic ali v sosednjih območjih Evropske unije pomenil neposredno nevarnost za zdravje v celotni Evropski uniji;
2.
poudarja, da bi bilo s tem v zvezi potrebno sprejeti načrte za prvo pomoč v primeru človeške okužbe. Načrti za prvo pomoč bi morali:
- zagotoviti potrebno uskladitev med državami članicami,
- preprečiti paniko med ljudmi,
- preprečiti kakršno koli trgovino, ki bi lahko nastala, če bi se resna nevarnost
dejansko pojavila,
- določiti območja, ki naj bodo najprej izolirana,
- določiti skupine prebivalstva, ki naj bodo najprej cepljene,
- zagotoviti pošteno in vsesplošno razdelitev proti-epidemičnih sredstev;
3.
poziva države članice, ki še niso sprejele načrtov za pripravljenost na gripo, ki vsebujejo predhodne dogovore za nakup za zagotavljanje zadostnih zalog cepiv in protivirusnih zdravil za potrebe zaščite pred pandemijo, kakor tudi antibiotikov za zdravljenje sekundarnih okužb, naj to nemudoma storijo in te načrte sporočijo Komisiji; poziva vse države članice, naj posodobijo svoje načrte glede na najnovejša priporočila Svetovne zdravstvene organizacije in Evropskega centra za preprečevanje in nadzor bolezni in svoje posodobitve sporočijo Komisiji;
4.
poziva Komisijo, naj okrepi svojo usklajevalno vlogo v tesnem sodelovanju z Evropskim centrom za preprečevanje in nadzor bolezni in naj podpre prizadevanja držav članic, tako da jim nudi tehnično svetovanje za njihovo načrtovanje pripravljenosti; poziva Komisijo, naj redno poroča Evropskemu parlamentu o stanju in dejanskih zalogah cepiva;
5.
poziva Komisijo, naj skupaj z Evropskim centrom za preprečevanje in nadzor bolezni predstavi celovito komunikacijsko strategijo v primeru izbruha pandemije;
6.
poudarja, da je ključni element uspešne pripravljenosti pravočasni razvoj in količinsko zadostna proizvodnja cepiv in protivirusnih zdravil; poziva Komisijo, naj sodeluje z industrijo, da sprejme vse potrebne ukrepe za proizvodnjo novih cepiv v najkrajšem možnem času, kar naj bi, po ocenah znanstvenikov, pomenilo v treh do osmih mesecih;
7.
poziva države članice, da pred pandemijo razširijo cepljenje proti gripi, v skladu s priporočili Svetovne zdravstvene organizacije, kar bo tudi vzpodbudilo industrijo k povečanju proizvodne zmogljivosti za zadostitev potreb po cepivu ob izbruhu pandemije; opozarja države članice, da bo ustvarjanje zalog cepiv in protivirusnih zdravil zaradi pripravljenosti na pandemijo cenejše kot pa izgube po izbruhu pandemije zaradi pomanjkanja cepiv;
8.
meni, da imajo države članice zelo različne finančne vire za ustvarjanje zalog cepiv in protivirusnih zdravil, kakor tudi za predhodne dogovore z industrijo za nakup; predlaga, da bi Komisija morala preučiti možnost uporabe sredstev solidarnostnega sklada Evropske unije kot previdnostnega ukrepa, kar bi dalo možnost predčasnega ukrepanja pred pandemijo gripe;
9.
poziva Komisijo, da zagotovi stalno izmenjavo informacij s sosednjimi državami; meni, da bi Evropska unija morala nuditi podporo sosednjim državam, da jim pomaga izboljšati oceno tveganja in sposobnost zajezitve pandemije;
10.
poziva Komisijo, naj predstavi načrt za zagotavljanje hitre in pravične prerazporeditve cepiv in protivirusnih zdravil v primeru izbruha, da se prepreči širjenje pandemiji, predvsem ob upoštevanju držav članic, ki ne proizvajajo cepiv in protivirusnih zdravil;
11.
poudarja, da so lahko inšpekcije, naključni pregledi živali in cepljenja proti ptičji gripi učinkovita orodja za dopolnitev ukrepov za nadzor bolezni;
12.
poziva Svet, da sprejme načrt, kako preprečiti širjenje gripe iz države v državo z omejevanjem mednarodnih potovanj, in da pripravi načrte za pristaniške in letališke zdravstvene preglede;
13.
poziva Komisijo, naj pomaga državam članicam izdelati načrte za uvedbo karantene;
14.
poziva institucije Evropske unije, naj izdelajo svoje načrte pripravljenosti;
15.
naroča svojemu predsedniku, naj to resolucijo posreduje Svetu, Komisiji in državam članicam.
