2.10.2008
PREDLOG RESOLUCIJE
k izjavi Sveta in Komisije
v skladu s členom 103(2) poslovnika,
ki ga predlagajo Jan Marinus Wiersma, Justas Vincas Paleckis, Pasqualina Napoletano in Klaus Haensch
v imenu skupine PSE
o razmerah v Belorusiji
Resolucija Evropskega parlamenta o razmerah v Belorusiji
Evropski parlament ,
–
ob upoštevanju svojih prejšnjih resolucij o razmerah v Belorusiji,
–
ob upoštevanju izjave o predhodnih in sklepnih ugotovitvah misije OVSE za opazovanje volitev,
–
ob upoštevanju sklepov Sveta z dne 15. in 16. septembra 2008,
–
ob upoštevanju izjave predsedstva v imenu EU o izpustitvi Sergeja Parsijukeviča in Andreja Kima,
–
ob upoštevanju izjave Evropske komisije z dne 21. novembra 2006 o pripravljenosti Evropske unije za obnovo odnosov z Belorusijo in njenim ljudstvom v okviru evropske sosedske politike,
–
ob upoštevanju člena 103(2) Poslovnika,
A.
ker so v Belorusiji 28. septembra potekale parlamentarne volitve,
B.
ker je bilo pri izvedbi parlamentarnih volitev dne 28. septembra nekaj manjših izboljšav; vendar pa je misija za opazovanje volitev OVSE v predhodni izjavi prišla do zaključka, da volitve niso izpolnile obveznosti organizacije OVSE za demokratične volitve,
C.
ker je 70 kandidatov od skupno 263 predstavljalo opozicijo, vendar nobeden od kandidatov opozicije ni bil izvoljen v parlament;
D.
ker je predsednik Lukašenko 10. julija javno pozval, naj volitve potekajo odprto in demokratično, ter to ponovil v svojem televizijskem nastopu 29. avgusta;
E.
ker so volitve potekale v strogo nadzorovanem okolju in v skladu s pravili, ki so znatno omejevala kampanje in vlogo političnih strank;
F.
ker so bila pravila v zvezi s tiskanjem in razdeljevanjem gradiva za kampanjo omejevalna,
G.
ker ni bila upoštevana zahteva združenih demokratičnih sil, naj vlada sodeluje pri odprtem dialogu o volilnem postopku; ker so bili opozicijski kandidati razdeljeni glede vprašanja umika iz volilnega postopka, pri čemer so se sklicevali na pomanjkanje zaupanja v postopek volitev in pričakovano izvedbo štetja glasov;
H.
ker beloruska ustava sicer prepoveduje cenzuro in monopolizacijo medijev ter zagotavlja svobodo izražanja, vendar primanjkuje medijev, ki bi predstavljali neodvisne poglede in mnenja,
I.
ker na dan volitev ni bilo obsežnejših neodvisnih in nestrankarskih domačih prizadevanj za opazovanje,
J.
ker postopka štetja in razglasitve nista zagotovila preglednosti in verodostojnosti štetja glasov; ker je bilo po oceni misije OVSE za spremljanje volitev štetje na 48 odstotkih obiskanih volišč slabo ali zelo slabo; ker je bilo tam, kjer je bil mogoč dostop, opaženih več primerov namernega ponarejanja rezultatov,
K.
ker so v 35 odstotkih primerov opazovalcem OVSE preprečili opazovanje štetja glasov ali jih ovirali pri tem, kar je kompromitiralo preglednost tega temeljnega elementa pri postopku volitev,
L.
ker je v Minsku na dan volitev protestiralo približno 800 podpornikov opozicije,
M.
ker so beloruske oblasti med 16. in 20. avgustom izpustile politične zapornike Aleksandra Kazulina, Sergeja Parsijukeviča in Andreja Kima,
1.
podpira sklepe in ugotovitve misije OVSE za opazovanje volitev o parlamentarnih volitvah v Belorusiji 28. septembra; ugotavlja, da je bilo nekaj manjših izboljšav pri izvedbi teh volitev, vendar obžaluje, da volitve le niso izpolnile obveznosti organizacije OVSE za demokratične volitve;
2.
meni, da je beloruska vlada izpustila priložnost, da bi pokazala svoje spoštovanje do demokratičnih vrednost; je razočaran, da te volitve niso pomenile pravega napredka glede spoštovanja mednarodnih in evropskih standardov;
3.
poziva vlado Belorusije, naj si nadalje močno prizadeva za izvedbo resnično demokratičnih volitev v skladu z obveznostmi organizacije OVSE; posebno poudarja, da ostajajo resne skrbi v zvezi s temeljnima pravicama svobode zbiranja in izražanja ter dostopa volivcev do različnih pogledov, kar je potrebno za ozaveščeno odločanje; obžaluje, da so imele politične stranke majhno vlogo in da omejitve, ki so jih naložile državne oblasti, niso omogočale živahne kampanje s pravo konkurenco;
4.
je zaskrbljen, ker je notranje ministrstvo shod, ki ga je pripravila opozicija 28. septembra v Minsku, označilo kot grobo kršitev javnega reda, prav tako pa tudi zaradi poročil, da bodo informacije o shodu posredovane državnemu tožilstvu v pravno oceno; poziva beloruske oblasti, naj spoštujejo temeljni pravici svobode zbiranja in izražanja;
5.
pozdravlja dejstvo, da so beloruske oblasti med 16. in 20. avgustom izpustile politične zapornike Aleksandra Kazulina, Sergeja Parsijukeviča in Andreja Kima, z zadovoljstvom ugotavlja, da njihova izpustitev pomeni, da sedaj v Belorusiji ni več zaprtih mednarodno priznanih političnih zapornikov;
6.
meni, da je izpustitev vseh političnih zapornikov pozitiven korak na poti k obnovitvi odnosov med EU in Belorusijo; vseeno pa ostaja zaskrbljen zaradi drugih pomembnih vidikov pri razmerah glede človekovih pravic v Belorusiji;
7.
opozarja na možnosti, ki jih ponuja evropska sosedska politika v dokumentu o ponudbi Evropske Unije za Belorusijo novembra 2006; ponavlja svoje stališče, da bodo pozitivni in konkretni ukrepi, ki bi lahko vodili k postopnemu ponovnemu sodelovanju z Belorusijo, odvisni od napredka Belorusije pri sprejemanju vrednot demokracije in človekovih pravic;
8.
poziva belorusko vlado, naj podpira in zagotavlja varstvo vseh temeljnih človekovih pravic ter zagotovi spoštovanje mednarodnih standardov, zlasti člena 18 mednarodnega pakta o državljanskih in političnih pravicah;
9.
poziva belorusko vlado, naj potrdi svojo izjavo, da je pripravljena izboljšati sodelovanje z EU in ustvariti ugodnejše razmere za začetek razprav med EU in Belorusijo, tako da bo pozorna na notranje razmere v državi in bo začela pogajanja o političnih, gospodarskih in družbenih vprašanjih ter vprašanjih v zvezi s človekovimi pravicami, pri čemer bodo vključene vse politične stranke, opozicijske sile, nevladne organizacije, sindikati in mladinske organizacije;
10.
poziva Komisijo in Svet, naj poskusita z dodatnimi ukrepi olajšati in liberalizirati vizumske postopke za beloruske državljane, saj je to ključno za izpolnitev glavnega cilja politike Evropske unije do Belorusije, tj. olajšanja in okrepitve stikov med ljudmi ter demokratizacije države; v zvezi s tem ju poziva, naj preučita možnost znižanja vizumskih stroškov ob vstopu v schengensko območje za državljane Belorusije, saj je to edini način, kako preprečiti čedalje večjo osamitev Belorusije in njenih državljanov;
11.
obsoja dejstvo, da je Belorusija edina država v Evropi, ki še vedno izvaja smrtno kazen, kar je v nasprotju z evropskimi in univerzalnimi vrednotami;
12.
poziva beloruske oblasti, naj za člane Evropskega parlamenta in nacionalnih parlamentov ne ustvarjajo ovir, ki bi jim preprečile obisk države;
13.
naroča svojemu predsedniku, naj to resolucijo posreduje Svetu, Komisiji, parlamentom in vladam držav članic, generalnemu sekretarju Združenih narodov, parlamentarnim skupščinam Organizacije za varnost in sodelovanje v Evropi in Sveta Evrope ter vladi Belorusije.
